galehiri: ހަވަރުތިނަދޫ މާވަށްދިހެރޭ ޢާއިލާއިން\nހަވަރުތިނަދޫ މާވަށްދިހެރޭ ޢާއިލާއަކީ ގިނަ ދުވަސްތަކެއްގައި އެރަށުގައި ކަތީބުކަންކުރެއްވި ގިނަ ބޭފުޅުންތިއްބެވި ޢާއިލާއެކެވެ. މިބޭފުޅުންނަކީ އެދުވަސްވަރުގެ ޢިލްމީ މޮޅު ބޭފުޅުންނެވެ.\n1- މާވަށްދިހެރޭ މުޙައްމަދު ތަކުރުފާނު ކަތީބު\n2- މާވަށްދިހެރޭ އަޙުމަދު ތަކުރުފާނު ކަތީބު\n3- މާވަށްދިހެރޭ ޙަސަން ތަކުރުފާނު ކަތީބު ފާހަގަކުރެވެއެވެ.\nމުޙައްމަދު ތަކުރުފާނު ކަތީބު ކައިވެނިކުރެއްވީ ހަވަރުތިނަދޫ ރާގުޅި އަޙުމަދު ކަލޭގެފާނުގެ އާމިނާފާނާ އެވެ. އާމިނާފާނުގެ މަންމައަކީ ހަވޮއްޑޭ ތިރުގޭ އަޙުމަދު ކަލޭގެފާނުގެ ޙައްވާ ކަނބުލޭގެފާނެވެ. މުޙައްމަދު ތަކުރުފާނާއި އާމިނާފާނާއި ދެކަނބަލުންގެދަރިންނަކީ:\nމާވަށްދިހެރޭ އިބްރާހީމް ތަކުރުފާނު ކަތީބު، މާވަށްދިހެރޭ ކުޑަތަކުރުފާނު ކަތީބު، މާވަށްދިހެރޭ ދޮން ޢަލިތަކުރުފާނު ކަތީބު އެވެ.\nމާވަށްދިހެރޭ މުޙައްމަދު ތަކުރުފާނު ކަތީބުގެ އިބްރާހީމް ތަކުރުފާނު ކަތީބު ކައިވެނިކުރެއްވީ ދެއްވަދޫ އިސްމާޢީލްދީދީގެ ޢާއިޝާދީދީ އާއި އެވެ. މިދެކަނބަލުންގެ ދަރިންނަކީ ތުއްތުދީދީ ފަނޑުނުވާގެ/ ތިނަދޫ، އަޙުމަދު އިބްރާހީމްދީދީ، ޙުސައިން އިބްރާހީމްދީދީ ސިލްވަރކްއީން/ ތިނަދޫ، މަރިޔަމް އިބްރާހީމްދީދީ ޖައްވު/ ތިނަދޫ އެވެ.\nމާވަށްދިހެރޭ މުޙައްމަދު ތަކުރުފާނު ކަތީބުގެ އިބްރާހީމް ތަކުރުފާނު ކަތީބުގެ ތުއްތުދީދީ ފަނޑުނުވާގެ/ ތިނަދޫ ގެ ފާޠިމަތު ޙަފީޡާ ފަނޑުނުވާގެ/ ތިނަދޫގެ ދަރިންނަކީ އާމިނަތު ޙަބީބާ މާބަނޑޭރިގެ/ ތިނަދޫ، ޢާއިޝަތު ޒުބައިދާ ފަނޑުނުވާގެ/ ތިނަދޫ، މުޙައްމަދު ޒުބައިރު ފަނޑުނުވާގެ/ ތިނަދޫ އެވެ.\nމާވަށްދިހެރޭ މުޙައްމަދު ތަކުރުފާނު ކަތީބުގެ އިބްރާހީމް ތަކުރުފާނު ކަތީބުގެ އަޙުމަދު އިބްރާހީމްދީދީގެ ދަރިއަކީ އާމިނަތު އަޙުމަދުދީދީ (ދީދައިތަ) އެވެ.\nމާވަށްދިހެރޭ މުޙައްމަދު ތަކުރުފާނު ކަތީބުގެ އިބްރާހީމް ތަކުރުފާނު ކަތީބުގެ ޙުސައިން އިބްރާހީމްދީދީ ސިލްވަރކްއީން/ ތިނަދޫ ގެ ދަރިއަކީ މަރިޔަމް ޙުސައިންދީދީ ސިލްވަރކްއީން/ ތިނަދޫ އެވެ.\nމާވަށްދިހެރޭ މުޙައްމަދު ތަކުރުފާނު ކަތީބުގެ އިބްރާހީމް ތަކުރުފާނު ކަތީބުގެ މަރިޔަމް އިބްރާހީމްދީދީ ޖައްވު/ ތިނަދޫ ގެ ދަރިއަކީ ޢަލީ ޙަސަން ޖައްވު/ ތިނަދޫ އެވެ.\nމާވަށްދިހެރޭ މުޙައްމަދު ތަކުރުފާނު ކަތީބުގެ ކުޑަތަކުރުފާނު ކަތީބު ކައިވެނިކުރެއްވީ ދިހެރޭ ޙުސައިން ކަލޭގެފާނުގެ ޢާއިޝާފާނުގެ ޚަދީޖާ(ކައިދާ) އާއި އެވެ. މިކައިވެނީގެދަރިންނަކީ ޙަސަން ތަކުރުފާނު، މޫސާ ތަކުރުފާނު، ދޮންތަކުރުފާނު، މަރިޔަމްފާނު(ގައްދޫގައި)، ޙުސައިން ތަކުރުފާނު ތަރިވިދާގެ/ފަރެސް، ޤާސިމްތަކުރުފާނު ފިނިވާގެ/ތިނަދޫ، އެވެ.\nމާވަށްދިހެރޭ މުޙައްމަދު ތަކުރުފާނު ކަތީބުގެ ކުޑަތަކުރުފާނު ކަތީބުގެ ޙުސައިން ތަކުރުފާނު ތަރިވިދާގެ/ފަރެސް ގެ ދަރިންނަކީ އާމިނަތު ޙުސައިން ނޫވިލާގެ/ފަރެސް، ޙަސަން ޙުސައިން ތަރިވިދާގެ/ފަރެސް އެވެ.\nމާވަށްދިހެރޭ މުޙައްމަދު ތަކުރުފާނު ކަތީބުގެ ކުޑަތަކުރުފާނު ކަތީބުގެ ޤާސިމްތަކުރުފާނު ފިނިވާގެ/ތިނަދޫ ގެ މުޙައްމަދު މާހިރު ފިނިވާގެ/ތިނަދޫ ގެ ދަރިންނަކީ ޢަބުދުﷲ މާހިރު، އާމިނަތު މާހިރު، ސާދިޔާ މާހިރު، ޖީޒާ މާހިރު، ޝުމްރަތު މާހިރު، އަޙުމަދު ޝާފިޢު މާހިރު، ޙުސައިން ޝަހާމަތު މާހިރު އެވެ.\nމާވަށްދިހެރޭ އިބްރާހީމް ތަކުރުފާނު ކަތީބުގެ މާވަށްދިހެރޭ ދޮން ޢަލިތަކުރުފާނު ކަތީބު ކައިވެނިކުރެއްވީ ދެއްވަދޫ އިސްމާޢީލްދީދީގެ މަރިޔަމްދީދީ އާއި އެވެ. މިދެކަނބަލުންގެ ދަރިއަކީ ދޮންދީދީ އެވެ. މި ދޮންދީދީ ޢާއި ކައިވެނިކުރެއްވީ ހަވަރުތިނަދޫ މެދުއަވަށު ދޮންމޫސާކަލޭގެ ފުތް ރައްކަލާކަލޭގެ ދި އާމިނާފުޅާއި ހަވޮއްޑޭ ދޮންބޭ(ދޮންބެއްޔާ) ކައިވެނިކުރައްވައި ލިބިލެއްވި ދޮން ޢަލިތަކުރުފާނު(ކުޑަ ތަކުރުފާނު) އެވެ. ހަވޮއްޑޭ ދޮންބޭ(ދޮންބެއްޔާ) އާއި އާމިނާފުޅާއި ދެކަނބަލުންގެ ދި އާމިނާދީދީ ޢާއި ކައިވެނިކުރެއްވީ މަޑަވެލީ މޫސިޔާގެ މާވަޑިކަލޯގެ އޮޅަފުތުބޭ(އޮޅަފުތުބެއްޔާ)ގެ ޤާސިމް ތަކުރުފާނެވެ. މިކައިވެނީގެ ދަރިއަކީ މުޙައްމަދު ޙަނީފު ގ.މަތިވަރު އެވެ. ނުވަތަ މާވަށްދިހެރޭ އިބްރާހީމް ތަކުރުފާނު ކަތީބުގެ މާވަށްދިހެރޭ ދޮން ޢަލިތަކުރުފާނު ކަތީބުގެ ދޮންދީދީގެ އާމިނާދީދީގެ މުޙައްމަދު ޙަނީފު ގ.މަތިވަރު އެވެ.\nމާވަށްދިހެރޭ އަޙުމަދު ތަކުރުފާނު ކަތީބުގެ ދަރިންނަކީ މަރިޔަމްދިޔެ ފެންފިޔާޒުގެ/ތިނަދޫ، ޤާސިމް ތަކުރުފާނު މުރަނގަމާގެ/ތިނަދޫ، ޙައްވާފާނު އަލަމާގެ/ތިނަދޫ، ދޮންޢަލިތަކުރުފާނު ރަތްވިލާގެ/ތިނަދޫ، ސަންފާފާނު ޒަމާނީގެ/ތިނަދޫ، މުޙައްމަދު ތަކުރުފާނު، ދޮންބީފާނު އެވެ.\nމާވަށްދިހެރޭ އަޙުމަދު ތަކުރުފާނު ކަތީބުގެ މަރިޔަމްދިޔެ ފެންފިޔާޒުގެ/ތިނަދޫ ގެ ދަރިންނަކީ ޢަލީ(ޢަލިބެއްޔާ) ރީޙުއްޞަބާ/ތިނަދޫ، ޤާސިމް ރަޝާދު ފެންފިޔާޒުގެ/ތިނަދޫ، ދިޔެ ބޯޅަކިންކިރިމާގެ/ތިނަދޫ އެވެ.\nމާވަށްދިހެރޭ އަޙުމަދު ތަކުރުފާނު ކަތީބުގެ މަރިޔަމްދިޔެ ފެންފިޔާޒުގެ/ތިނަދޫ ގެ ޢަލީ(ޢަލިބެއްޔާ) ރީޙުއްޞަބާ/ތިނަދޫ ގެ ދަރިއަކީ އަޙުމަދު ޢަލީ ރީޙުއްޞަބާ/ތިނަދޫ އެވެ.\nމާވަށްދިހެރޭ އަޙުމަދު ތަކުރުފާނު ކަތީބުގެ މަރިޔަމްދިޔެ ފެންފިޔާޒުގެ/ތިނަދޫ ގެ ޤާސިމް ރަޝާދު ފެންފިޔާޒުގެ/ތިނަދޫ ގެ ދަރިންނަކީ ޙަސަން ޚަލީލު، ޢަބުދުﷲ ލަޠީފު، ޞަފިއްޔާ ރަޝާދު މާކޯޅި/ތިނަދޫ އެވެ.\nމާވަށްދިހެރޭ އަޙުމަދު ތަކުރުފާނު ކަތީބުގެ މަރިޔަމްދިޔެ ފެންފިޔާޒުގެ/ތިނަދޫ ގެ ދިޔެ ބޯޅަކިންކިރިމާގެ/ތިނަދޫ ގެ ދަރިންނަކީ ތުއްތު މަދޮށިމާގެ/ތިނަދޫ، ފަރީދާ ޢަލީ ބޯޅަކިންކިރިމާގެ/ތިނަދޫ، ޢަބުދުﷲ ޢަލީ ބޯޅަކިންކިރިމާގެ/ ތިނަދޫ އެވެ.\nމާވަށްދިހެރޭ އަޙުމަދު ތަކުރުފާނު ކަތީބުގެ ޤާސިމް ތަކުރުފާނު މުރަނގަމާގެ/ތިނަދޫ ގެ ދަރިންނަކީ ޢާއިޝާފާނު މުރަނގަމާގެ/ތިނަދޫ، މަރިޔަމްފާނު ލިމޯރިޔާ/ތިނަދޫ އެވެ.\nމާވަށްދިހެރޭ އަޙުމަދު ތަކުރުފާނު ކަތީބުގެ ޙައްވާފާނު އަލަމާގެ/ތިނަދޫ ގެ ދޮންކަމަނަގެ ދަރިންނަކީ ޢާއިޝާދިޔެ އަލަމާގެ/ތިނަދޫ، ޙައްވާ(ގޮބެ) ، ރެކިދިޔެ(ގޮބެ) އެވެ.\nމާވަށްދިހެރޭ އަޙުމަދު ތަކުރުފާނު ކަތީބުގެ ދޮންޢަލިތަކުރުފާނު ރަތްވިލާގެ/ތިނަދޫ ގެ ދަރިންނަކީ އައިސާފާނު ގްރީންރޭ/ ސ.ހިތަދޫ، ރެކިބީފާނު ރަތްވިލާގެ/ތިނަދޫ އެވެ.\nމާވަށްދިހެރޭ އަޙުމަދު ތަކުރުފާނު ކަތީބުގެ ދޮންޢަލިތަކުރުފާނު ރަތްވިލާގެ/ތިނަދޫ ގެ އައިސާފާނު ގްރީންރޭ/ ސ.ހިތަދޫ ގެ ދަރިންނަކީ އަޙުމަދު ރަޝީދު ގްރީންރޭ/ ސ.ހިތަދޫ، ޢަބުދުﷲ ޢަފީފު ގްރީންރޭ/ ސ.ހިތަދޫ، މަރިޔަމް ރަޝީދާ ގްރީންރޭ/ ސ.ހިތަދޫ އެވެ.\nމާވަށްދިހެރޭ އަޙުމަދު ތަކުރުފާނު ކަތީބުގެ ދޮންޢަލިތަކުރުފާނު ރަތްވިލާގެ/ތިނަދޫ ގެ ރެކިބީފާނު ރަތްވިލާގެ/ ތިނަދޫ ގެ ދަރިންނަކީ އާމިނަތު ވަޙީދާ ރަތްވިލާގެ/ ތިނަދޫ، ފާޠިމަތު ރަޝީދާ ރަތްވިލާގެ/ ތިނަދޫ، މުޙައްމަދު ޝަރީފު ރަތްވިލާގެ/ ތިނަދޫ، މުޙައްމަދު ނިޔާޒު ރަތްވިލާގެ/ ތިނަދޫ، އިބްރާހީމް ނާހިދު ރަތްވިލާގެ/ ތިނަދޫ އެވެ.\nމާވަށްދިހެރޭ އަޙުމަދު ތަކުރުފާނު ކަތީބުގެ ސަންފާފާނު ޒަމާނީގެ/ތިނަދޫ ގެ ރެކިބީފާނު ޒަމާނީގެ/ތިނަދޫ ގެ ދަރިންނަކީ ޢަބުދުﷲ ނާޞިރު ޒަމާނީއާގެ/ތިނަދޫ، މުޙައްމަދު ވަޙީދު ޒަމާނީގެ/ތިނަދޫ، އަޙުމަދު ވަޙީދު ދުނބުރިމާގެ/ތިނަދޫ، ތުއްތުކަލޯ، މުޙައްމަދު ރަޝީދު އެވެ.


SunOnline: Ali Waheedh raajje geneveynee UK in deport kurumun: CP Hameedh\nއަލީ ވަހީދު ރާއްޖެ ގެނެވޭނީ އިނގިރޭސިވިލާތުން ޑީޕޯޓް ކުރުމުން: ސީޕީ ހަމީދު\nސީޕީ ހަމީދު ވިދާޅުވީ، އަލީ ވަހީދު ރާއްޖެ ގެނެވޭނީ އިނގިރޭސިވިލާތުން ޑީޕޯޓް ކުރުމުން ކަމަށް --- ސަން ފައިލް ފޮޓޯ/ މުހައްމަދު މުޒައްޔިން ނާޒިމް\nސުޕްރީމް ކޯޓުގެ ހުރުމަތް ކަނޑާލުމުން ޖަލަށް ލުމަށް ހުކުމް ކޮށްފައިވާ ކުރީގެ ޓުއަރިޒަމް މިނިސްޓަރު އަލީ ވަހީދު ރާއްޖެއަށް ގެނެވޭނީ އޭނާ މި ވަގުތު ހުންނެވި އިނގިރޭސިވިލާތުން ޑީޕޯޓް ކޮށްލުމުން ކަމަށް ކޮމިޝަނަރު އޮފް ޕޮލިސް މުހައްމަދު ހަމީދު ވިދާޅުވެއްޖެއެވެ.\nސުޕްރީމް ކޯޓުން އަލީ ވަހީދު ޖަލަށް ލުމަށް ހުކުމް ކޮށްފައިވަނީ ދެ މަހާއި 12 ދުވަހަށެވެ. މިދިޔަ މަހުގެ 11 ވަނަ ދުވަހު ސުޕްރީމް ކޯޓުން އެ ހުކުމް ކޮށްފައިވަނީ، ޗިޓް ރައްދުވުމުން ވެސް އަޑުއެހުމަށް ވެސް ހާޒިރުވެފައި ނުވާތީއެވެ.\nއަލީ ވަހީދަށް ކޮށްފައިވާ ހުކުމް ތަންފީޒު ކުރުމަށް އޭނާ ހޯދައިގެން ގެނެސްދިނުމަށް ކަރެކްޝަނަލް ސާވިސް އިން ވަނީ ފުލުހުންގެ މުއައްސަސާގައި އެދިފައެވެ.\n"ޝަރީއަތަށް ހާޒިރުނުވުމުގެ އެ ހުކުމް ތަންފީޒުކުރުމަށްޓަކައި އަޅުގަނޑުމެނަށް ހަމަ އެކަނި ހޯދޭނެ މަގަކީ އިނގިރޭސިވިލާތުން އެބޭފުޅާ ޑީޕޯޓް ކުރައްވައިފިއްޔާ އަޅުގަނޑުމެނަށް އެކަން ކުރެވިދާނެ،" ސީޕީ ހަމީދު ވިދާޅުވި އެވެ.\nއަލީ ވަހީދަށް ކޮށްފައިވާ ހުކުމުގެ ބާވަތުން އޭނާ ރާއްޖެ ގެނައުމަށް ދަތިތަކެއް ހުރިކަން ފާހަގަކޮށް ސީޕީ ހަމީދު ވިދާޅުވީ، އެފަދަ ހުކުމް ކޮށްފައިވާ ފަރާތްތައް އެއް ގައުމުން އަނެއް ގައުމަށް ބަދަލު ކުރުމުގެ އެއްބަސްވުމެއް ދެ ގައުމު ދެމެދުގައި ހަދާފައި ނުވާ ކަމަށެވެ.\nއެހެން ނަމަވެސް އަލީ ވަހީދަށް ތުހުމަތުކުރާ ޖިންސީ ގޯނާގެ މައްސަލައާ ގުޅިގެން އޭނާއަށް ފިޔަވަޅު އެޅުމަށް އިތުރަށް މަސައްކަތް ކުރެވޭނެ ކަމަށް ސީޕީ ވިދާޅުވި އެވެ.\n"ދެން އޭގެ ވަރަށް ބޮޑަށް ބަރޯސާ ވާނެ އިނގިރޭސި ސަރުކާރުން އަޅުގަނޑުމެނަށް ފޯރުކޮށްދޭނެ އެހީތެރިކަމަށް. އެއީ ޓްރިޓީއެއް ފަދަ އެއްބަސްވުމެއް ނޯންނާތީވެ،" ސީޕީ ހަމީދު ވިދާޅުވި އެވެ.\nއަލީ ވަހީދުގެ މައްޗަށް ސީރިއަސް މައްސަލަތަކެއްގެ ތުހުމަތުކުރެވޭތީ އިނގިރޭސި ސަރުކާރުގައި ދަންނަވައިގެން، އެގައުމުގެ ފުލުހުންނާއި ދިވެހި ފުލުހުންނާ އޮންނަ ގުޅުމާއި އިންޓަޕޯލްގެ ޗެނަލްތަކުގެ ތެރެއިން ކަންތައްތަކެއް ކުރެވިދާނެ ކަން ސީޕީ ހަމީދު ފާހަގަކުރެއްވި އެވެ. އަދި އެކަމުގައި ވެސް ފުދޭވަރަކަށް ގިނަ ގާނޫނީ މަސައްކަތް ހިމެނޭ ކަމަށް ސީޕީ ވިދާޅުވި އެވެ.\n"ޕްރޮސިކިއުޓާ ޖެނަރަލްއާ މަޝްވަރާކޮށްގެން ޝަރީއަތަށް ހާޒިރުކުރުމަށް ދެން އިތުރަށް އެޅޭނެ ފިޔަވަޅަކީ ކޮބައިތޯ ބަލަމުން ދާނީ،" ސީޕީ ވިދާޅުވި އެވެ.\nއަލީ ވަހީދުގެ މައްޗަށް ކުރަނީ ޓޫރިޒަމް މިނިސްޓަރުގެ މަގާމުގައި ހުރެ، އެ މިނިސްޓްރީގެ ގިނަ އަދަދެއްގެ އަންހެން މުވައްޒަފުންތަކަކަށް ޖިންސީ ގޯނާ އަދި ރޭޕް ކުރަން އުޅުނު ކަމުގެ ތުހުމަތެވެ.\nއެ ދައުވާތައް އުފުލާފައި ވަނިކޮށް އަލީ ވަހީދު ރާއްޖެއިން ބޭރަށް ފުރީ ޔޫތު މިނިސްޓްރީގެ ޑެޕިއުޓީ މިނިސްޓަރު އަދި އޭނާގެ ގާތް އެކުވެރިޔާ އަސްއަދު އަލީ ޖާމިނު ކުރުމަށްފަހު، ބޭސްފަރުވާއަށް ދިޔުމަށް ކްރިމިނަލް ކޯޓުން ހުއްދަ ދިނުމުންނެވެ. އެ ދަތުރަށް ކްރިމިނަލް ކޯޓުން އަލީ ވަހީދުގެ ޕާސްޕޯޓް ދޫކުރީ ހަތަރު މަސްދުވަހުގެ މުއްދަތަކަށެވެ. ނަމަވެސް އެ މުއްދަތު ހަމަވިއިރުވެސް އަލީ ވަހީދު ރާއްޖެ ވަޑައިގެންފައެއް ނުވެއެވެ.


Mali gai bodu gatuluaanmeh hingaifi | Mihaaru\nމާލީގައި ޑޮގޮން މީހުން ދިރިއުޅޭ އަވަށެއް\nމާލީގައި ބޮޑު ގަތުލުއާންމެއް ހިންގައިފި\n11 ޖޫން 2019 - 08:344comments\nހުޅަނގު އެފްރިކާގެ ހަމަނުޖެހުން ބޮޑު ގައުމެއް ކަމަށްވާ މާލީގެ ދެ ގަބީލާއެއްގެ ދެމެދުގައި ހިނގަމުން ދިޔަ ހަމަނުޖެހުމެއްގައި އަށެއްގެ އާބާދީގެ ތިންބައިކުޅަ އެއް ބައި މީހުން މަރާލައިފި އެވެ.\nމާލީގެ މޮޕްޓީ ނަމަކަށް ކިޔާ ސަރަހައްދުގައިވާ ސޮބާމީޑާ އަަވަށުގައި ހިންގި ގަތުލު އާއްމުގައި އާއްމުންގެ 95 މީހުން މަރާލި އިރު ގިނަ މީހުންގެ ހަށިތައް ވަނީ އަންދާލައިފަ އެވެ. މާލީ ސަރުކާރުން ބުނީ ސޮބާމީޑާ އަވަށަށް ހަމަލާ ދިނީ ޓެރަރިސްޓުން ކަމަށް ތުހުމަތުކުރެވޭ ކަަމަށާއި މަރުވި މީހުންގެ އިތުރުން 19 މީހަކު ގެއްލިފައިވާ ކަމަށެވެ.\nނަމަވެސް އެ އަވަށުގެ ކައިރީގައިވާ ބަންކާސް ނަމަކަށް ކިޔާ ރަށުގެ މޭޔަރު މޯލަޔޭ ގީންޑޯ ރޮއިޓާސް އަށް ވިދާޅުވި ގޮތުގައި ޑޮގޮން ގަބީލާގެ މީހުން ދިރިއުޅޭ ސޮބާމީޑާގައި ގަތުލުއާއްމު ހިންގީ އެ މީހުންނާ ދުޝްމަނު ފުލާނީ ގަބީލާގެ މީހުންނެވެ. މާލީގެ ހަނގުރާމަވެރި އެއްވެސް ޖަމާއަތަކުން އެކަމުގެ ޒިންމާއެއް އަދި ނުއުފުލަ އެވެ.\nއަވަށުން ސަލާމަތްވި މީހަކު އޭޕީ އަށް ކިޔައިދިން ގޮތުގައި ވަރުގަދަ އަށް ހަތިޔާރު އަޅައިގެން ތިބި ބަޔަކު އަވަށަށް އެރީ މޮޓޯ ސައިކަލްތަކުގަ އެވެ.\n"އެމީހުން ފުރަތަމަ އަވަށް ވަށާލައި ހަމަލާދޭން ފެށި. އަވަށުން ނުކުމެގެން ސަލާމަތްވާން އުޅު ކޮންމެ މީހަކު މަރައިލި،" އަމާޑޫ ޓޯގޯ ނަަމަކަށް ކިޔާ އެ މީހާ އޭޕީއަށް ބުންޏެވެ.\nޑޮގޮން-ފުލާނީ ހަމަނުޖެހުން ބޮޑުވީ ކީއްވެ؟\nދަނޑުވެރި ޑޮގޮން ގަބީލާގެ މީހުންނާއި ބަދަވީންގެ ގަބީލާއެއް ކަމަށްވާ ފުލާނީންނާ ދެމެދު ޒަމާންވީ ދެކޮޅުވެރިިކަމެއް އޮވެ އެވެ. އެ ދެބައިމީހުންގެ މެދުގައި ކުރިއްސުރެ ހިނގަމުން އަންނަ ހަމަނުޖެހުންތައް ވަރުގަދަވެ، މީހުން މެރުން ގިނަވީ މާލީގައި ކުރިން އޮތް މަދަނީ ސަރުކާރު ވެއްޓި އެ ގައުމުގައި އަހުލީ ހަނގުރާމަ ފެށުނު ފަހުންނެވެ.\nއެ ގައުމުގައި ރަނގަޅު ސަރުކާރެެއް އޮތް ދުވަސްވަރު ހަމަނުޖެހުންތައް ހުއްޓުވަމުން އައީ ދެ ގަބީލާ ދެމެދު ސަރުކާރު މެދުވެރިވެގެން މަޝްވަރާތައް ބާއްވައިގެންނެވެ.\nހުރާފީ ދީނަކަށް އުޅޭ ޑޮގޮން މީހުންނާ ހަނގުރާމަކުރާ ފުލާނީންގެ ތެރޭގައި މުސްލިމުން ގިނަ އެވެ. ޑޮގޮން މީހުންނާ ދެކޮޅަށް މިފަހަރު ހިންގި ގަތުލު އާއްމުގެ ކުރިން ޑޮގޮން މީހުން ވަނީ ފުލާނީންނާ ދެކޮޅަށް ގަތުލުއާއްމެއް ހިންގައި އެއް ދުވަހު 130 މީހުން މަރާލައިފަ އެވެ.\nމާލީގެ ހަމަނުޖެހުމުގެ ފެށުން\nމާލީގެ ސަރުކާރާ ދެކޮޅަށް އިސްލާމީ ޖަމާއަތްތަކުން ތެދުވީ 2013 ވަނަ އަހަރު އެވެ. އެ އަހަރު ގައުމުގެ ދެބައިކުޅަ އެއްބައި އެމީހުންގެ ބާރުގެ ދަށަށް ގެންދިއުމަށް ފަހު ވެރިރަށް ބަމާކޯއާ ދިމާލަށް ކުރިއަރަން ފެށި އެވެ. މާލީ އިސްތިއުމާރުކޮށްގެން ކުރިން އުޅެފައިވާ ފްރާންސް ސިފައިންނާއި އަވަށްޓެރި ބައެއް ގައުމުތަކުގެ ސިފައިން މާލީ އަށް އެރީ އެ ހިސާބުންނެވެ.\nފްރާންސާއި އެފްރިކާގެ އެކި ގައުމުތަކުގެ ސިފައިންގެ މަދަދު ލިބުނު ނަމަވެސް 2015 ވަނަ އަހަރާ ހިސާބަށް އައި އިރު މާލީގެ ބޮޑު ބައެއްގެ ކޮންޓްރޯލް ސަރުކާރަށް އޮތީ ގެއްލިފަ އެވެ. އަދި ސަރުކާރުގެ ބާރު ކެނޑެމުން ދިޔަ ވަރަކަށް ހަތިޔާރު އާއްމުވެ، ހަމުނުޖެހުންތައް ދިޔައީ އިތުރުވަމުންނެވެ.\nއިތުރު ލިޔުންތައް މާލީ މާލީ ބަޣާވާތް


ހެކަރުން ހަމަލާ ދިނީ މުވައްޒަފުންނަށް: ޓްވިޓަރ\nޖުލައި 15 ވަނަ ދުވަހު ހެކަރުން ހަމަލާދީފައިވަނީ ޓުވިޓާރ ގެ އެކައުންޓު ސަޕޯޓް އަށް އެކްސެސް ވާ މުވައްޒަފުންނަށް ކަމަށް ޓުވިޓާރ އިން ބުނެފި އެވެ.\nޓުވިޓާރ އިން ބުނެފައިވަނީ، ހެކަރުން ހަމަލާދީ އެކްސެސް ވީ އެކައުންޓު ސަޕޯޓް ޓޫލް ތައް ހުރި މުވައްޒަފުންގެ އެކައުންޓު ތަކަކަށް ކަމަށެވެ. އެ އެކައުންޓް ތަކަށް އެކްސެސް މަށްފަހު ހެކަރުން އަމާޒު ހިފާފައިވަނީ 130 ޓުވިޓާރ އެކައުންޓްތައް ކެހް ކުރުމަށްކަމަށް ޓުވިޓާރ އިން ބުނެއެވެ.\n45 އެކައުންޓުން ޓުވީޓް ކޮށް، 36 ޑީއެމް އަށްފަހު،7އެކައުންޓުން މައުލޫމާތު ޑައުންލޯޑު ކޮށްފައިވާ ކަމަށް ޓުވިޓާރ އިން ބުންޏެވެ. މިކަހަލަ ކަމެއް ވިޔަ ނުދިނުމަށް ޓުވިޓާރ އިން ދަނީ ސެކިއުރިޓީ އަޕްޑޭޓް ތައް އަވަސް ކުރަމުންނާއި، އިތުރަށް ވަރުގަދަ ކުރަމުން ކަމަށްވެސް ޓުވިޓާރ އިންވަނީ ބުނެފައެވެ.\nޓުވިޓާރ އިން ބުނީ، ޓްވިޓާރ ގެ އިންޓާރނަލް ޓޫލް ތަކާއި، ސިސްޓަމް ތަކަށް އެކްސެސް ވެވޭވަރު ވަރަށް މަދު ކޮށްފައިވާ ކަމަށާއި މިކަންތައް ނިމެންދެން ޓްވިޓާރގެ ރެސްޕޮންސް ޓައިމް އެހީ ބޭނުންވާ ފަރާތްތަކަށް، އެހީ ލިބުން ލަސްވާނެ ކަމަށެވެ.\nމިހިނގައި ދިޔަ ހާދިސާ އިން އެނގެނީ، ޓުވިޓާރ ގައި މަސައްކަތް ކުރާ ހުރިހާ މުވައްޒަފުންގެ މުހިންމު ކަން ކަމަށާއި ޓުވިޓާރ އިން ޒިންމާދާރު ކަމާއިއެކީ، އެކައުންޓުތަކާއި އެކައުންޓުގައި ހުރި މައުލޫމާތު ތައް ސަލާމަތުން ބަހައްޓާނެ ކަމަށް ޓުވިޓާރ އިން ވަނީ ބުނެފައެވެ.\nޓުވިޓާރ އަކީ ގައުމުތަކުގެ ރައީސުންނާއި އިސްވެރިންނާއި، މަޝްހޫރު ޝަހުސިއްޔަތުން ބޭނުން ކުރަމުން އަންނަ ޕްލެޓްފޯމަކަށް ވާއިރު ހެކަރުންގެ ހަމަލާތަކެއް ވަނީ ކުރިންވެސް އައިސްފައެވެ. މިހާދިސާއަކީ ޓުވިޓާރ ގައި ހިނގި އެންމެ ބޮޑު އެއް ހާދިސާއެވެ. މިމައްސަލަ އާއި ގުޅިގެން އެއްވެސް މައުލޫމާތެއް ނުފޮރުވައި، ތެދު ހަގީގީ މައުލޫމާތުތައް ޓުވިޓާރ އިން ހިއްސާ ކުރަމުން ގެންދާނެއެވެ.\nއަރުޝީފަށް ނެގީ 02/08/2020 11:59\nއެންމެފަހުން އަޕްޑޭޓްކުރީ 02/08/2020 11:59\nޤައުމުގެ ދުލުން ލަވަ މުބާރާތުން އެއްވަނަ ޢާއިޝަތު ޖޫނީ ޖިނާހަށް!\nމަރިޔަމް ދީމާ 1 މިނެޓު ކުރިން


REPORT: Adeebah eyna beynunvi goiyi, Dhaulathah dhera goyi!\nއަދީބަށް އޭނާ ބޭނުންވި ގޮތް، ދައުލަތަށް ސުމެއް!\nކުރީގެ ނައިބު ރައީސް ގައުމަށް ހިޔާނާތްވުމުން ހިންގި ޝަރީއަތް ވަނީ އިއްޔެ ނިމިފައި: މިއީ އެންމެނަށް ސުވާލު އުފެދިފައިވާ ތަފާތު ޝަރީއަތަކަށް ވެގެން ދިޔަ\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ވެރިކަމަކީ ރާއްޖޭގެ މި ފަހުގެ ތާރީހުގައި ފެނުނު އެންމެ ތަފާތު އެންމެ ބާރުގަދަ ވެރިކަމެވެ. ކަމެއް ތަރައްގީ ކުރަން ވެސް ހަދާ ގޮތަކީ ބޭނުން ވުމުން އޮބި އަޅައި ބާއްވައިގެން ވެސް އެކަމެއް ކޮށް ނިންމާލަނީ އެވެ. އެވެރި ކަމުގައި ސިޔާސީ ގޮތުން މީހަކު ސަރުކާރާ ހިޔާލު ތަފާތު ވެއްޖިއްޔާ އެމީހަކު ޖަލުގައި ހައްޔަރު ކުރީ އެވެ. ވެރިކަން ނިމުނު އިރު އެހެން ވެސް، ކުރީގެ ރައީސުންނާއި މަޖިލިސް މެންބަރުންނާއި ފަނޑިޔާރުންނާއި ވަޒީރުންނާއި ޕާޓީތަކުގެ ލީޑަރުން ހިމެނޭ ގޮތަށް ޖަލުގައި ތިއްބެވެ. އެ ވެރިކަންވީ ގޮތް ނޭނގޭ ވެސް އެތައް އެތައް ކަމެއް ހިނގައިދިޔަ ފަސް އަހަރަށެވެ. އެމްއެމްޕީއާރްސީގެ ބޮޑު ހިޔާނާތާއި ފިނިފެންމާ ލޯންޗުގައި ހިނގައިދިޔަ ވަރުގަދަ ގޮވުމުގެ ހާދިސާއާ ރިލްވާން އަހުމަދު ގެއްލުމާއި މަޖީދީމަގުގައި ހުރި ފެންފޯއް ރުއްތައް ކެނޑުމާއި ބަގީޗާގައި އޮތް ކިނބުލަށް ވީގޮތް ފަދަ އެތައް ކަމެއް ވަނީ ނޭންގުމުގެ ތެރޭގަ އެވެ. އެފަދަ ހުރިހާ ކަމެއްގެ ކަމެއްގެ ފުނަށް ވާސިލްވެ ހަގީގަތް އެނގެން ދިވެހިން ބޭނުންވެ އެވެ.\nއެވެރި ކަމުގައި އައި މައްސަލަތަކުގެ ތެރެއިން އެމްއެމްޕީއާރްސީގެ ބޮޑު ހިޔާނާތުގެ މައްސަލައަކީ ދައުލަތާއި ރައްޔިތުންގެ މަސްލަހަތާއި ގުޅިފައިވާ އެންމެ ބޮޑު އެއް މައްސަލަ އެވެ. ދައުލަތުން ގާތްގަނޑަކަށް ދެ ބިލިއަން ރުފިޔާ ވަގަށް ނަގާފައިވާތީ އެވެ. "ފިނިފެންމާ" ލޯންޗުގެ ހާދިސާއާއެކު ފެންމަތިވި އެ މައްސަލާގައި އެންމެ ފުރަތަމަ ވެސް ސަރުކާރުގެ އިނގިލި އާމާޒުވީ އެންމެ ބާރުގަދަ އަދި އެންމެންގެ "ބްރޯ" އަކަށްވެ މީހުންގެ ގައިގައި ނޫޓު ބޮނޑީން ޖައްސަވާ ފައިސާ މަތީގައި ހިންގަވާ ކަމަށް ބުނާ އަދި މުއްސަނދި ދިރިއުޅުމެއް އުޅުއްވެވި ނައިބު ރައީސް އަހުމަދު އަދީބަށެވެ.\nއެކަމާއި ގުޅިގެން ފުލުފުލުގައި އަދީބުގެ މައްޗަށް ދައުވާ އުފުލި އެވެ. ކުރު މުއްދަތެއްގެ ތެރޭގައި ގިނަ ޝަރީއަތްތަކެއް ނިމި 33 އަހަރުގެ ޖަލު ހުކުމް އަދީބަށް އައެވެ. -- އަދީބުގެ މައްޗަށް ރަނގަޅަށް ޝަރީއަތް ކޮށްލައިފިއްޔާ އެމަތިމައްޗަށް 800 އަހަރުގެ ހުކުމުގެ ބަންޑެލި ޖަލާލެވޭނެ ކަމަށް އެންމެ ފުރަތަމަ އަދީބުގެ ލޯޔަރުކަން ކުރައްވާ ދިފާއު ކުރެއްވުމުގައި އުޅުއްވެވީ މިހާރުގެ ޕްރޮސެކިއުޓާ ޖެނެރަލް ހުޝައިން ޝަމީމް ވިދާޅުވެ އެވެ.\nމޫސުން ބަދަލު ވުމުން ގޮނޑުދޮށް ބަދަލުވާ ގޮތަށް ރައީސް ޔާމީންގެ ސަރުކާރު ބަދަލުވުމުން ކޯޓްތައް ވެސް އެ ފުށް މިފުށަށް ޖެހުމާއެކު އަދީބުގެ މައްޗަށް އައި ހުރިހާ ހުކުމްތަކެއް ވެސް "ރެއެއްގެ މެންދަމުން" ވަކި ގޮތަކަށް ނިމި ބާތިލު ވެގެން ދިޔައީ އެވެ.\nއާ ސަރުކާރުގައި މައްސަލަތަކުގެ ތަހުގީގު އަލުން ފެށި އެވެ. އާ ފެށުމުގައި ވެސް ވައްކަމުގެ ތުހުމަތު އެންމެ ބޮޑަށް އަމާޒުވީ އަދީބަށާއި ކުރީގެ ރައީސް ޔާމީނަށެވެ. އެމްއެމްޕީއާރްސީގެ ހިޔާނާތުގެ އިސްވެރިންނަކީ އެއީ ކަމަށް މި ސަރުކާރުގެ ވެރިން ގަބޫލު ކުރައްވަ އެވެ. ސަރުކާރު ބަދަލުވި ފަހުން ވެސް އަދީބުގެ މައްޗަށް ގިނަ ދައުވާތަކެއް އުފުލުނެވެ. އަދި ދައުލަތާއި އަދީބާ ދެމެދު އިއުތިރާފުގެ އެއްބަސްވުމެއް ގާއިމް ކުރި އެވެ. ނަމަވެސް ވަކި ހިސާބަކުން އެކަން ހިނގާ ގޮތެއް ނުވިއެވެ. އަދި އަދީބު ވެސް ފިއްލަވައި ކަނޑު މަގުން ރާއްޖެއިން ބޭރަށް ވަޑައިގަންނަވަން މަސައްކަތް ކުރައްވަނިކޮށް ރާއްޖެ ގެނައީ ހައްޔަރުކޮށް ގެނެވެ. ފަހުން ކުރިއަށްދިޔަ ޝަރީއަތުގެ މަޖިލީސްތަކުގައި އަދީބު ވަނީ އެ އެއްބަސްވުމަކީ އޮތް އެއްބަސްވުމެއް ނޫން ކަމަށް ދޭހަވާ މޭރުމުން ވާހަކަ ދައްކަވާފަ އެވެ.\nކުރީގެ ނާއިބް ރައީސް އަހުމަދު އަދީބު: ޝަރީއަތް ނިމިގެން ދިޔައީ ސުވާލުތަކެއްގެ ތެރެއަށް ވަދެގެން\nއޭގެ ފަހުން ކުއްލި ގޮތަކަށް އަދީބުގެ މައްޗަށް އޮތް ހަތް ދައުވާ ކޯޓުން ބޭރުކޮށްލި އެވެ. އެއާއެކު މައްސަލަތައް ބޭރުކޮށްލެވި ފަނޑިޔާރަށް ޕީޖީއާއި ޖޭއެސްސީގެ އަދި ސަރުކާރުގެ ވިސްނުމުގައި ތިބި ގާނޫނީ ވަކީލުންގެ ބޮޑެތި ފާޑުކިޔުންތަކެއް އަމާޒުވި އެވެ. އަދީބަށް ކުރެވޭނެ 150 ވުރެ ގިނަ ދައުވާ އެބަހުރި ކަމަށް ޕީޖީވެސް ވިދާޅުވަމުން ގެންދެވި އެވެ. އެ ދައުވާތައް ސާބިތު ކުރެވޭ މިންވަރަށް ހެކި ހުރި ކަމަށް ވެސް ވިދާޅުވިއެވެ. އަދި 806 އަހަރަށްވުރެ ދިގު މުއްދަތެއްގެ ޖަލު ހުކުމް އަދީބަށް އަންނާނެ ކަމަށް ވިދާޅުވަމުން ގެންދެވީ ވަރަށް ބާރަށެވެ.\nކްރިމިނަލް ކޯޓުން ބޭރުކޮށްލި އަދީބުގެ ހަތް ދައުވާގ އެޕީލްކޯޓް، ހައިކޯޓުގައި ކުރިއަށް ގެންގޮސް އެ މައްސަލަތައް އަލުން ބެލުމަށް ކްރިމިނަލް ކޯޓްގެ މައްޗަށް އަމުރުކުރި އެވެ. އެއާއެކު މިދިޔަ މަހުގެ 30 ވަނަ ދުވަހު ކޯޓްގައި މައްސަލަތަކުގެ އަޑުއެހުންތައް ފެށި އެވެ. ފުރަތަމަ އަޑުއެހުމުގައި އަދީބު ވަރަށް ގިނަަ ވާހަކަތައް ދެއްކެވި އެވެ. އޭނާއަށް ހެއްދެވިފައިވާ ވަރަށް ގިނަ ގޯސްތަކަށް އަމިއްލަފުޅަށް އިއުތިރާފު ވެވަޑައިގެންނެވި އެވެ. އަދި ހަތް ދައުވާއަށް ވެސް އިއުތިރާފުވެ ރައްޔިތުންނާއި ދައުލަތުގެ ކިބައިން މައާފަށް އެދިވަޑައިގެންނެވި އެވެ.\nއޭނާ ވިދާޅުވި ގޮތުގައި އެމްއެމްޕީއާރްސީގެ ކަޅު ފައިސާ ހުރިހާ ޕާޓީތަކެއްގެ އެތައް ސިޔާސީ ވެރިންނަކަށް ލިބިފައިވާނެ އެވެ. އަދި އިއުތިރާފު އެއްބަސްވުމާ އެއްގޮތަށް ދައުލަަތަށް އެއްބާރުލުން ދީގެން މައްސަލަ ނިންމަން ބޭނުން ވެއެވެ. އިއްޔެ ނިމިގެން އެދިޔައީ އެ ދެ ފަރާތް ބޭނުންވި ގޮތަށް ރުހިގެނެވެ. ނިމުނު ގޮތާމެދު ނުރުހޭނީ ރައްޔިތުންނެވެ. މިކަން ނިމިގެން އެދިޔައީ ރައްޔިތުން ބޭނުންވި ގޮތަކަށް ނޫނެވެ.\nއަދީބަށް މިވީ ކިހިނެތްތޯ ވަރަށް ގިނަ ބަޔަކު ސުވާލު އުފައްދަ އެވެ. އަދި އެމްއެމްޕީއާރްސީގެ ބޮޑު ހިޔާނާތާއި ގުޅިގެން ސަރުކާރުގެ ޝައުގުވެރިކަން ހުރީ ދައުލަތުން ގެއްލުނު ފައިސާ ހޯދަންތޯ ނުވަތަ ސިޔާސީ ގޮތުން ސަރުކާރަށް ފައިދާ އާއި މަންފާ ލިބޭނެހެން ވަކި ބައެއްގެ ނަމަށް އެ ބޮޑު ކޮރަޕްޝަން ލޭބަލް ކުރަންތޯ ވެސް ސުވާލު އުފައްދަ އެވެ. އަދި އެ ސުވާލު އުފައްދަނީ ސިޔާސީ ވާދަވެރިން އެކަންޏެއް ނޫނެވެ. މުޅި މައްސަލާގައި ދައުލަތުން އަމަލު ކޮށްފައިވާ ގޮތާއިމެދު ގާނޫނީ ތަޖުރިބާކާރުން ވެސް ސުވާލުތައް އުފައްދަ އެވެ.\nއެންމެ ފުރަތަމަ ކަމަކީ އަދީބާއެކެ ދައުލަތުން އިއުތިރާފުގެ އެއްބަސްވުމެއް ހެދުމެވެ. ކުށެއްގެ ތުހުމަތު ކުރެވޭ މީހާއަށް ތަހުގީގީ މަރުހަލާފައި ދެ ކަމަކަށް އެއްބަސްވުމަށް ހުށައެޅުމުގެ ފުުރުސަތު ގާނޫނުން ލިބިދެ އެވެ. އެއީ ނަސޭހަތުގެ އެއްބަސްވުމެއް އެކުލަވާލުމާއި އިއުތިރާފުގެ އެއްބަސްވުމެއް އެކުލަވާލުމެވެ. ކުށުގެ ތުހުމަތު ކުރެވޭ މީހާއަށް އެފަދަަ އެއްބަސްވުމަކަށް ހުށައެޅުމުގެ ފުރުސަތު ޕީޖީއަށް ވެސް ލިބި ވަޑައިގަންނަވަ އެވެ.\nނަމަވެސް އަދަބު ލުއިކޮށް ދިނުމަށް އެދި ވެވޭ އިއުތިރާފުގެ އެއްބަސްވުމާއި ނަސޭހަތުގެ އެއްބަސްވުން ހެދޭނީ ވަރަށް ގިނަ ޝަރުތުތަކެއް އެކަމުގައި ފުރިހަމަވެގެންނެވެ. ޕީޖީ އޮފީހުން ވަނީ ގިނަ ޝަރުތުތަކެއް ހިމެނޭ ދިގު ލިސްޓަކާއެކު އެކަމާއި ގުޅޭ އުސޫލުތައް އާންމުކޮށްފަ އެވެ.\nއަދީބުގެ މައްޗަށް ކުރީ ފަހުގެ ތާރީހުގައި ވެސް ރާއްޖޭގައި ހިންގައި ދިޔަ އެންމެ ބޮޑު ހިޔާނާތް ކަމަށްވާ އެމްއެމްޕީއާރްސީގެ ކޮރަޕްޝަންގެ ތުހުމަތެވެ. އެއީ ދެ ބިލިއަނެއްހާ ރުފިޔާގެ ހިޔާނާތެކެވެ. ދިިވެހި ދައުލަތުގެ ފައިސާ "މުއްޖަހާފައި" ނަގާ ހިތުހުރި ގޮތަކަށް ބަހައި ބޭނުންކޮށް ތަޅައި ބުރުއްސާލުމުގެ ތުހުމަތެވެ.\nގާނޫނީ ވަކީލުން ސުވާލު އުފައްދަނީ ދައުލަތުން ގެއްލުނު ފައިސާ ނުވަތަ ފައިސާއިން ބައެއް ވެސް ހޯދުމެއްނެތި އަދީބާއެކު އިއުތިރާފުގެ އެއްބަސްވުމަކަށް ދިއުމުންނެވެ. އިއުތިރާފުގެ އެއްބަސްވުމަކީ ދައުލަތަށް އެ އެއްބަސްވުމަކުން މަންފާއެއް ނުވަތަ މަސްލަހަތެއް އޮތުމުން އެކުލަވާލާ އެއްބަސްވުމެކެވެ. އަދީބާއެކު މިފަދަ އެއްބަސްވުމެއް އެކުލަވާލީ ދައުލަތަށް ކޮން މަންފާއެއް ނުވަތަ މަސްލަހަތެއް އޮވެގެންތޯ އެއީ ސުވާލެކެވެ. އެންމެ ބޮޑު މަންފާއަކަށް ވާން ޖެހޭނީ ވަގަށް ދަމައިގަތް ފައިސާތައް ނުވަތަ އެއިން ބައެއް ވިޔަސް ހޯދުމެވެ. އަދީބާއި ސަރުކާރު ބޭނުންވާ ގޮތަކަށް ރުހިގެން އިއްޔެ ހުކުމަކާ ހަމައަށް ދިޔައިރު ވެސް އެއިން ފައިސާ ފޮއްޗެއް ވެސް ދައުލަތަށް ލިބިފައެއް ނެތެވެ.\nކުރީގެ ޖިނާއީ ކޯޓުގެ އިސް ގާޒީ އަދި ކުރީގެ ޕްރޮސެކިއުޓަރު ޖެނެރަލް އަހުމަދު މުއިއްޒާއި ކްރިމިނަލް ކޯޓްގެ ކުރީގެ އިސް ގާޒީ އަހުމަދު ހައިލަމް ވެސް އުފައްދަވަނީ އެ ސުވާލެވެ. އެއީ އަދީބާއެކު ދައުލަތުން އިއުތިރާފުގެ އެއްބަސްވުމަކަށް ދާންޖެހޭ އެއްވެސް ސަބަބެއް ބުނެދެވިފައިނުވާތީއެވެ.\nއެ ދެބޭފުޅުން ގަބޫލު ކުރައްވާ ގޮތުގައި ގާނޫނީ ގޮތުން ފުރިހަަމަ ކުރަންޖެހޭ ޝަރުތުތައް ފުރިހަމަ ކޮށް ރައްޔިތުންނާއި ސީދާ ގޮތުން ގުޅިފައިވާ މިފަދަ މައްސަލައެއްގައި އެއްބަސްވުމެއް އެކުލަވާލި ސަބަބު ހާމަ ކޮށްދޭން ޖެހޭނެ އެވެ. އަނެއް ކަމަކީ ގެއްލުނު އެއްވެސް ފައިސާގެ އެއްވެސް މިންވަރެއް ހޯދުމެއް ނެތި އަދީބާއެކު އެއްބަސްވުމެއް ހެދުމެވެ. އެ ދެ ބޭފުޅުންގެ ނަޒަރުގައި އެއީ ކުރެވޭނެ ކަމެއް ނޫނެވެ. އަދި އެއީ ދައުލަތް ހަދާފައިވާ ވަރަށް ބޮޑު ގޯހެކެވެ.\nކުރީގެ ނައިބު ރައީސް އަދީބު އަދި ޕީޖީ ޝަމީމް --\n"ހިޔާނާތްތެރިވި ފައިސާއިން އެއްވެސް މިންވަރެއް ނުހޯދާ އަދަބު ލުއި ދިނުމަށް އިއުތިރާފުގެ އެއްބަސްވުމެއް ހެދުމަކީ ކޮށްގެން ވާނެ ކަމެއް ނޫން،" މުއިއްޒު ވިދާޅުވި އެވެ.\nއެހެން ކަމުން މައްސަލައިގެ ފެށުމުގައި ވެސް ދައުލަތުން ވަނީ ގޯސް ހަދާފަ އެވެ. ދައުލަތަށް އެއްވެސް މަންފާއެއް ނުވަތަ ފައިދާއެއް ނެތް ކަމެއްގައި ހަމައެކަނި ހުސް ވާހަކަތަކެއް ހޯދަން އިއުތިރާފުގެ އެއްބަސްވުމެއް ހެދުމުގެ ނިޔަތާމެދު ވަރަށް ބޮޑަށް ވަރަށް ގިނަ ސުވާލުތައް އުފެދެއެވެ. މިއީ ރައްޔިތުންނަށް ހޯދައި ދޭން ޖެހޭ އިންސާފުގެ ބަދަލުގައި ސިޔާސީ ވަކި ވެރިންތަކަކަށް ހިތްހަމަ ޖެހުން ލިބޭނެ ފަދަ ވާހަކަތަކެއް އަދި ވަކި ބަޔަކަށް ސިޔާސީ ގޮތުން ހަމަލާ އާއި ބޮނޑިދޭނެ ޓޫލެއް ހޯދަން ކުރި ކަމެއް ކަމަށް ބުނުމުގެ ފުރުސަތު އެބަ އޮތެވެ.\nހިޔާނާތްތެރިވި ފައިސާއިން އެއްވެސް މިންވަރެއް ނުހޯދާ އަދަބު ލުއި ދިނުމަށް އިއުތިރާފުގެ އެއްބަސްވުމެއް ހެދުމަކީ ކޮށްގެންވާނެ ކަމެއް ނޫން\nއަހުމަދު މުއިއްޒު | ކުރީގެ ޕްރޮސެކިއުޓަރު ޖެނެރަލް\nދެން އޮތީ ޕީޖީ ޝަމީމް ކުރިން ދެއްކެވި ވާހަކަތަކެކެވެ. އަދީބުގެ މައްޗަށް 806 އަހަރުގެ ޖަލު ހުކުމް އަންނާނެ ދައުވާތައް ކުރެވޭނެ މިންވަރަށް ހެކި ހުރެ އެ ދައުވާތައް ނުކޮށް އިއުތިރާފުގެ އެއްބަސްވުމެއް ހެދުމެވެ. ސަތޭކަ ފަންސާސް ދައުވާ ކުރެވޭނެ ހެކި ދައުލަތުގައި ހުރެމެ، ދައުލަތް އިސްވެ އެ މީހާއާއެކު އިއުތިރާފުގެ އެއްބަސްވުމެއް ހަދަން ޖެހޭ ސަބަބަކީ ކޮބައި ހެއްޔެވެ؟\n"ރުހޭ ހުކުމަކުން" މައްސަލަ ކޮޅެއްގައި ޖައްސާ ނިންމާލި އިރު ދައުލަތުން ގެއްލުނު ފައިސާ ހޯދުން އެއީ އެންމެ މުހިންމު އަދި އެންމެ އިސްކަންދޭން ޖެހޭ ކަންތައް ނަމަވެސް އެކަން ކުރެވޭނެ ގޮތްތަކެއް ހޯދާފައިވާ ކަމަށް ރަތްޔިތުންގެ ގާތުގައި ދައުލަތަށް ބުނެދެވިފައެއް ނެތެވެ. އެންމެ ކުޑަ މިނުން އެއްބަސްވުމެއް އެކުލަވާލީ އެ މަގު ތަނަވަސް ކުރަން ކަމަށްވެސް ބުނެދީފައެއް ނެތެވެ.\n"އެއްބަސްވުމަކާ ނުލައި 150 ދައުވާކޮށް 800 އަހަރަށް ޖަލަށް ލެވެން އޮތްއިރު އެއްބަސްވުމެއް ހެދީ ދައުލަތަށް ކޮން މަސްލަހަތެއް އޮވެގެން. ދައުލަތުން އެތައް ބިލިއަން ރުފިޔާއަށް ހިޔާނާތްތެރިވިކަން ސާބިތު ކުރެވޭނޭ ކިތާބީ ހެކި ލިބިފައިވާއިރު، 150 ދައުވާ ހަތް ދައުވާއަށް ބަދަލު ކުރީ ކީއްވެ؟" ކުރީގެ ގާޒީ ހައިލަމް ސުވާލު އުފެއްދެވި އެވެ.\nއަދި ދައުލަތުގެ ފައިސާއަށް ހިޔާނަތްތެރިވި ކަމުގެ ކިތާބީ ހެކި އެފަދަަ ކުށެއްގެ ތުހުމަތު ކުރެވޭ މީހަކާއެކު ދައުލަތުން އިއުތިރާފުގެ އެއްބަސްވުމެއް ނުހެދޭނެ ކަމަށް ވެސް އޭނާ ގަބޫލު ކުރައްވަ އެވެ.\nއެއްބަސްވުމަކާ ނުލައި 150 ދައުވާކޮށް 800 އަހަރަށް ޖަލަށް ލެވެން އޮތްއިރު އެއްބަސްވުމެއް ހެދީ ދައުލަތަށް ކޮން މަސްލަހަތެއް އޮވެގެން. ދައުލަތުން އެތައް ބިލިއަން ރުފިޔާއަށް ހިޔާނާތްތެރިވިކަން ސާބިތު ކުރެވޭނޭ ކިތާބީ ހެކި ލިބިފައިވާއިރު، 150 ދައުވާ ހަތް ދައުވާއަށް ބަދަލުކުރީ ކީއްވެ\nއަހުމަދު ހައިލަމް | ކުރީގެ އިސް ގާޒީ\nއަދީބަށް ކުރި ތުހުމަތުތަކާ ގުޅޭގޮތުން އެންމެ ފާޅުގައި އޭނާއަށް ތަފާތު ތުހުމަތުތައް ކުރައްވާ ވާހަކަ ދައްކަވާ އެއް ބޭފުޅަކީ ކުރީގެ ހޯމް މިނިސްޓަރު އުމަރު ނަސީރެވެ. އަދީބުގެ މައްސަލަ މިހާރު އެނބުރި ނިމުނު ގޮތާއި ގުޅޭގޮތުން އުމަރު އެއް ގޮތަކަށް ވެސް ހައިރާންވެ ވަޑައެއް ނުގެންނެވި އެވެ. ވަރަށް ކުރުކުރުކޮށް ވިދާޅުވި ގޮތުގައި އަނބުރަ އަނބުރާގައި އަދީބުގެ މައްސަލަ ގެންދިޔަ ގޮތާއި ނިންމާލި ގޮތުން ދައްކައި ދެކެނީ ދިވެހި ރާއްޖޭގެ ސިޔާސީ ހާލަތާއި ކަންކަން ހިނގާ ގޮތެވެ. އަދި ދައުލަތާއި ރައްޔިތުންގެ މަސްލަހަތަށް އިސްކަން ދިނުމުގައި ސިޔާސީ ވެރިންގެ އިހުލާސްތެރިކަން ނެތުމެވެ.\n"އަދީބުގެ މައްސަލަ އާއި އެކަން ގެންދިޔަ ގޮތާއި އިއްޔެ ކުރި ހުކުމް މި ރަމްޒުކޮށް ދިނީ ރާއްޖޭގެ ސިޔާސީ މަސްރަހު ހަރާބުވެފައި އޮތް މިންވަރު،" އުމަރު ވިދާޅުވި އެވެ.\nއުމަރު ވިދާޅުވި ގޮތުގައި އެމްއެމްޕީއާރްސީގެ ހިޔާނާތަކީ ރައްޔިތުންނަށް ނޭނގުނު ނަމަވެސް ސިޔާސީ ވެރިންނަށް އެނގިގެންވި ހިޔާނާތެކެވެ. އެކަމުގައި އިސްކޮށް ހުންނެވީ އަދީބު ނަމަވެސް އެ ފައިސާއިން މަންފާ ލިބުނު ސިޔާސީ ވެރިންގެ އަދަދު މަދެއް ނުވާނެ އެވެ. ލިސްޓު ކުރެއް ނުވާނެ އެވެ. ނޫނީ ވަރަށް މަދު ބޭފުޅެއް ނޫނީ އެ ކަމުން ސަލާމަތްވާކަށް ނެތެވެ.\nހުކުމުގެ ކުރިޔަށް އޮތް ޝަރީއަތުގެ މަޖިލީހުގައި ވެސް އެމްއެމްޕީއާރުސީގެ ކަޅު ފައިސާ ހުރިހާ ސިޔާސީ ޕާޓީތަކަށް ވެސް ލިބިފައިވާ ކަމަށް އަދީބު ވިދާޅުވި އެވެ. ނުވަަތަ ހުރިހާ ޕާޓީތަކަށް ވެސް އެ ފައިސާ އޭނާ ފޯރުކޮށް ދެއްވި ކަމަށް ވެސް ވިދާޅުވި އެވެ. އަދި ސިޔާސީ ޕާޓީތަކުގެ ވެރިންނާއި މަޖިލީސް މެންބަރުންނާއި ވަޒީރުންނާއި ފަނޑިޔާރުންނާއި މިނިވަން މުއައްސަސާތަކުގެ ވެރިން ވެސް ތިއްބެވީ އެ ފައިސާގައި ޖެހިފަ އެވެ. އެހެން ކަމަށްވީއިރު އޭނާ ހިމެނޭހެން އެ ހުރިހާ އެންމެންނަށް ވެސް އަދަބު ލިބެން ޖެހޭނެ އެވެ.\nއަދީބު ވިދާޅުވި ގޮތުގައި އެ ހިޔާނާތުގެ އިސްވެރިއަކީ ނުވަތަ އެ ކަމުގައި އޭނާއަށް ލަފާ ދެއްވި ބޭފުޅަކީ ކުރީގެ ރައީސް ޔާމީނެވެ. އޭނާ ކުރެއްވި ކޮންމެ ކަމެއްވެސް ކުރެއްވީ ރައީސް ޔާމީންގެ އޯޑަރަށެވެ.\n"ހުރިހާ އެންމެންވެސް ތިބީ އަނގަ ހުޅުވައިގެން އޭނަ [އަދީބު] ލަވައިދޭނެ ކަމަށް. އެހެންވީމަ އޭނަ ދިޔައީ އޭނަ ބޭނުން މީހެއްގެ އަނގަޔަށް ލަވައި ދެމުން. އެ ވާހަކަ ނޫންތޯ އަދީބު އެ ވިދާޅުވީ،" އަބަދުވެސް އަދީބުގެ ކަންކަމާއި ދެކޮޅު ހެއްދެވި އުމަރު ވިދާޅުވި އެވެ.\nހުރިހާ އެންމެންވެސް ތިބީ އަނގަ ހުޅުވައިގެން އޭނަ [އަދީބް] ލަވާނެ ކަމަށް. އެހެންވީމަ އޭނަ ދިޔައީ އޭނަ ބޭނުން މީހެއްގެ އަނގަޔަށް ލަވަމުން. އެ ވާހަކަ ނޫންތޯ އަދީބު އެ ވިދާޅުވަނީ\nއަދީބާއެކު އިއުތިރާފު އެއްބަސްވުން އެކުލަވާލި ސަބަބާއި އެކަމުގައި ޕީޖީގެ ނިޔަތާމެދު އުމަރު ވެސް ސުވާލު އުފައްދަވަ އެވެ. އޭނާވެސް ފާހަގަަ ކުރެއްވީ ދައުލަތަށް ފައިދާއެއް ނުވަތަ ލިބުނު ގެއްލުމަށް ބަދަލެއް ލިބެން ނެތް ކަމެއްގައިި އިއުތިރާފުގެ އެއްބަސްވުމެއް ހެދި ހެދުމެވެ.\n"އެފަދަ އެއްބަސްވުންތައް މި ހަދަނީ ދައުލަތަށް ރިޓާންގައި އެއްޗެއް ލިބޭތީ. ނަމަވެސް މި މައްސަލާގައި ނެތް އެފަދަ ކަމެއް. އަޅުގަނޑުގެ ނަޒަރުގައި އަނެއްކާ ވެސް އަނެއް ކޮރަޕްޝަންގެ އަމަލު މި ހިންގީ،"\nރައީސް ޔާމީން ސަރުކާރުގެ އެންމެ ފަހުގެ ޑިފެންސް މިނިސްޓަރު އަދި މަޑުއްވަރީ ދާއިރާގެ މެންބަރު އާދަމް ޝަރީފް އުމަރު ވިދާޅުވި ގޮތުގައި ބޮޑު ހިޔާނާތުގައި ގެއްލުނު ފައިސާއިން އެއްވެސް އަދަދެއް ހޯދުމެއް ނެތި އަދީބާއެކު އެއްބަސްވުމެއް ހެެދުމަކީ ރައްޔިތުންނަށް ދިން ނުބައި މެސެޖެކެވެ. އަދި އެއީ ގެއްލުނު ފައިސާ މި ސަރުކާރަށް ނުހޯދޭނެ ކަމަށް ކުރި އިއުލާނެކެވެ. ނުވަތަ ސަރުކާރުންވީ އިއުތިރާފެކެވެ.\n"ފަހަރުގައި މިއީ ސަރުކާރުން ބޭނުންވާ ނަންތަކެއް ހާމަކޮށް، ސަރުކާރުން ބޭނުން ނުވާ ނަންތަކެއް ހާމަ ނުކުރުމަށް ވެވުނު އެއްބަސްވުމަކަށް ވެސް ވެދާނެ،"\nޝަރީފްގެ ނަޒަރުގައި ސަރުކާރުން އަދީބަށް އައީ ލަނޑު ދެމުންނެވެ. ހުކުމް ޖަހާ އެ ނިންމާލީ ވެސް ލަނޑެއް ދީގެނެވެ. އެއްބަސްވުމުގެ ތެރެއިން އެކި ފަަހަރު އެކި ގޮތަށް އަދީބު ވާހަކަ ދައްކެވީ އެހެންވެގެންނެވެ. ކޮންމެ ގޮތަކަށް ކަން ދިޔަ ނަމަވެސް ބޮޑު ހިޔާނާތަށް މި ފަސް އަހަރު އިންސާފެއް ނުލިބޭނެ އެވެ. އެންމެ ކުޑަމިނުން ކަޅު ފައިސާ ލިބުނު އެންމެންގެ ނަން ހާމަކުރާކަށް ވެސް މި ސަރުކާރަށް ނުކެރޭނެ އެވެ.\n"އަޅުގަނޑު ދެކޭ ގޮތުގައި މި ސަރުކާރަށް އެމްއެމްޕީއާރުސީގެ ހިޔާނާތުގައި ހިމެނޭ މީހުންގެ މައުލޫމާތު ވެސް ހާމައެއް ނުކުރާނެ. އެއީ އެ ލިސްޓްގައި މި ސަރުކާރުގެ މީހުން ވެސް ހިމެނޭތީ. އެ އިހުލާސްތެރިކަން ހުރި ކަމަކަށް ގަބޫލެއް ނުކުރެވޭ. އަދި އެގޮތަކަށް ނޫން އަމަލުތައް ވެސް ފެންނަނީ،"\nއެމްއެމްޕީއާރުސީގެ ހިޔާނާތަށް އިންސާފު ލިބޭނީ ކޮރަޕްޝަންގެ ހުތުރު ލައްގަނޑުން ސަލާމަތްވެ ތިބެ އިހުލާސްތެރިކަމާއެކު އެ މަސައްކަތް ކުރާނެ ބަޔަކު އެ މަސައްކަތާއި ހަވާލުވި ދުވަހަކުންނެވެ. ގައިމުވެސް އެފަދަ ބަޔަކު މި ސަރުކާރުގެ ތެރެއަކު ނެތެވެ.\nފަހަރުގައި މިއީ ސަރުކާރުން ބޭނުންވާ ނަންތަކެއް ހާމަކޮށް، ސަރުކާރުން ބޭނުން ނުވާ ނަންތަކެއް ހާމަ ނުކުރުމަށްވެވުނު އެއްބަސްވުމަކަށްވެސް ވެދާނެ\nއާދަމް ޝަރީފް އުމަރު | ކުރީގެ ޑިފެންސް މިނިސްޓަރު\nއެމްއެމްޕީއާރުސީގެ ހިޔާނާތުގެ މައްސަލަ ފެންމަތިވި ދުވަސްވަރު އަދީބުގެ ފޯނެއް ލިބިވަޑައިގެންފައިވާ ކަމަށް ކުރީގެ ރައީސް ނަޝީދު ވިދާޅުވެފައި އޮވެއެވެ؛ އަދި މައްސަލައިގެ ތަހުގީގަށް އެ ފޯން ބޭރުގެ ތަހުގީގީ ޓީމަކާއި ހަވާލު ކުރައްވާފައިވާ ކަމަށް ވެސް ވިދާޅުވެފައި އޮވެ އެވެ. އެ ފޯނުން އެތައް މައުލޫމާތެއް ސާފުވާ ކަމަށްވެސް އެމަނިކުފާނު ވިދާޅުވެފައި އޮންނާނެ އެވެ. ނަމަވެސް އެއިން އެއްވެސް މައުލޫމާތެއް އާންމެއް ނުވިއެވެ. އެ ތަހުގީގަކުން ފެނުނު އެއްޗެއް ހޯދުނު ކަމެއްވެސް "ހަތްހަރާމުން ހަރާމެ" ވެ.\nއާންމު ބައެއް މީހުން އެ ހަނދާންތައް އާކުރެ އެވެ. އެ ފޯނުގައި ހުރި މައުލޫމާތުތައް އާންމު ނުކުރަނީ ކީއްވެގެންތޯ ސުވާލު ކުރެ އެވެ. އަދި ފަހުން އެ ވާހަކަ ނުދެއްކި ސަބަބާމެދު ވެސް ސުވާލު އުފައްދަ އެވެ.\n"ސަރުކާރުގެ އެންމެ މަތިން ފެށިގެން ތިރިއަށް ތިބީ އޭގެ މީހުން. މަޖިލީހުގެ ދޮރު ހުޅުވާއިރު ފެންނަން ތިބީވެސް އޭގެ މެންބަރުން. އެހެންވީމަ މި މައްސަލަ ބެލުމުގެ ރަނގަޅު ނިޔަތެއް ސަރުކާރުގައި ނެތް. އަދި އެ ވިދާޅުވާ ފޯނުން ފެނުނު ލިސްޓެއް ވެސް އާންމެއް ނުކުރާނެ،" މީހަކު ބުންޏެވެ.\nއަދީބުގެ ވާހަކަތަކާއި ގުޅިގެން ސިޔާސީ ޕާޓީތަކާއި ސިޔާސީ ލީޑަރުން ވަނީ ވާހަކަ ދައްކަވާފަ އެވެ. ހިޔާނާތުގެ ފައިސާ ލިބިވަޑައިގެންފައި ނުވާ ކަމަށް ރައީސް ނަޝީދު ވިދާޅުވެއްޖެ އެވެ. ހިޔާނާތުގެ އެންމެ ފައިސާ ފޮއްޗެއް ވެސް އަދާލަތަށް އަދި އަދާލަތުގެ އިސްވެރިއަކަށް ވެސް ލިބިފައިނުވާ ކަމުގެ އެ ޕާޓީން ކަށަވަރުކޮށްދެ އެވެ. އެމްޑީީޕީން ވެސް ތުހުމަތު ދޮގުކޮށް އެދިފައިވަނީ ކަޅު ފައިސާ ލިބުނު އެންމެންގެ މައްސަލަ އަވަހަށް ބަލާށެވެ. ޖުމްހޫރީ ޕާޓީ އާއި އެ ޕާޓީގެ ލީޑަރުވެސް ހަވާލެއް ނުވެ އެވެ.\nއިދިކޮޅު ޕީޕީއެމާއި ޕީއެންސީން ބުނަނީ މާ ވަރުގަދަ ވާހަކައެކެވެ. އެ ދެ ކޭމްޕް ފިޔަވައި އެހެން ހުރިހާ ސިޔާސީ ކޭމްޕަކަށް އެ ފައިސާ ވެއްދި އެވެ. ސަރުކާރުން މަސައްކަތް ކުރަނީ ހަގީގަތް ފުރޮޅާލައި އިދިކޮޅު ލީޑަރު ރައީސް ޔާމީންގެ އިސްތަށިފުޅުގައި ހުރިހާ ވައްކަމެއް އަޅުވާށެވެ.\nއެއް ކަމެއް ޔަގީނެވެ. ހުކުމުގެ ކުރީން ޝަރީއަތުގައި އަދީބު ވިދާޅުވި ވާހަކަތަކުން ޕާޓީތަކާއި ސިޔާސީ ލީޑަރުންނާއި ސިޔާސީ މީހުނާއި މަޖިލިސް މެންބަރުންނާއި ގާޒީންނާއި އެންމެ ކަންބޮޑުވެ ވަނީ ދާހިތްލާފަ އެވެ. އަދީބު ވިދާޅުވާ ގޮތަށް ބޮޑު ހިޔާނާތުގެ ބޮޑު މަންޒަރު ފެނިވަޑައިގެންފައިވަނީ އޭނާއަށެވެ. އެހެން ކަމުން މުޅި މަންޒަރު އޭނާއާ ނުލައި ސާފެއް ނުވާނެ އެވެ.\nނަމަވެސް މިހާތަނަށް ކަން ހިނގައި ދިޔަ ގޮތާއި އިއްޔެ ޝަރީއަތުން ކަން ނިމިގެން މިދިޔަ ގޮތާއެކު ބަދަލުވީ މަންޒަރުތަކުން އެމްއެމްޕީއާރުސީގެ ބޮޑު ހިޔާނާތުގައި އެކި ގޮތްގޮތުން ފައިސާ ލިބުނު މީހުނާއި އަދަދާއި ލިސްޓާއި އޭގެ ހަގީގީގަތްތައް ވެސް ނޭނގުމުގެ ތެރެއަށް ގޮސް ގެއްލި ހުސްވެގެން ދިޔައީ އެވެ. ރައީސް ޔާމީންގެ ބާރުގަދަ ވެރިކަމުގައި ހިނގައި ދިޔަ ގޮތް ނޭނގޭ އެކަމަކު ހަގީގަތަށް ވާސިލުވާން ބޭނުންވާ ކަންކަން ފަދައިން މިކަން މި ނިމިގެން މިދިޔަ ގޮތުގައިވެސް އެއްވެސް ތަފާތެއް ވަކި ކޮބައި ހެއްޔެވެ؟ ހުރިހާ ޕާޓީތަކަކުން ފައިސާ ލިބުނު ހުރިހާ ބޭފުުޅުންގެ ނަންތައް އަދި އެ ބޭފުޅުންނަށް ލިބުނު ފަައިސާގެ އަދަދު ހަގީގަތާއި އެއްގޮތަށް ހާމަ ކުރަން ކެރިވަޑައިގަންނަވާނެބާ އެވެ. ނުވަތަ އެ ފުުރުސަތު ސަރުކާރުން ދޭނެބާވަ އެވެ. ވަރަށް ހީ ނުވެއެވެ.


ވަގުތީ މުވައްޒަފުން ހޯދުމަށް\nކޮންޓްރެކްޓްކޮށް މަސައްކަތް ކޮށްދޭނެ މުވައްޒަފުން ބޭނުންވެއްޖެ.\nމި މިނިސްޓްރީގެ ފިޒިކަލް ފެސިލިޓީޒް ޑިވެލޮޕްމަންޓް ސެކްޝަނުން ހިންގާ ޕްރޮޖެކްޓްތަކާ ގުޅޭ މަސައްކަތްތައް ކުރުމަށް3މަސްދުވަހުގެ މުއްދަތަށް މަސައްކަތް ކޮށްދޭނެ ތިރީގައި މިދަންނަވާ ޝަރުޠުތައް ފުރިހަމަވާ2ފަރާތެއް ބޭނުންވެއްޖެއެވެ. މި މަސައްކަތް ކުރައްވާ ކޮންމެ ދުވަހަކަށް (ކޮންމެ6ގަޑިއިރަކަށް) -/296 ރުފިޔާގެ އުޖޫރައެއް ދެވޭނެއެވެ. އަދި އިތުރުގަޑީގައި މަސައްކަތްކުރަން ޖެހިއްޖެނަމަ، ހަމަޖެހިފައިވާ އުސޫލުން އިތުރުގަޑީގެ މަސައްކަތަށް ފައިސާ ލިބޭނެއެވެ. ޢާންމު ގޮތެއްގައި މަސައްކަތް ކުރުމަށް ހަމަޖެހިފައިވަނީ ރަސްމީގަޑި (ހެނދުނު 08:00 ން 14:00) ގައެވެ.\nމިމަސައްކަތަށް ކުރިމަތިލާ ފަރާތްތަކުގައި ހުންނަންޖެހޭ ޝަރުޠު:\n- މަތީ ސާނަވީ އިމްތިޙާނަކުން2މާއްދާ އިން ދަށްވެގެން 'އީ' ގްރޭޑް ލިބިފައިވުމާއެކު، ހަޔަރ ސެކަންޑަރީ ސެޓުފިކެޓުގެ 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\n- ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް4ނުވަތަ އެއަށްވުރެ މަތީގެ މައިކްރޮސޮފްޓް އޮފީސް ޕެކޭޖް ނުވަތަ ގުޅުންހުރި ދާއިރާއެއްގެ ސެޓުފިކެޓު ލިބިފައިވުން.\nހ. މި މަޤާމަށް މީހަކު ހޮވުމަށް އިންޓަރވިއު އޮންނާނީ 20 އެޕްރީލް 2016 – 15 މޭ 2016 (ވެލާނާގޭގެ 8 ވަނަ ފަންގިފިލާ) ގައެވެ.\nވީމާ، މިކަމަށް ޝައުޤުވެރިވާ ފަރާތްތަކުން 19 އެޕްރީލް 2016 ވަނަ ދުވަހުގެ 13:30 ގެ ކުރިން ލިޔުމަކުން އެކްރެޑިޓް ކޮށްފައިވާ ތަޢުލީމީ ސެޓުފިކެޓުތަކުގެ ކޮޕީއާއި ވަޒީފާގެ ތަޖުރިބާ އަންގައިދޭ ލިޔުންތަކުގެ ކޮޕީއާއި އަދި ދިވެހި ރައްޔިތެއްކަން އަންގައިދޭ ކާޑުގެ ކޮޕީ ހުށަހެޅުއްވުން އެދެމެވެ.\nމި އިޢުލާނާ ގުޅިގެން މި މަޤާމަށް ކުރިމަތިލާ ފަރާތްތަކުގެ ތެރެއިން ޝަރުޠު ހަމަވާ ފަރާތްތައް އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ޤާބިލުކަމަށް ފެންނަ ފަރާތަކަށް މިވަޒީފާ ހަމަޖައްސައިދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން މި މިނިސްޓްރީގެ ނަންބަރު 3341423 އަދި 3341427 ފޯނަށް ގުޅުއްވުން އެދެމެވެ.\nމަސައްކަތްތައް ފަރުވާ ބަހައްޓައިގެން ކުރާނަމަ ކޮންޓްރެކްޓް މުއްދަތު އިތުރު ކުރެވޭނެކަމުގައި ދަންނަވަމެވެ.


މޯލްޑިވްސް ޙައްޖު ކޯޕަރޭޝަން ލިމިޓެޑްގެ ޚިދުމަތްތައް މާރކެޓްކުރުމަށް އޭޖެންޓުން ހޯދުމާ ބެހޭ\nމިކޯޕަރޭޝަންގެ ޚިދުމަތްތަކާގުޅޭ މަޢުލޫމާތު އެ ދާއިރާއެއްގެ ރައްޔިތުންނަށް ފޯރުކޮށްދޭނެ އޭޖެންޓުން ހޯދުމަށް ޢާންމުކޮށް ޢިޢުލާނު ކުރަމެވެ.\nދިވެހިރާއްޖޭގެ ކޮންމެ އިންތިޚާބީ ދާއިރާއަކުން 1 (އެކެއް) އޭޖެންޓް\nޢުޖޫރަ / އިނާޔަތް:\nއޭޖެންޓް މެދުވެރިވެގެން ޢުމްރާއަށް ރަޖިސްޓްރީކޮށް ފައިސާ ދައްކައި ޚަލާސްކުރާ ކޮންމެ މީހެއްގެ ޢުމްރާގެ އަގުގެ %2 (ދޭއް އިންސައްތަ) ކޮމިޝަން.\nއެޖެންޓު މެދުވެރިވެ 50 މީހުން އެއް ޢުމްރާ ދަތުރުގައި ރަޖިސްޓްރީ ކުރުވައިފިނަމަ، އެޖެންޓަށް ހިލޭ ޢުމްރާ ދަތުރެއް ލިބޭނެއެވެ.\nދިވެހި ރައްޔިތެއް ކަމުގައިވުން / ދިވެހިރާއްޖޭގައި ރަޖިސްޓްރީވެގެން ހިންގާ ޖަމްޢިއްޔާއެއް ކަމުގައިވުން.\nއާންމު ފަރުދެއް ނަމަ މީލާދީގޮތުން 18 އަހަރު ފުރިފައިވާ މީހެއް ކަމުގައިވުން.\nޙައްޖާއި ޢުމްރާގެ ޚިދުމަތް ފޯރުކޮށްދޭ އަމިއްލަ ޖަމާޢަތެއްގެ ޙިއްސާ އޮންނަ ފަރާތެއްކަމުގައި ނުވުން. އަދި އެފަދަ ޖަމާޢަތެއްގެ މަޤާމެއްގައި ވަޒީފާއަދާކުރާ ފަރާތެއްކަމުގައި ނުވުން.\nއެކި ރަށްރަށަށް ދަތުރުކޮށް ކަސްޓަމަރުން ހޯދުމުގެ މަސައްކަތް ކުރެވޭނެ ފަރާތެއްކަމުގައިވުން.\nއިސްލާމް ދީނުގައި ހައްދެއް ކަނޑައަޅާފައިވާ ކުށެއް ކުރިކަން، ނުވަތަ ވައްކަން، ޓެކުން، މަކަރާއި ހީލަތް، މަސްތުވާތަކެތި ބޭނުންކުރުން ނުވަތަ މަސްތުވާތަކެތީގެ ވިޔަފާރިކުރުން، އަދި ޚިޔާނާތްފަދަ ކުށެއް ކޮށްފައިވާ ފަރާތެއްކަމުގައި ނުވުން.\nސާބިތު ދަރަންޏެއް އޮތް ފަރާތެއްކަމުގައި ނުވުން.\nސިޔާސީ ޕާޓީއެއްގެ މަޤާމެއްގައި އުޅޭ ފަރާތަކަށް ނުވުން.\nޙައްޖު ކޯޕަރޭޝަންގެ ބޯޑު މެންބަރެއް ނުވަތަ މުވައްޒަފަކާ ޢާއިލީ ގުޅުމެއް އޮތް ފަރާތެއް ކަމުގައި ނުވުން.\nކޯޕަރޭޝަންގެ ޚިދުމަތްތަކާ ގުޅޭ މަޢުލޫމާތު އެ ދާއިރާއެއްގެ ރައްޔިތުންނަށް ފޯރުކޮށްދިނުން.\nކޯޕަރޭޝަންގެ ޚިދުމަތްތަކަށް ކަސްޓަމަރުން ނުވަތަ މެމްބަރުން ހޯދުން.\nކޯޕަރޭޝަންގެ ޚިދުމަތްތަކާ ގުޅޭގޮތުން އެ އަތޮޅެއްގެ ނުވަތަ އެ ދާއިރާއެއްގެ ރައްޔިތުން ދެކޭ ގޮތާއި ޚިޔާލާއި ކަންބޮޑުވުންތައް ދެނެގަނެ އެ ކަންކަން ކޯޕަރޭޝަނަށް އެންގުން.\nކޯޕަރޭޝަނުން އެ އޭޖެންޓެއް ނިސްބަތްވާ އަތޮޅަށް ނުވަތަ ދާއިރާއަށް ކުރާ ދަތުރުގައި ޢަމަލީގޮތުން ބައިވެރިވުމާއި މާކެޓިންގ މަސައްކަތްތަކުގައި ބައިވެރިވެ އެހީތެރިކަން ފޯރުކޮށްދިނުން.\nއޭޖެންޓެއް ގޮތުގައި މަސައްކަތް ކުރުމަށް އެދި ހުށައަޅާ ފޯމް (މި ފޯމު ކޯޕަރޭޝަންގެ އޮފީހުންނާއި ވެބްސައިޓް www.mhcl.mv އިން ލިބިވަޑައިގަންނަވާނެއެވެ.)\nވަނަވަރު / ޕްރޮފައިލް\nތަޢުލީމާއި ތަޖުރިބާ އަންގައިދޭ ލިޔެކިޔުންތަކުގެ ކޮފީ (އެކްރެޑިޓް އަދި އެޓެސްޓްކޮށްފައި)\nއަދާކުރައްވާފައިވާ ނުވަތަ އަދާކުރައްވަމުން ގެންދަވާ ވަޒީފާ ނުވަތަ ކުރައްވާފައިވާ ނުވަތަ ކުރައްވަމުން ގެންދަވާ މަސައްކަތްތަކާ ގުޅޭ މަޢުލޫމާތު އެނގޭނެ ރަސްމީ ލިޔުމުގެ ކޮޕީ.\nއެޕްލިކޭޝަން ފޯމު 31 މާރިޗް 2019 ވާ އާދީއްތަ ދުވަހުގެ 15:00 ގެ ކުރިން މޯލްޑިވްސް ޙައްޖު ކޯޕަރޭޝަން ލިމިޓެޑަށް ހުށައެޅުއްވުން އެދެމެވެ. އީމެއިލް މެދުވެރިކޮށް އެޕްލިކޭޝަން ފޯމް ހުށަހަޅުއްވާނަމަ، ފުރިހަމަ ކުރެވިފައިވާ ލިޔެކިޔުންތަކާއެކު admin@mhcl.mv އަށް ފޮނުއްވުން އެދެމެވެ.\n25 މާރިޗް 2019\nސުންގަޑި: 31 މާރިޗު 2019 1500


ހޯނޑެއްދޫ ސްކޫލް / ގދ ހޯނޑެއްދޫ\n7070 ރުފިޔާއާއި -/10640 ރުފިޔާއާއި ދެމެދު\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމު ސިވިލް ސަރވިސް ކޮމިޝަނުގެ ވެބްސައިޓުން އަދި އިދާރާގެ ކައުންޓަރުން އަދި ތިރީގައިވާ ލިންކުން ލިބެންހުންނާނެއެވެ.) http://www.csc.gov.mv/download/2486\n- އަސާސީ ޝާރުތު ހަމަވުން\n- އަސާސީ ޝަރުތައްވުރެ އިތުރަށް ލިބިފައިވާ ތަޢުލީމު\n- އެސެސްމަންޓް ( އިމްތިހާނު ނުވަތަ ޕްރެކްޓިކަލް)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 04 އޮގަސްޓު 2021 ވާ ބުދަ ދުވަހުގެ 13:00 ގެ ކުރިން ހޯނޑެއްދޫ ސްކޫލްއަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected]hdhooschool.edu.mv މެދުވެރިކޮށް ވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި ޕްރެކްޓިކަލް އޮންނާނީ 06 އޮގަސްޓު 2021 އާއި 08 އޮގަސްޓު 2021 އާ ދެމެދު، ހޯނޑެއްދޫ ސްކޫލް ގައެވެ.\nއިންޓަވިއު ބާއްވާތާ ރަސްމީ ބަންދު ނޫން3ދުވަހުގެ ތެރޭގައި "ވަޒީފާއަށް ކުރިމަތިލީ ފަރާތްތަކަށް ޕޮއިންޓު ލިބުނު ގޮތުގެ ޝީޓް (A2 ޝީޓު)" އާންމުކޮށް ފެންނާނެހެން މި އިދާރާގައި އަދި އިދާރާގެ ނޯޓިސްބޯޑުގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓު ދެވިފައިވާ ގޮތާމެދު ޝަކުވާއެއް އޮތްނަމަ A2 ޝީޓު އާންމުކުރާ ދުވަހުން ފެށިގެން ރަސްމީ ބަންދު ނޫން3ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 7983089 އަށެވެ. އީ-މެއިލް ކުރާނީ [email protected] އަށެވެ.\nޕަބްލިޝްކުރި ގަޑި: 10:57


Mi application thakun teacharunnah lui koddheyne | Mihaaru\nސްކޫލް ގައިޑް: މި އެޕްލިކޭޝަންތަކުން ޓީޗަރުންނަށް ލުއިކޮށްދޭނެ\nކިޔަވައިދިނުމުގައި ޓެކްނޮލޮޖީ ބޭނުންކުރުމާ މެދު ބަހުސް ކުރެވުނު ކަމުގައި ވިޔަސް ހަގީގަތަކީ އެއާ ނުލައި މިހާރު އެއް ކަމެއް ވެސް ވާން ނެތް ކަމެވެ. ޒުވާން ސިކުނޑިތައް ފޫހި ނުވެ ކިޔެވުމުގައި ޝާމިލްކުރުމަށް ޓެކްނޮލޮޖީގެ ބޭނުން ނުކޮށް މިހާރު ވާކަށެއް ވެސް ނެތެވެ. އެހެންވެ ދެން އޮތް ގޮތަކީ އެންމެ އެކަށީގެންވާ ޓެކްނޮލޮޖީ އަކީ ކޮބައިކަން ދެނެގަނެ އޭގެ ބޭނުން ކުރުމެވެ.\nމިއީ ކިޔަވައިދިނުމުގައި ބޭނުންކުރެވިދާނެ ވަރަށް ބޭނުންތެރި އެޕްލިކޭޝަންތަކެއްގެ ލިސްޓެކެވެ.\nކޮންމެ ފިލާވަޅަކީ ކުދިންގެ ޝައުގުވެރި ނުވެދާނެ އެވެ. އެހެންވެ ޓީޗަރުންނަށް ޖެހެނީ ކުދިންގެ މޫޑު ބަދަލުކޮށްލައި، ޝައުވެރިކަން އުފެދޭނެ ގޮތަކަށް ކަންކަން ބަދަލުކޮށްލާށެވެ. މިއީ އެކަން ވަރަށް ފަސޭހަކޮށްދޭނެ އެޕްލިކޭޝަނެކެވެ. މިއީ GetKahoot ވެބްސައިޓުން ކޮށްދޭ ފަސޭހައެކެވެ. ކުދިންނަށް ކުރަން ބޭނުންވާ ސުވާލުތަކާއި އޭގެ ޖަވާބުތައް މި އެޕަަށް ދިނުމަށް ފަހު ޝައުގުވެރި ގޭމްޝޯއެއްގެ ގޮތަށް ފިލާވަޅު ބައްޓަންކޮށްލެވޭނެ އެވެ.\nއެންޑްރޮއިޑާއި އައިއޯއެސް އަށް ވެސް މި އެޕް ލިބެން އެބަހުއްޓެވެ.\nމީގައި ނެތީ ވަކި ކަމެކޭ ބުނާ ވަރަށް ވުރެ ފުރިހަމަވާނެ އެވެ. އެސައިންމަންޓްތައް ހަވާލުކުރުމާއި ގްރޭޑްކުރުމާއި ޑޮކިއުމަންޓްތައް ގޫގުލް ޑްރައިވްގައި މެނޭޖްކުރުން އަދި ދަރިވަރުންނަށް އަންގަން ބޭނުންވާ ކަންކަން ފަސޭހަކަމާ އެކު އަންގާލަން ވެސް ގޫގުލް ކްލާސްރޫމަކީ އެފަދަ ދެ ވަނައެއް ނެތް ވަސީލަތެކެވެ. އެންޑްރޮއިޑާއި އައިއޯއެސް އަށް ވެސް މި އެޕް ލިބޭނެ އެވެ.\nއަހަރެމެން މި ތިބީ ވައިބަ ގްރޫޕެއް ހަދައިގެން އޭގެ ތެރެއިން ހުރިހާ ކަމެއް ކުރާށެވެ. އެކަމަކު މިއީ ބޮލަށް ތުރާ ގޮތެކެވެ. ރިމައިންޑް އަކީ ޓީޗަރުންނާއި ބެލެނިވެރިންނާއި ދަރިވަރުން ވެސް ގުޅުވާލައި އަންގަންޖެހޭ އެންގުންތައް އަންގައި ކަންކަން ހަނދާންކޮށްދޭން ވަރަށް ކަމުދާ އެޕެކެވެ. މީގެ ތެރެއިން ވަކި ބަޔަކާ ގްރޫޕް ޗެޓް ހެދުމާއި މީހުންނާ ޕްރައިވެޓްކޮށް މުއާސަލާތުކުރުމާއި އިމޭޖްތަކާއި ލިންކުތައް ފޮނުވައި އަދި ލިޔުންތައް 90 އަށް ވުރެ ގިނަ ބަހަށް ތަރުޖަމާކުރެވޭ ގޮތް ވެސް ހުރެ އެވެ.\nދަރިވަރުންގެ އެޓެންޑެންސާއި ގްރޭޑާއި ކްލާސް ނޯޓްތަކާއި ނޯޓް ފޮތްތައް އަބަދު ހިފައިގެން އުޅޭނެ ކަމެއް ނެތެވެ. މި އެޕުން އެޓެންޑެންސް ބެލެހެއްޓުމާއި ގްރޭޑް ކަލްކިއުލޭޓްކުރުމާއި ޓައިމްޓޭބަލް ހެދުން ފަދަ ކަންކަން މޯބައިލް ފޯނުން ވެސް ކޮށްލަންވީ އެވެ. ހުރިހާ އެއްޗަކީ ވެސް ފޯނެވެ. ނުވަތަ ޓެބްލެޓެވެ.\nމިއީ ހަމައެކަނި އައިއޯއެސް އަށް ލިބޭ އެޕެކެވެ. އެހެންވެ މި އެޕް ކަމުދާނީ އައިޕެޑަށެވެ. ޑޮސޭރީން މޯބައިލް ޑިވައިސްގެ ސްކްރީން ބަދަލުވާނީ ވައިޓް ބޯޑަކަށެވެ. ސްކްރީން ފެންނަ ކޮންމެ އެއްޗެއް ލޭބަލްކޮށް ތަންތަން ފާހަގަކޮށް ލިޔަންވީ އެވެ.\nޓީޗަރުން ކިޔަވާކުދިން މޮބައިލް އެޕްލިކޭޝަންސް\nމަތީ އުމުރުތަކުގެ ކުދިން ކިޔެވުމުގައި މި އެޕްތައް ބޭނުން ކުރެވިދާނެ އެކަމަކު، ދަށު ގްރޭޑްގެ ކުދިން ވީވަރަކުން ޑިޖިޓަލް ޑިވައިސްތައް ބޭނުންކޮށްގެން ފިލާވަޅު ދަސްކޮށްދިނުން މަދުކޮށް، ކުލާހުގައި ސޯޝަލައިޒްވުމަށް ފުރުސަތު ބޮޑު ކޮށް އެގޮތަށް ފިލާވަޅުއަށް ހަދަންވީ.\nމި އެޕްތަށް ބޭނުންކުރެވޭނީ ކިޔަވާ ދަރިވަރުން ކުލާހުގައި ޓެބްލެޓް ނުވަތަ ފޯނުބޭނުންކުރާނަމަ. އެހެން ކަމުން މިފަސޭހަތަށް އަދި ރާއްޖޭގެ ގިނަސުކޫލުތަކަކަށް ބޭނުމެއް ނުހިފޭނެ.


MPL ge Flat thakah alun kurimathilumah hulhuvaalaifi\nހިޔާ މަޝްރޫއުގެ ދަށުން ތަރައްގީ ކުރަމުން އަންނަ ފްލެޓުތަކެއް -- ފޮޓޯ: ސީއެންއެމް\nއެމްޕީއެލްގެ ފްލެޓްތަކަށް އަލުން ކުރިމަތިލުމަށް ހުޅުވާލައިފި\nމޯލްޑިވްސް ޕޯޓްސް ލިމިޓެޑް (އެމްޕީއެލް) އިން ހުޅުމާލޭގެ ދެވަނަ ފިޔަވަހީގައި ހަދަމުން ގެންދާ ފްލެޓްތަކަށް ކުރިމަތިލާން އަލުން ހުޅުވާލައިފި އެވެ.\nއެމްޕީއެލް އިން ހަދާ 14 ބުރީގެ ތިން ޓަވަރުގައި ހިމެނެނީ 534 ފްލެޓެވެ. އެކުންފުނީގެ މުވައްޒަފުންނަށް މިތަނުން 432 ފްލެޓް ހާއްސަ ކުރާއިރު ބާކީ ފްލެޓުތަކަކީ އާންމުންނަށް ދޫކުރަން ނިންމާ ފްލެޓްތަކެކެވެ.\nއެމްޕީއެލްގެ ފްލެޓްތަކަށް ކުރިމަތިލި މީހުންގެ ތެރެއިން ފްލެޓް ލިބޭ މީހުންގެ ވަގުތީ ލިސްޓް މިދިޔަ އަހަރުގެ އޮކްޓޫބަރު މަހުގެ 28 ވަނަ ދުވަހު އާންމުކުރި އެވެ. އެކަމަކު އަލުން އެ ފްލެޓްތަކަށް ކުރިމަތިލާން ހުޅުވާލާފައި މިވަނީ ކުންފުނީގެ ޑިރެކްޓަރުންގެ ބޯޑުން ބޭއްވި ޖަލްސާއެއްގައި ފްލެޓް ލިބޭ މުވައްޒަފުންގެ ވަގުތީ ލިސްޓު، މިދިޔަ ސެޕްޓެމްބަރު މަހުގެ ހަތަރުވަނަ ދުވަހު ބާތިލުކޮށްފައިވާތީ އެވެ.\nއެމްޕީއެލް އިން ނެރުނު ބަޔާނެއްގައި ބުނެފައިވަނީ ހިޔާ ޕްރޮޖެކްޓުގެ ދަށުން އިމާރާތްކުރާ ޕްލެޓްތަކަށް ޕޮއިންޓްދޭ އުސޫލު އިސްލާހު ކުރެވި ފްލެޓުތަކަށް އަލުން ކުރިމަތިލާން ހުޅުވާލާފައިވާ ކަމަށެވެ. އެގޮތުން މިއަދުން ފެށިގެން މިމަހުގެ 24 ވަނަ ދުވަހުގެ ނިޔަލަށް ބަންދު ނޫން ކޮންމެ ދުވަހެއްގެ ހެނދުނު 10:00 އިން ފެށިގެން 18:00ގެ ނިޔަލަށް ފްލެޓްތަކަށް ކުރިމަތިލުމުގެ ފުރުސަތު ވަނީ ހުޅުވާލާފަ އެވެ.\nމީގެއިތުރުން އެމްޕީއެލުން ބުނީ ޕޮއިންޓް ދެވޭ އުސޫލާއި މައުލޫމާތު ޝީޓް މިހާރު ލިބެން ހުންނާނެ ކަމަށާއި އަދި އެ ފްލެޓްތަކަށް އެދި ކުރިން ފޯމު ހުށަހެޅި ފަރާތްތަކުން ވެސް އަލުން ފޯމު ހުށަހަޅަން ޖެހޭނެ ކަމަށެވެ.\nއަލުން ފްލެޓަށް އެދެން އެމްޕީއެލުން ހުޅުވާލާފައި މިވަނީ ވަގުތީ ލިސްޓު ފައިނަލު ކުރުމުގެ މަރުހަލާގައި ފާހަގަކުރެވުނު ބައެއް ކަންކަމާ ގުޅިގެން ޝަރުތުތައް އަލުން މުރާޖައާކުރަން ޖެހޭ ކަމަށް ފެނުމުންނެވެ.\nސިންގަޕޫރުގެ ޑަބްލިއު އެންޑް އޭ އޯވަސީސްއާ ހަވާލުކޮށްގެން އެމްޕީއެލް އިން ޓަވަރު އެޅުމުގެ މަސައްކަތް ކުރަމުން އަންނައިރު އެ ތިން ޓަވަރުގައި މެއިޑް ރޫމެއް ހިމެނޭ ގޮތަށް ދެ ކޮޓަރިއާއި އެއް ކޮޓަރީގެ ފްލެޓުތައް ހެދުމަށް ވަނީ ނިންމާފަ އެވެ. އެއީ 560 މިލިއަން ރުފިޔާ ހަރަދުކޮށްގެން އެމްޕީއެލުން ހިންގާ މަޝްރޫއެކެވެ.


ކުރީގެ އޮޑިޓަރ ޖެނެރަލް އިސްމާޢިލް ފަތުހީ އަވަހާރަ ވެއްޖެ | Atoll News\nކުރީގެ އޮޑިޓަރ ޖެނެރަލް އިސްމާޢިލް ފަތުހީ އަވަހާރަ ވެއްޖެ\nޝާއިޢުކުރީ: މުޙައްމަދު އަފްރާޙް މެއި 23, 2021, 18:44\nކުރީގެ އޮޑިޓަރ ޖެނެރަލް އިސްމާޢިލް ފަތުހީ އަވަހާރަ ވެއްޖެ އެވެ.\nމަޢުލޫމާތު ލިބިފައިވާ ގޮތުގައި އެމަނިކުފާނު އަވަހާރަވީ ކޮވިޑް-19 އަށް ދަރުމަވަންތަ ހޮސްޕިޓަލުގައި ފަރުވާދެއްވަމުން ދަނިކޮށެވެ. އަދި އެމަނިކުފާނުގެ އަނބިކަނބަލުން ވެސް ގެންދަވަނީ ކޮވިޑަށް ފަރުވާ ހޯއްދަވަމުން ނެވެ.\n1993 އިން ޖެނުއަރީ 16، 2008 އަށް އޭނާ ވަނީ އޮޑިޓަރ ޖެނެރަލްގެ މަގާމު އަދާކުރައްވާފައިވާ އިސްމާޢިލް ފަތުހީ ވަނީ އެކައުންޓިންގ ދާއިރާ ކުރިއެރުވުމަށް ވަރަށް ގިނަ މަސައްކަތް ކުރައްވާފަ އެވެ.\nއެގޮތުން ދައުލަތުގެ ފައިސާ ބެލެހެއްޓުމުގެ ނިޒާމު ޒަމާނީކޮށް ރާއްޖޭގައި ބުކްކީޕިންގ ދިވެހި ބަހުން ކިޔަވައިދެއްވަން ފެއްޓެވުމާއި އަތޮޅުތަކުގައި ދައުލަތުގެ މާލީ މަސައްކަތްކުރާ މީހުން މާލެ ގެނެސް ތަމްރީނުކުރުމުގައި އަގުހުރި މަސައްކަތްތަކެއް ވަނީ ކުރައްވާފަ އެވެ.\nއެމަނިކުފާނަށް ވަނީ ލައިފްޓައިމް އެޗީވްމަންޓް އެވޯޑާއި ރާއްޖޭގެ އެކައުންޓިންގ ދާއިރާގެ ބައްޕަގެ ލަގަބު 2019 ވަނަ އަހަރުގެ ނޮވެމްބަރު މަހު ލިބިލައްވާފަ އެވެ. އޭރު ވެސް އެމަނިކުފާނު އުޅުއްވަނީ އާލާސްކަންފުޅާ އެވެ.\nއިސްމާއިލް ފަތުހީ އަކީ ކުރީގެ އުއްތަމަ ފަނޑިޔާރު އަދި ބޮޑުވަޒީރުގެ ނާއިބް އަލްއުސްތާޛް މޫސާ ފަތުހީގެ ކޮއްކޯފުޅެވެ.


Raajjeyge bodu sarahahdhakah White Alert nerefi – Iru\nޕްރިންސިޕަލުންނާއި ގުޅޭ އުސޫލު ތަންފީޒު ކުރާނީ ހުރި ކަންބޮޑުވުންތައް ހައްލު ކުރުމަށްފަހު: މިނިސްޓަރ\nއަދީބުގެ ޝަރީއަތްތައް މާދަމާއަށް ތާވަލުކޮށްފި\nސަލްމާން6މަސް ފަހުން ޝޫޓިންގ އަށް ނުކުމެފައި ހިއްސާކުރި ފޮޓޯއިން ފޭނުންނަށް އުފާވެރިކަން!\nސާތު ނިބާނާ ސާތިޔާ2ގެ އާ ޕްރޮމޯ ފެނިއްޖެތަ؟\nތައިރޮއިޑަށް މައްސަލައެއް ކުރިމަތިވުމުން ދެނެގަންނާނެގޮތް!\nޝާހިދު ޖާޒީ ކުޅެދޭ އަގު ކުޑަކޮށްފި\nރާއްޖޭގެ ބޮޑު ސަރަހައްދަކަށް ވައިޓް އެލާޓް ނެރެފި\nލަހޫ·9އޮގަސްޓް 2020\nބޯކޮށް ވާރޭވެހި، 45 މޭލަށް ވައިގަދަވާނެ ކަމަށް ލަފާކޮށް ބޮޑު ސަރަހައްދަކަށް ވައިޓް އެލާޓް ނެރެފިއެވެ.\nމެޓް އޮފީހުން މި އެލާރޓް ނެރެފައިވަނީ ހދ. އަތޮޅުން ތ. އަތޮޅަށް މިރޭގެ 21:00 ން ދަންވަރު 02:00 އާއި ހަމައަށެވެ.\nމެޓުން ނެރެފައިވާ އެލާރޓްގައި ބުނެފައިވަނީ އެލާރޓްގެ ވަގުތުގައި އެލާރޓް ނެރެފައިވާ ސަރަޙައްދުތަކަށް ބޯކޮށް ވާރޭވެހުމާއެކު ގުގުރުންވެސް އެކަށީގެންވާކަމަށެވެ. އަދި ވިލާގަނޑުގައި ގަޑިއަކު 45 މޭލަށް ވައިގަދަވާނެކަމަށް ލަފާކުރެވޭކަމަށްވެސް މިއެލާރޓްގައި ވެއެވެ.\nކުރިއަށް އޮތް ވަގުތުތަކަށް މޫސުން ލަފާކޮށް މެޓް އޮފީހުން ބުނީ، ރާއްޖޭގެ އެކިހިސާބަށް ވިއްސާރަކުރުމާއެކު ގުގުރާނެކަމަށާއި، ބައެއް ރަށްތަކަށް ބޯކޮށް ވާރޭވެހުން އެކަށީގެން ވާކަމަށެވެ.\n“ދެކުނުގެ އަތޮޅުތަކަށް، އިރުދެކުނާއި ދެކުނުން ގަޑިއަކު6މޭލާއި 16 މޭލާ ދެމެދުގެ ބާރުމިނުގައި ވައި ޖެހޭނެ. އެހެން ހިސާބުތަކަށް ހުޅަނގުދެކުނާއި ހުޅަނގުން ގަޑިއަކު 10 މޭލާއި 20 މޭލާ ދެމެދުގެ ބާރުމިނުގައި ވައި ޖެހޭނެ. ވިލާގަނޑުގައި ގަޑިއަކު ގާތްގަނޑަކަށް 50 މޭލުގެ ބާރުމިނަށް ވައިގަދަވުން އެކަށީގެން ވޭ.” މެޓް އޮފީހުން ބުނެފައިވެއެވެ.\nއަދި ދެކުނުގެ ކަނޑުތައް އާދައިގެވަރަކަށް މަޑުވެފައި ވިލާގަނޑުގައި ގަދަ ވާނެކަމަށާއި، އެހެން ހިސާބުތަކުގެ ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަ ވާއިރު، ކަނޑުގެ ރާޅުގެ އުސްމިނުގައި3–6ފޫޓު ހުންނާނެކަމަށްވެސް މެޓް އޮފީހުން ބުންޏެވެ.\n2 އޮކްޓޫބަރު 2020\nކޯވިޑް-19ގެ ޚަބަރާއި މަޢުލޫމާތު ގެނެސްދިނުމުގައި ސަމާލުވާންވީ ކަންކަމާގުޅޭ ޚާއްސަ ތަމްރީން ސެޝަނެއް ބާއްވައިފި\nމީގެއިތުރުން މެޓް އޮފީހުން ބުނީ ދިޔަވަރު ބޮޑުވާ ގަޑިތަކުގައި ދެކުނުގެ ބައެއް ރަށްތަކަށް އުދައެރުން އެކަށީގެންވެސް އެކަށީގެންވާކަމަށެވެ.\nމިދުވަސްވަރަކީ ރާއްޖެއަށް މޫސުން ގޯސް ކަނޑުގަދަ ވިއްސާރަ ދުވަސް ވަރަކަށްވާތީ އެމްއެންޑިއެފްއިންވަނީ ކަނޑު ދަތުރުކުރާ ފަރާތްތަކުން މޫސުމަށް ސަމާލުވުމަށް އިލްތިމާސްކޮށްފައެވެ.


އެޗްސީއެފްސީ ގޭސް އެތެރެކުރުން މި އަހަރުގެ ހުއްޓާލާނެ – DhiDaily\nއަންގާރަ, މާރޗް 2, 2021\nއެޗްސީއެފްސީ ގޭސް އެތެރެކުރުން މި އަހަރުގެ ހުއްޓާލާނެ\nރާއްޖޭގެ ފިނިކުރާ ނިޒާމްތަކުގައި އޯޒޯން ފަށަލައަށް ގެއްލުންދޭ ހައިޑްރޮކްލޯރޯފްލޯރޯކާބްންސް ބޭނުންކުރާ މިންވަރު މަދުކޮށް އެ ގޭސް އެތެރެކުރާ މިންވަރު މި އަހަރުގެ ނިޔަލަށް ހުއްޓާލާނެ ކަމަށް މިނިސްޓަރ އޮފް އެންވަޔަރަންމަންޓް ޑރ.ހުސައިން ރަޝީދު ހަސަން ވިދާޅުވެއްޖެއެވެ.\nމިއަދު ފާހަގަކުރާ އޯޒޯން ދުވަހާ ގުޅިގެން އެންވާރަމަންޓް މިނިސްޓަރ ޑރ. ހުސައިން ރަޝީދު ހަސަން ދެއްވިި ބަޔާނުގައި ވިދާޅުވީ ރާއްޖެ އިން މިހާރު މަސައްކަތް ކުރަމުން ދަަނީ އޯޒޯން ފަށަލައަށް ގެއްލުންދޭ ގޭސް ބޭނުން ކުރުން މި އަހަރުގެ ނިޔަލަށް ހުއްޓާލުން ކަމަށެވެ.\nމި ގޭސް ރާއްޖޭގައި ބޭނުން ކުރުން މި އަހަރުގެ ނިޔަލަށް ހުއްޓާލުމަށް 2010 ވަނަ އަހަރު ތައްޔާރުކުރި އެޗްސީއެފްސީ މަދުކުރުމުގެ މެނޭޖްމަންޓު ޕްލޭންގައި ވަނީ ކަނޑައަޅާފަ އެވެ. ބައިނަލްއަޤްވާމީ ގޮތުން މި ގޭސް ޤައުމުތަކުގައި ބޭނުންކުރެވޭނެ އެންމެ ފަހު ތާރީހަކީ 2030 އެވެ. މި އަމާޒަށް މި އަހަރު ވާސިލް ވެވޭނެ ކަމުގެ ޔަގީންކަން މިނިސްޓަރުގެ ބަޔާނުގައި ވަނީ ދެއްވާފައެވެ.\nހައިޑްރޮކްލޯރޯފްލޯރޯކާބްންސް އެންމެގިނައިން ބޭނުންކުރަނީ ކޮން ދާއިރާތަކެއްގައިތޯ ބެލުމަށާއި އެ ދާއިރާތަކަށް މާލީ އަދި ފަންނީ އެހީތެރިކަން ފޯރުކޮށްދިނުމާއި ގުޅޭ ރިޕޯޓެއް ތައްޔާރުކުރުމުގެ މަސައްކަތްވެސް ކުރަމުން ގެންދާ ކަމަށެވެ.\nމިއަހަރުގެ ދުނިޔޭގެ އޯޒޯން ދުވަހުގެ ޝިއާރަކީ ”އޯޒޯން ފަށަލަ ހިމާޔަތްކުރުމުގައި 35 އަހަރު“ އެވެ.\nބާރަށުން އިތުރު 04 މީހަކު ކޮވިޑަށް ޕޮޒިޓިވްވެއްޖެ\nޑރ.މުއިއްޒުއަކީ ފްލެޓް ބައްޕަ، މުއިއްޒު ފްލެޓް އެޅި އަދަދަށް އެހެން މީހަކަށް ފްލެޓް އެޅިފައެއް ނެތް- ރުކުމާ\nހައްޖުގެ އަޅުކަން އަދާ ކުރެވޭނީ ކޮވިޑް ވެކްސިން ޖަހައިގެން


(6 މެއި 2019 އާ ގުޅޭ)\n"އެހަށް މަޑުކުރޭ، އަހަރެންގެ ވާހަކަ ނިމެންދެން އަޑުއަހާ........އަހަންނަށް ހުރިހާ ވާހަކައެއް ކިޔާދިނީ މަންކޮ، އަހަރެން ތިދެމީހުންގެ ގުޅުމާއިމެދު ސުވާލު ކުރުމުން މަންހާ ބުނީ ތިދެމެދުގައި ލޯބީގެ އެއްވެސް ގުޅުމެއްނެތްކަމުގަ، އެކަމަކު............އަހަންނަށް އެނގޭ އެއީ މުޅިން ތެދެއްނޫންކަން، އަޅެ ބުނެބަލަ، ވިޝާލް މަންކޮދެކެ ލޯތްބެއް ނުވޭތަ؟" ޝަރަފް ކުރި ސުވާލުން ވިޝާލް ހާސްވިއެވެ. އެސުވާލުގެ ޖަވާބު އެނގޭއިރުވެސް ޖަވާބުދޭންވީ ގޮތެއް ނޭގުނެވެ.\n"ވީ އަރ ޖަސްޓް ފްރެންޑްސް" ވިޝާލް އަތުގައި އޮތް ކުޝަންގައި ބާރަށް ހިފަހައްޓާލައިގެން ހުރެ ބުނެލިއެވެ.\n"އަމިއްލަ ނަފްސަށްވެސް ދޮގުހަދަނީތަ؟ އަހަންނަށް އެނގޭ ވިޝާލް އަހަރެންގެ ކޮއްކޮދެކެ ލޯބިވާކަން، އެކަމަކު އޭނަ ވިޝާލްދެކެ ކުޑަކޮށްވެސް ލޯތްބެއްނުވޭ.........އެއީ މޮޔަ އަންހެންކުއްޖެއް..........އޭނަ އެއުޅެނީ ދެއަންބަށް ކައިވެންޏެއް ކުރަން..........." ޝަރަފްގެ އެންމެ ފަހު ޖުމްލަ އަޑުއިވުމާއިއެކު ވިޝާލްގެ ދެލޯ ބޮޑުވެގެންދިޔައެވެ.\n"ވަޓް...............ކީކޭ.........ދެއަންބަށޭ..............." ވިޝާލް ޝަރަފްގެ ކުރިމައްޗަށް ހުއްޓެވުނެވެ.\n"އާން...........އޭނަ އުޅެނީ ދެއަންބަށް ކައިވެންޏެއްކުރަން، އޭނަ އެންމެ ލޯބިވާ މީހާއަކީ ދާއިން، އެކަމަކު އަހަރެން ދެކޭގޮތުގަ އެއީ މޮޔަ ހިޔާލެއް، އަހަރެން ހިޔެއް ނުކުރަން އެދާއިން މަންހާގެ ކައިރިން ކައިވެންޏަށް އެދިފާނެ ކަމަކަށް، އަހަރެން އެއްގޮތަކަށްވެސް ގަބޫލެއް ނޫން އެދެމީހުން ގުޅޭކަށް، މަންހާ އޭނަ އާއި ބަލާފަ މާޅަވާނެ، އަހަރެން މިއައީ ވިޝާލް އާއި ޑީލްއެއް ހަދަން، ހީކުރަން ގަބޫލު ކުރާނެ ކަމަށް، ނޫންނަމަ މީ ނުދައްކާ ވާހަކައެއް" ޝަރަފް ބަލާލުމުންވެސް އޭނަގެ ވާހަކަތުގައިވި ސީރިއަސްކަން ދެނެގަންނަން އެނގޭހާވެއެވެ.\n"ކޮންކަހަލަ ޑީލްއެއް، މަންހާއަށް ދެރައެއް ދޭކަށް އަހަންނަކަށް ނުކެރޭނެ..........." ވިޝާލްއަށް އަވަސް އަވަހަށް ބުނެލެވުނެވެ.\n"މަންކޮއަށް ދެރައެއް ދޭކަށް ނޫނޭ، އަހަރެން އެންމެ ލޯބިވާ ކޮއްކޮއަށް އަހަރެން ދެރައެއް ދޭނެތަ، މިއުޅެނީ އޭނަ ކުރަން އެއުޅެނީ މޮޔަކަންތަކުން ސަލާމަތްކުރަންވެގެން، އަހަރެން ނޫނަސް ގޭ ހުރިހާ އެންމެންވެސް މިހާރު ހީކޮއްގެން އެއުޅެނީ ވިޝާލް އާއި މަންހާގެ މެދުގައި ލޯބީގެ ގުޅުމެއްވާކަމަށް، އަހަރެން މިއައީ އަހަރެންގެ ކޮއްކޮ އާއި ވިޝާލް ކައިވެނި ކުރާނަންތޯ އަހަން.........އަހަރެން ބޭނުންވަނީ ވިޝާލްގެ އާނބަސް، ދެން ކުރަންޖެހިއްޖެ ކަމެއްވެއްޖެއްޔާ އަހަރެން ކޮއްފާނަން...........ވިޝާލްދެކެ އޭނަ ލޯބިވާނެ، ކައިވެންޏަށްފަހު މިމާހައުލާ ދުރަށް އޭނަ ގެންދިއުމުން ވިޝާލްގެ ލޯބިން އޭނަގެ ހިތްއަތުލެވިދާނެ.............." ޝަރަފްގެ ވާހަކައިން ވިޝާލްގެ ނިވެމުންދިޔަ ހުޅުކޮޅު އަލުން ރޯވެ ގަދައަށްއަނދަންފެށިކަހަލައެވެ. އެހެންނަމަވެސް އެއީ އެންމެ ރަނގަޅު ނިންމުންބާއޭ ވިޝާލްގެ ހިތްބުނަމުންދިޔައެވެ. އަނެއްކޮޅުން ހުދު ވިޝާލްވެސް މަންހާ މީހެއްގެ ދެވަނަ އަނބީގެ މަގާމުގައި އިންނަތަން ދެކޭކަށް ބޭނުމެއްނޫނެވެ.\n"މަންހާ ގަބޫލެއް ނުވާނެ" ވިޝާލްއަށް ބުނެވުނެވެ.\n"ވިޝާލް ބޭނުންތޯ މި އަހަނީ، މަންހާއަށް މިހާރު ނުވިސްނޭނެ ރަނގަޅު އެއްގޮތްވެސް، އަހަރުމެން އޭނައަށް ރަނގަޅު މަގުދެއްކުމުގެ ބަދަލުގައި އެމަގުން ދާންޖެހޭނީ، ވިޝާލް މަންހާ އާއި ކައިވެނި ކުރާނަންތަ؟ އޭނަދެކެ އަބަދުވެސް ލޯބިވާނަންތަ؟" ޝަރަފް އަހާލިއެވެ.\n"ހޫމް.........." ވިޝާލް ބޯޖަހާލަމުން ބުނެލިއެވެ.\n"އޯ.........ތޭންކްސް ބްރޯ.........އަހަރެން މަންމަމެންނަށް މަންހާގެ ކައިވެނި ކުރުމަށް ވާހަކަ ދައްކާނަން" ޝަރަފް ހިނިއައިސްފައި ވިޝާލްގެ ކޮނޑުގައި ޖަހާލިއެވެ.\nބެލްކަނީގައި އަތްއަޅުވާލައިގެން ދުރަށް ނަޒަރު ހުއްޓާލައިގެން މަންހާ ހުރިއިރު އޭނަގެ ކުރިމަތިން ފެންނަމުންދިޔަ މަންޒަރުތަކަށް އެއްވެސް ޝައުގުވެރިކަމެއްނެތެވެ. އެހެނީ ޝަރަފްގެ ވާހަކަތަކުން އޭނަގެ ސިކުނޑީގައި ނޭގޭ ބިރުވެރިކަމެއް އުފެދިގެންދިޔުމުގެ ސަބަބުންނެވެ. ޝަރަފް ދާއިން އާއިމެދު ހިތްހަމަނުޖެހެންވީ އެއްވެސް ސަބަބެއް މަންހާއަކަށް ފާހަގައެއް ނުކުރެވުނެވެ.\n"މަންކޮ...........ކިހިނެތްވެފަ ތިހިރީ؟" ބެލްކަންޏަށް ނުކުމެލި ޝިމާދުއަށް މަންހާ ފެނުމުން އަހާލެވުނެވެ.\n"ކަމެއްނުވޭ، މިތާ ހަމަ ހުރެލީ" މަންހާ ބުނެލިއެވެ.\n"މަންކޮ މިއަދު އޮފީހަށް ނުދާ ވާހަކަ އަޑުއެހިން، އަނެއްކާ ކިހިނެތްވީ، ބަލީތަ؟" ޝިމާދު އަހާލިއެވެ.\n"ނޫން، ތަންކޮޅެއް ބުރަވީމަ ޗުއްޓީއެއް ނެގީ، އެކަމަކު މާދަން އޮފީހަށް ނުކުންނަން........" މަންހާ ބުނެލިއެވެ. އެއަށްފަހު އެދެމެދަށް ވަރިވެގެންދިޔައީ ހަމަހިމޭންކަމަކެވެ. ޝިމާދުއަށްވެސް މަންހާއަށްވެސް އިތުރަށް ދައްކާނެ ވާހަކައެއް ނޭގުނެވެ. އެހެންތިބުންވީ މަންހާއަށް އުނދަގޫކުރިވިކަމަކަށެވެ. އެހެންވެ އޭނަ އެނބުރި އޭނަގެ ކޮޓަރިއަށް ދިޔައެވެ.\nފޯނު ހިފައިގެން އެނދުގައި އޮށޯވެލައިގެން މަންހާ އޮތެވެ. ނޭގޭ ފޫހިކަމެއް މަންހާގެ ނަފްސު ވަށާލަމުންދިޔައެވެ. އަނެއްކޮޅުން ދާއިންގެ އަޑު އަހާލަން ބޭނުންވެފައިވެއެވެ. ފޯނަށް ބެލެނީ ދާއިން ގުޅާނެއިރެއް މަންހާއަށް ނޭގޭތީއެވެ. އިޙްސާސްކުރެވެމުންދިޔަ ފޫހިކަމުގެ ހައްލެއްކަމުގައި ދާއިންގެ އަޑުވެސް ފުދެއެވެ. އެކަމަކު އޭނަ ގުޅުމުން ދައްކާނީ ކޮންވާހަކައެއް ބާއޭ މަންހާ ހިތަށް އަރަމުންދިޔައެވެ.\n"ވިޝާލް.........." އަތުގައި އޮތް ފޯނު ރިންގުވުމާއިއެކު މަންހާއަށް ފެނުނީ ވިޝާލްގެ ނަން ސްކްރީނަށް އެރިތަނެވެ.\n"ހެލޯ.........މަންހާ ބުނީމެއްނު ހަވީރު ދުއްވާލަން ދާން ގުޅާނަމޭ" މަންހާ ފޯނު ނެގުމާއިއެކު ވިޝާލް ހަނދާންކޮއްދިނެވެ.\n"އޯ.......އަހަރެން ހަނދާންނެތުނީ........." މަންހާ ބުނެލިއެވެ.\n"އަހަރެން މީނީ ކާރުގަ، މިދަނީ މަންހާ ބަލާ........ދޮރުކައިރިއަށް ނުކުމޭ" ވިޝާލް ބުނެލިއެވެ. މަންހާއަށް ވިޝާލްގެ އެދުމަށް ފުރަގަސްދޭކަށް ނުކެރުނެވެ. މެންދުރު ވިޝާލްއަށް ކާންނުދީ ފޮނުވާލަން ޖެހުނީތީވެސް އޭނަ ވަރަށް ދެރަވިއެވެ. މަންހާ ވިޝާލް އަންނަން ވާއިރަށް ކުޑަގޮތެއް ހަދާލައިގެން ބޭރު ދޮރާށި ދޮށަށް ނުކުތެވެ. މަގުމަތީ ހިނގާމީހުންނަށްވުރެ ދުއްވާ އެއްޗެހި ގިނަކަން މަންހާއަށް ފާހަގަކުރެވުނެވެ.\nދުއްވަމުންދިޔަ ކާރުގެ ތެރޭގައި އިން މަންހާ ބަސްމަދުވެފައި އިންކަން ވިޝާލްއަށްވެސް ފާހަގަކުރެވުނެވެ. އޭނަގެ ސިކުނޑިއަށް ކުއްލިއަކަށް އައީ ޝަރަފް އޭނަގެ ގާތުގައި ދެއްކި ވާހަކަތަކެވެ. އަނެއްކާ އެވާހަކަތައް މަންހާ އާއި ހަމައަށްވެސް ފޯރީބާއޭ ހިތާ ހާސްވިއެވެ. އޭނަގެ ހިތްއެކަމަކާއި އެއްބަސްނުވިއެއްކަމަކު ސިކުނޑި ބުނަމުންދަނީ އެއީ މައްސަލައެއް ނޫންކަމުގައެވެ. މަންހާގެ ހިތް ލޯބިން ފުރާލަދިނުމަށް އޭނައަށް އޮތް ހަމައެކަނި ރާސްތާއަކީ އެއީއެވެ. އެކަމަކު އޭނައަކީ އެހާ އަމިއްލަ އެދުން ބޮޑު މީހެއްބާއޭ އަމިއްލަ ޒަމީރާ ސުވާލުކޮއްލެވުނެވެ. ކާރުގައި އަމިއްލަ ހިޔާލުތަކުގެ ތެރެއަށް ގެއްލިފައިތިބި ވިޝާލް އާއި މަންހާ ސިހިގެންދިޔައީ މަންހާގެ ފޯނު ރިންގުވި އަޑަށެވެ. އެއާއިއެކު މަންހާގެ ތުންފަތުގައި ފަނޑު ހިނިތުންވުމެއް ދުވެލިއެވެ.\n"ހެލޯ.........." މަންހާ ނޭވާ ހިފަހައްޓާލައިގެން އިންކަހަލަ ގޮތަކަށް ބުނެލިއެވެ.\n"މަންހާ.......ކީއްކުރަނީ؟" ދާއިންގެ އެހިތްދަމައިގަންނަފަދަ ޖާދުވީ އަޑުން އަހާލިއެވެ.\n"ކްލޯސް ފްރެންޑަކާއިއެކު ކާރު ދުއްވާލަނީ........އަދިވެސް އޮފީހުގަތަ" މަންހާ ވާހަކަދެއްކިއެވެ. ކާރު ދުއްވަމުންދިޔަ ވިޝާލްގެ ނަޒަރު ދުއްވަމުންދިޔަ މަގަށް ހުއްޓިފައިވިއެއްކަމަކު އޭނަގެ ކަންފަތްވަނީ މަންހާ ފޯނުން ދައްކަމުންދިޔަ ވާހަކައެއް އަޑުއެހުމަށްޓަކައި ސަމާލުވެފައެވެ.\n"ނޫނޭ، މިނިކުތީ އޮފީހުން، ހިތަށް އެރީ މަންހާއަށް ގުޅާލަންވީއޭ، އޭނީވޭ، އަހަރެން ފަހުން އަނެއްކާވެސް ގުޅާލާނަން، އިންޖޮއީ..........." ދާއިން މާގިނަ ވާހަކައެއް ނުދައްކައެވެ.\n"ބާއީ............" މަންހާ ފޯނު ބާއްވަމުން ބުނެލިއެވެ. އަދި ފޯނާ ދިމާލަށް ބަލަހައްޓައިގެން އިނެވެ. ދާއިން މާގިނަ ވާހަކަތަކެއް ނުދެއްކިކަމުގައިވިޔަސް އޭނަ ގުޅާލުމުންވެސް މަންހާ އިނީ ހިތްހަމަޖެހިފައެވެ.\n"ވާހަކައެއް އަހަންތަ؟" ވިޝާލް މަންހާއަށް ބަލާލުމެއްނެތި އަހާލިއެވެ.\n"ހޫމް..........." މަންހާ ވިޝާލްއަށް ބަލާލަމުން ހޫން ލައްވާލިއެވެ.\n"މަންހާގެ ލައިފަށް ހާއްސަމީހަކު އައީތަ؟" ވިޝާލް އަހާލީ ވަރަށް ނޫންގޮތަކަށެވެ.\n"ހޫމް، އަތުވެއްޖެ..........އަހަރެން ވިޝާލް ކައިރީ ނުބުނާކަށްނޫން، އަހަންނަށްވެސް ޔަގީން ނުކުރެވޭ އަހަރެންގެ ދިރިއުޅުމަށް އޭނަ އައިސްދާނެ ކަމަކަށް، އެކަމަކު އޭނަ އަހަރެންނާއި ގުޅެން ބޭނުން، އެކަމަށް އަހަރެން އިޖާބަވެސްދިނިން............އެއީ މިދުނިޔެމަތީހުރި އަހަރެން އެންމެ ލޯބިވާ މީހާކަމުގައި ވީތީ............" މަންހާ ލުއި ހިނިތުންވުމަކާއިއެކު ބުނެލިއެވެ.\n"އެއީ ކާކުކަން ބުނެދީފާނަންތަ" ވިޝާލް ސުވާލުކޮއްލިއެވެ.\n"އޭނައަށް ކިޔަނީ ދާއިން...........ހުރިހާ ވާހަކައެއް ކިޔާދިނުމުން ވިޝާލް އަހަރެންދެކެ ހިތްހަމަ ނުޖެހިދާނެތީ ކަންބޮޑުވޭ" މަންހާއަށް ފަސްޖެހެވުނެވެ.\n"އެއީ ކީއްވެ؟ މަންހާ ތިކުރީ އެހާވެސް މޮޔަކަމެއްތަ؟" ވިޝާލް އަހާލިއެވެ. އަދި ކާރު ދަރުބާރުގޭ ބިއްދޮށުގައި ޕާކުކޮއްލަމުން މަންހާ އާއި ކުރިމަތިލިޔެވެ.\n"ލޯބިވާ މީހާއާއި ގުޅެން ލިބުނު ފުރުޞަތު ގަބޫލުކުރުމަކީ މޮޔަކަމަށްވަންޏާ އަހަރެން ކުރީ މޮޔަކަމެއް" މަންހާ އިސްޖަހާލިއެވެ.\n"ސީރިއަސްކޮށް އަހަންނަށް ކިޔާދީބަލަ، ދާއިންއަކީ ކާކުތަ؟" ވިޝާލް އޮޅުންފިލުވަން ބޭނުންވިއެވެ.\n"އަހަރެންގެ ބޮސް އެއީ...........އަހަރެން ދާއިންދެކެ ލޯބިވީ އިއްޔެއަކު މިއަދަކުނޫން، މިލޯތްބަށް އެތަށް އަހަރެން ވޭތުވެގެން ހިނގައްޖެ..........ދާއިންއަށް އަހަރެން ލޯބިވާކަން އެނގުމުން އޭނަވެސް ބޭނުންވީ އަހަރެންނާ ގުޅެން، އޭނަ އާއި ކައިވެނި ކުރުމަށް އަހަރެންގެ ގާތުން އޭނަ އެދުނީ، އެއަށްވުރެ ބޮޑު އުފަލެއް އަހަންނަށް ލިބޭނެތަ؟" މަންހާ ދާއިންގެ ހުރިހާ ވާހަކައެއް ކިޔައެއްނުދިނެވެ.\n"އަހަންނަށް އެނގެނީ ދާއިންއަކީ މަންހާ އާއި ބަލާފަ އުމުރުގެ ގޮތުން ދޮށީ މީހެއްކަން، މީހުން ކީކޭ ހީކުރާނީ، އަނެއްކާ މަންހާގެ މައިންބަފައިން އޭނަ އާއި ގަބޫލުވާނެތަ" ވިޝާލްއަށް ހަގީގަތް އެނގޭއިރުވެސް އެކަން ސިއްރުކުރަމުންދިޔައެވެ.\n"ނޭގެ............ބޮޑަށް ހީވަނީ ގަބޫލުނުވާނެހެން، އެކަމަކު ދާއިންއަކީ ވަރަށް ހަރުދަނާ މީހެއް، އަހަރެން އޭނަ އާއިއެކު އުޅޭނީ ހުވަފެނުންވެސް ނުދެކޭހާ އުފަލުގަކަން އަހަންނަށް ޔަގީން............މަންމަމެން ކަންބޮޑުވާންޖެހޭނީ އަހަރެންނަށް ދެރައެއް ލިބޭނަމަތާ..........ދާއިންއަކީ ރިވެތި އަޙްލާގެއްގެ ވެރިއެއް، އެހެންމީހުންގެ ނިންމުމަށް އޭނަ އިޙްތިރާމް ކުރާނެކަން ޔަގީން................އޭނަ އެއުޅެނީ އަހަންނަށް ލަނޑެއްދޭކަށް ނޫން، އޭނަގެ އަންބަކަށް ވާނެދުވަހަކަށް މިހާރުންފެށިގެން އިންތިޒާރު ކުރެވެންފަށައިފި............އަހަރެން މަންމަމެންނަށް ވިސްނާދޭނަން............ދާއިން އާއި ދިމާވުމުން އެމީހުންނަށްވެސް އެނގޭނެ އޭނައަކީ ހާއްސަމީހެއްކަން........." މަންހާގެ ދުލުން ދާއިންއަށް ތަޢުރީފުކުރާއަޑު އެހުން ވިޝާލްއަށް ކެތްކުރެވޭވަރުގެ ކަމަކަށް ނުވިއެވެ.\nއިތުރުސުވާލެއް ވިޝާލް ނުކުރިއެވެ. އޭނައަށް މަންހާ ދާއިންދެކެ ލޯބިވާވަރު އެނގުނެވެ. އަނެއްކޮޅުން ޝަރަފް ކުރަންއުޅޭ ކަންތައްތައްވެސް އޭނައަށް އެނގެއެވެ. މަންހާ ގާތު އެއިންއެއްވެސް ކަމެއްގެ ވާހަކަ ބުނާނެހާ ހިތްވަރު އޭނަގެ ނެތީކަމެއް ނޫނީ ބުނަން ބޭނުންނުވަނީކަމައް ހުދު އޭނައަށްވެސް ނޭގެއެވެ. ވިޝާލްގެ ދުލެއް ހަރަކާތެއް ނުކުރިއެވެ. ކަރުބުޑުން އެއްވެސް އަޑެއްނުނިކުތެވެ. މަންހާ ވިޝާލްގެ ޖަވާބަކަށް ބޭނުންވެފައި އިނެއްކަމަކު އިތުރަށް އެއްވެސް އެއްޗެއް އަހަން ނުކެރުނީ ދާއިންގެ ހަގީގަތާއި އޭނަގެ ހިތްއޮތްގޮތް ޝަރަފްއަށް އެނގުމުން އޭނަ ކަންތައްކުރިގޮތް އެނގިފައިވުމުންނެވެ.\nއިރުއޮއްސުނުތަނާހެން ވިޝާލް މަންހާ އޭނަގެ ގެއަށް ގެނެސްދިނެވެ. އެކަމަކު އޭނަގެ ފަހަތުން އެގެއަށް ވަންނަކަހަލަ ހިޔާލެއް ވިޝާލް ނުކުރިއެވެ. މަންހާވެސް ވިޝާލް ގާތު އެގެއަށް ވަނުމަކަށް ނޭދެއެވެ. އޭނަ އެތެރެއަށް ވަދެގެން ދިޔައީއެވެ.\nއެނދުގައި އިށީނދެލައިގެން ދަމާލެވިފައިވާ ފައިމަތީ ލެޕްޓޮޕް ބައިންދާލައިގެން ޝަރަފް އިންއިރު އޭނަގެ ކަންފަތުގައި ފޯނުޖައްސާލާފައިވެއެވެ. އޭނަ ފޯނުން ވާހަކަދައްކަމުންދިޔައީ ޖެނީއާއެވެ. ލޯބީގެ ބަގީޗާގައިވާ މާތަށް ފޮޅުވަމުންދިޔައެވެ. އެދެލޯބިވެރިންނަށްވަނީ ބަހާރު މޫސުންއައިސްފައެވެ. ނަމަވެސް އަދިވެސް އެދެމީހުންގެ ގުޅުންވަނީ ސިއްރުކުރެވިފައެވެ. ދޭތެރެއަކުން ޝަރަފްގެ ވަރުގަދަ ހިނިގަނޑުގެ އަޑު އެކޮޓަރީގައި ހަރުލައިގެންދެއެވެ. ލާނެތް ސަމާސާތައް ފޯނުންވެސް ކުރަމުންދިޔައެވެ. ޖެނީ ޝަރަފްއާއި ސުވާލުކުރީ ވިޝާލް އާއި ބައްދަލު ކުރުމަށްފަހު ދެއްކި ވާހަކަ އާއި ބެހޭގޮތުންނެވެ. ޝަރަފް ކުރުކޮއްލަމުން ވިޝާލް އާއި މަންހާގެ ކައިވެނީގެ ވާހަކަ އިއުލާންކޮއްލިއެވެ. އޭނަ މަންމަމެން ގާތު އެވާހަކަ ދައްކަން ނިންމާފައިވާ ކަމުގައި ބުންޏެވެ. ޖެނީގެ އަޑުން އޭނަ އެކަމާ ގަބޫލުވިވަރާއި އުފާވިވަރު އެނގުނެވެ.\nނިދަން އޮށޮންނަމުން ދާއިންއަށް ގުޅާލަން މަންހާ ހިތަށްއެރިއެވެ. އެކަމަކު އެހާ ހިތްވަރެއް ނުލިބުނެވެ. ފޯނުގައިވާ ދާއިންގެ ނަންބަރަށް ބަލާލާފަވެސް ބާލީސް ކައިރީ ފޯނު ބައްވާލަމުން އޮށޯތެވެ. މަންހާއަށް ނިދެމުން ދަނިކޮށް ފޯނަށް މެސެޖެއް އައިއަޑުއިވުނެވެ. އަވަސް އަވަހަށް އަރިއަކަށް އެނބުރިލަމުން ކައިރީގައި އޮތް ފޯނަށް ބަލާލިއެވެ. ދާއިންގެ މެސެޖެކެވެ.\n"ގުޑްނައިޓް މަންހާ.......ސީ ޔޫ ޓުމޯރޯ........" ދާއިންގެ މެސެޖުކުރުވެފައި ބުނާއެއްޗެއް ސާފެވެ. އޮޅުވާލުމެއްނުވާކަން ޔަގީނެވެ. ދާއިން ލޯބި ނުވިޔަސް އެކަން އޭނަ ފޮރުވާކަށް ނޫޅެއެވެ. މަންހާ އެންމެ ހިތްހަމަޖެހުނީ އެކަމާއެވެ. ދާއިންގެ ތެދުވެރިކަމެވެ. އެއާއިއެކު ހިތުގެ އެންމެ ފުނަށްއަސަރު ކުރުވި ޖުމްލަކަމުގައި ދާއިން ދެވަނަ ކައިވެންޏެއް ކުރަން ބޭނުންވަނީ ހަމައެކަނި މަންހާ އާއިކަމުގައި ބުނި ބުނުމެވެ. މަންހާ ދެލޯމަރާލީ ދާއިންގެ މަތިން ހިޔާލުކުރަމުންނެވެ. ހުވަފެނުގަވެސް ދާއިންގެ މޫނު ފެނިލުމަށް ހިތްއެދޭވަރުންނެވެ.\nދުނިޔޭން ދުވަހެއް ހަޔާތުންވެސް ދުވަހެއް ވޭތުވަމުންދިޔައެވެ. އެހެންނަމަވެސް މަންހާއަށް ދުވަސްތައް ދާލެއް މާލަސްވާހެން އިޙްސާސްކުރެވެމުންދިޔައީ ދާއިންގެ ހަޔާތުގެ ބައިވެރިއަކަށް ވުމުގެ ފުރުޞަތު އޭނައަށް ލިބުނުފަހުންނެވެ. މަސްދުވަސް ހޭދަވެގެން ދިޔައިރު އޮފީހުގައި ދާއިން އާއިއެކު އުޅެން މަންހާއަށް ވަކި އުނދަގުލެއްނުވިއެވެ. ބައެއްފަހަރުތަކުގައި ދާއިން އޭނަގެ އަތުގައި ހިފާލާނެއެވެ. އެއަށްވުރެ ގާތެއް ދާއިން މަންހާ އަކާއި ނުވެއެވެ. އެދެމެދުގައި އަބަދުވެސް ދުރުމިނެއް ހުރެއެވެ. ވާހަކަދެއްކުމުގައިވެސް ލޯބީގެ އަސަރުތަކެއް ފާޅެއްނުވެއެވެ. އެހެންނަމަވެސް އެދެހިތުގައި އެކަކުއަނެކަކަށް ދެވިފައިވާ ގަދަރު ވަރަށްވެސް ބޮޑެވެ. އަދި އެދެހިތުގެ ގާތްކަން އިތުރުވަމުންދިޔައެވެ.\nވަސީމާއަށް މަންހާ އާއިލާ އާއި ދުރުވާކަންވަނީ ފާހަގަ ކުރެވިފައެވެ. ކޮންމެވެސް ކަމެއްވެއްޖެކަން ވަސީމާގެ ސިކުނޑި ވިސްނާދެމުންދިޔައެވެ. އެގޮތުން މަންހާ އާއި ވާހަކަދައްކާލާނެ ރަނގަޅު ފުރުޞަތަކަށް ވަސީމާ ދިޔައީ ބަލަމުންނެވެ. ވިޝާލް ގެއަށް އަންނަލެއްވެސް މަދުވުމާއިއެކު އެކަމާ ސުވާލުކޮއްލަންވެސް ވަސީމާ ހުރީ ބޭނުންވެފައެވެ. އޭނަ މަންހާގެ ކޮޓަރިއަށްވަނީ ފަތިސްނަމާދުކޮއްލައިގެންނެވެ. އޭރު މަންހާވެސް ފަތިސްނަމާދުން ފައިބައި މުއްސަލަ ނަގަނީއެވެ.\n"ދަރިފުޅާ މަންމަ ވާހަކައެއް ދައްކާލަންކަމަށް؟" ވަސިމާ ބުނެލިއެވެ. އަދި މަންހާގެ އެނދުގައި ވަދެ އިށީނެވެ.\nމަންހާ އޭނަގެ ކޮމްޕިއުޓަރ މޭޒުކައިރީ ހުރި ގޮނޑި ދަމާލަމުން އިށީނީ ވަސީމާ ދައްކަން އުޅޭ ވާހަކައެއް އަޑުއެހުމަށެވެ. އަނެއްކޮޅުން އޭނަވެސް ވަނީ މަންމަ އާއި ވާހަކަދައްކަން ބޭނުންވެފައެވެ. ދާއިންގެ ވާހަކައެވެ. ދާއިންވަނީ މަންހާގެ މައިންބަފައިންގެ ގާތު އޭނަގެ ވާހަކަ ބުނުމަށް އެދިފައެވެ. އަދި އޭނަ އާއި މަންހާގެ އާއިލާ އާއި ބައްދަލުވެވޭނޭ ގޮތެއް ހަމަޖައްސާދިނުމަށްވެސް އެދިފައެވެ. އެހެނީ ކައިވެންޏާއި ހަމައަށް ދެވެންއޮތީ ދެފަރާތުގެ އާއިލާއަށްވެސް އެނގިގެންކަމަށްވުމެވެ.\n"މިފަހަކަށް އައިސް އަބަދުހެން ދަރިފުޅު ހުންނަނީ ކޮންމެވެސް ބޮޑު ފިކުރެއްގައި.......ނިކަން މަންމައާއި ހިއްސާކޮއްބަލަ، ދަރިފުޅު ކުޑަކުޑައިރުއްސުރެ ބަލާ ބޮޑުކުރީ މިމަންމައޭ، އެހެންވީމަ އެނގޭނެއެއްނު ދަރިފުޅަށް ކަމެއްވެފަ ހުރިއްޔާ............ކޮންކަމަކާތަ ތިހާ ހާސްވާންޖެހުނީ..........." ވަސީމާ ލޯތްބާއިއެކު އަހާލިއެވެ.\n"މަންމާ...........ތިބުނުއްވީ ތެދެއް، އަޅުގަނޑުގެ ހުރިހާ ކަމެއް އެންމެ މޮޅަށް އެނގޭނެ މީހަކަށް ހުންނާނީ ހަމަތި މަންމަ............ދެރަވެ ޖެހިލުންވަނީ ބުނަންއުޅޭ ވާހަކައިގެ ގޮތުން މަންމަ ހިތްހަމަނުޖެހިލައްވަފާނެތީ.........."މަންހާ ދެއަތްތިލަ އެއްކޮއްލަމުން ބާރުކޮއްލެވުނެވެ. ވަސީމާ ގާތު ބުނަންވީބާއޭ އޭރުވެސް އޭނަގެ ހިތަށް އަރަމުންދިޔައެވެ.\n"ދަރިފުޅު ކޮންމެ ވާހަކައެއް ދެއްކިޔަސް މަންމަ އަޑުއަހާނަން، މަންމައަށް ޔަގީންވޭ ދަރިފުޅު ގޯސްމަގަކުން ނުދާނެކަން..........ދަރިފުޅާއިމެދު މަންމަ ފަޙުރުވެރިވަން...........އާއިލާގައި ހުރި ހަމައެކަނި އަންހެންކުއްޖާކަމަށް ދަރިފުޅު ވާއިރު އާއިލާގެ ނަންހަޑިވާނޭފަދަ ކަމެއް ދަރިފުޅު ނުކުރާނެކަން މަންމައަށް ޔަގީންކަމާއިއެކު ބުނެލަން ކެރިދާނެ............" ވަސީމާ ހިނިއައިސްފައި ބުނެލިއެވެ.\n"މަންމާ............އަޅުގަނޑު ބޮޑުވެއްޖެ އެއްނު މިހާރު..........އުމުރުން ބާވީސް އަހަރުވީ، މިއަހަރުވެސް މިނިމެނީ.........އަންނަ އަހަރުން އަޅުގަނޑަށް ތޭވީސް އަހަރު ވާނެ...........އަޅުގަނޑު ކައިވެންޏެއް ކުރަން ގަސްދުކޮއްފިން.........." މަންހާ މަޑުމަޑުން ބުނެލީ ވަސީމާގެ މޫނަށް އިތުރުކުލަތަކެއް އަރާފައިބާތޯ ބަލަމުންނެވެ.\n"ހެ ހެ ހެ ހެ...........މަންމަ މިހުންނަނީ ދަރިފުޅު ކައިވެނީގެ ވާހަކަ ދައްކާނެ އިރަކަށް އިންތިޒާރުކޮއްކޮއް.........އަންހެން ކުދިން އުމުރުގެ ތަންކޮޅެއް ކުރިން ކައިވެނިކުރުން އެއީ ރަނގަޅުކަމެއް.........އެހެންވީމަ މަންހާ ކައިވެނިކުރާނެ ކުއްޖަކު ހޯދީ ދޯ........." ވަސީމާގެ މޫނުމަތިން ފެންނަމުންދިޔައީ އުފާވެރިކަމެވެ.\n"ހޫމް، މީ އޭނަ ބޭނުންވިގޮތް، އޭނަ ބުނީ މަންމަމެން ގާތު ކައިވެނީގެ ވާހަކަ ދެއްކުމަށް އަދި އޭނަ އާއިލާގެ އިސްމީހުންނާއި ބައްދަލު ކުރަން ބޭނުންވާ ވާހަކަވެސް ބުނި..........." މަންހާ ނޭވާ ހިފަހައްޓާލައިގެން އިނދެ ވާހަކަދެއްކިއެވެ. ނިތަށް އަރަމުންދިޔަ ރޫތަކާއިއެކު ހައިރާންވެފައިވަނީ ވަސީމާ އެހާ އުފާވާންވީ ސަބަބެއް ނޭގޭތީއެވެ.


Update: Money laundering ge kushugai Adheeb ah ithuru5aharaai 11 mahuge jalu hukumeh | Mihaaru\nމަނީ ލޯންޑަރިންގެ ކުށުގައި އަދީބަށް އިތުރު ފަސް އަހަރުގެ ޖަލު ހުކުމެއް\nއަދީބު: އޭނާގެެ މައްޗަށް ހުކުމް އިއްވުމުގެ މަޖިލިސް މިހާރު ކުރިއަށް އެބަދޭ -- ފޮޓޯ/މިހާރު\nކުރީގެ ނައިބު ރައީސް އަހުމަދު އަދީބަށް ހުކުމް އިއްވުމުގެ މަޖިލިސް ކްރިމިނަލް ކޯޓުގައި މިހާރު އެބަ ކުރިއަށް ގެންދެ އެވެ.\nއެމްއެމްޕީއާރުސީގެ ޚިޔާނާތާ ގުޅިގެން އަދީބަށް ކުރި ހަތް ދައުވާއަށް އޭނާ އިއުތިރާފްވެ ވަޑައިގަތުމުން އަވަސް ނިޔާގެ މައްސަލައެއްގެ ގޮތުގައި މިހާރު ކުރިއަށް ގެންދަނީ ހުކުމް އިއްވުމާއި އަދަބު ކަނޑައެޅުމެވެ.\nޚިޔާނާތްތެރިވުމުގައި ބައިވެރިވުމުގެ އެއް ދައުވާގައި އަދީބު ހަތަރު އަހަރާއި ނުވަ މަހާއި 18 ދުވަހަށް ޖަލަށްލާން ދެންމެ ވަނީ ހުކުމްކޮށްފަ އެވެ.\nދެން ހުރި ދައުވާތަކުގެ ހުކުމް އިއްވުން މިހާރު ދަނީ ކުރިއަށެވެ. ކޮންމެ ދައުވާއެއްގެ ހުކުމް އިއްވަނީ ވަކިވަކިންނެވެ. އަދީބާއި ދައުލަތާ ދެމެދު އެއްބަސްވެފައިވަނީ އެ ހަތް ދައުވާގެ އަދަބެއްގެ ގޮތުން ޖުމްލަ 20 އަހަރުގެ ޖަލު ހުކުމެއް އިއްވުމަށެވެ.\nމީގައި މުހިއްމީ އަދީބަށް ހުކުމެއް އައުމެއް ނޫނެވެ. ދައުލަތުގެ ފައިސާ ބޭނުންކޮށްފައި އޭނގެ މަންފާ ހޯދި މީހުން އަތުން އެ ފައިސާ ހޯދުމެވެ. އަދީބު ފޯރުކޮށްދިންކަމަށް ބުނާ ހެކިތަކުގެ ބޭނުން ކޮށްގެން ދައުލަތުން ނަގާފައިވާ ފައިސާތަކުން އެއްޗެއް ހޯދުމެވެ.\nކުށްވެރިންނަށް ޑީލްހެދޭތަ؟ ގާނޫނެއްނޯވޭތަ ކުށަކަށް ކުރާނެ ހުކުމެއްބުނެފަ؟ މަވެސް ބޭނުން ކުށްވެރިވެށްޖިއްޔާ ޑީލެއް ހަދަން\nރަސްމީ ހައިސިއްޔަތު ނަހަމަ ގޮތުގައި ބޭނުން ކޮށްގެން އަދީބަށް ހަމަހުގެ ޖަލު ހުކުމެއް އައި ގޮތަށް ވެލާނާ އެއާރޕޯރޓް ސީޕްލޭން ޓާރމިނަލް އިންޑިއާގެ ބަނގުރޫޓް ވެފައިވާ ކުންފުންނަކަށް ވިއްކާލަން ވެގެން ކޮމިއުނިކޭޝަން ކަޓް ޖެއްސި މީހުންނަށް ވެސް ހަމަ އެމަގުން ހުކުމް އަންނާނެ ތޯ ނުވަތަ ނޫންތޭ އޭސީސީން އެކޭސް ބަލަން ޖެހޭނެއޭ އައި ނީޑް ޓު ފައިންޑް ދަ ޓްރޫ ސީ ވަޓް ޔޫ ކޭން ޑޫ ޑޯންޓް ޔޫ ނޯ ދިސް ޓު މީ އައި އޭމް ބޮދަރޑް އޮން ދިސް ޑާޑާޑާޑާ ޑާޑާޑާޑާ ޑާޑާޑާޑާ ޑާޑާޑާޑާ\nޔާމީނު އަދި އަދީބުއޭ ކިޔާފަ ނިންމަންވީކީ ނޫނޭ. އަދީބު ބެހި ފައިސާ ލިބުނުހާ އެންމެން ކޮބައިހޭ އެފައިސާ އަނބުރާ ލިބޭނެ ގޮތަކަށް މިކަން ކުރެވޭނެ ގޮތަކީ ކޮބައިހޭ މިއަހަނީ. ޔާމީނާ އަދީބާ ޖަލުގަ ތިބީމަ ރައްޔިތުންނަށް ފައިދާވޭތަ އެފައިސާ ލިބުނު މީހުން އަތުން އަނބުރާ ފައިސާ ނުހޯދެންޏާ.\nއަދީބު ބުނާކަހަލަ...ރައްޔިތުންނަށް އަހަރެންނަކަށް ނުކުޅެވޭނެ. ޕީޖީ ޝަމީމާ ރައީސް ސޯލިހަކީ އަހަރެންގެ މީހުން. ހުންނާނީވެސް ގޭގަ. ދެން ލަލަލަ\nދައުލަތުގެ ޚަޒާނާ އަށް ދައުލަތުގެ މުވައްޒަފަކު ޚިޔާނާތް ތެރިވެއްޖެނަމަ އެމީހެއްގެ މިލްކިއްޔާތުގަިއ ހުރި ހުރިހާ އެއްޗެއް ވިއްކަައިގެން ނަމަވެސް ޖެހޭނެއޭ އެފައިސާ ދައުލަތަށް ހޯދާ ދޭން އެންމެ ދެ މިލިއަން ރުފިޔާ އިން އަދީބު ޖޫރީމަނާ ކުރުން އެއީ ކިއެއްވެގެން ކޮން ގޮތަކުން ދައުލަތުން ހިސާބު ހަދައިގެން ގެނައި ފިގަރ އެއްތޭ އައި ކާންޓް ޓޭކް ދިސް ޓައިޕް އޮފް ކޮރަޕްޓް ސްޓަފް ނޯމޯރ ޑާޑާޑާޑާ ޑާޑާޑާޑާ ޑާޑާޑާޑާ ޑާޑާޑާޑާ...\nމާރަނގަޅު އިންސާފެއް. ރައްޔިތުންގެ ފައިސާ އަދަދެއް މިނެއް ނެތި ނަގައި ކައި ހުސްކުރީމާ 20 އަ ހަރުގެ ޖަލު ހުކުމަކާއި (ފަ ހުން އަދި ކުރުމުއްދަތެއްގައި ވީއްލުމުގެ ފުރުސަތު ވެސް އޮންނާނެ)2މިލިއަން ރުފިޔާގެ ޖޫރިމަނާއެއް. ރައްޔިތުންނަށް ގެއްލުނު ފައިސާ އެދިޔަ މަގަކުން ގޮސް އެނިމުނީބާ. ބަދަލެއްނެތް.\nއަދީބަށް ހުކުމެއް އިއްވިއަސް ޑީލްގެ ދަށުން އޭނާ ހުންނަގޮތަށް އޮތީ ގޭގައި. ދެން ކޮންޑްރާމާއެއް. އަދީބު އަތުން ބަދަލުހޯދުމެއްނެތް އަދީބު ބުނި އެއްޗަކަށް ރިއާޔަތްކޮށް ކުދިކުދި ހުކުމްތައް. ޢެވެސް ގެއަށް. ޔާމީނު އެކަނި ޖަލުގައި އޮތުމުން އިންސާފު ގާއިމްވީއެއްނޫން. ރިލުވާންގެ މަރުގރ ހަގީގަތް ވެސް އޭނއަށް އިނގޭނެ. އަދީބު ނޫނަކަސް ބަލިމީހުން ޖަލުގައި އެބަތިބި. ޢަދީބު ޖަލަށްގެންދޭ.\nޖަލުހުކުމް ޖަހާނެ ކަމެއްނެތް. ދެން ދޫކޮށްލާ. ޔާމީން މިހާރު ޖަލަށް ލިވިއްޖެއެއްނު؟\nހުސް ޑީލް! މިހާރު އަދީބުވަރުގެ ސާފު މީހެއްނެތް.


ޔުނިފޯމުތަކުގައި ބޭނުންކުރުމަށް ބައެއް ތަކެތި ހަދައިދޭނެ ފަރާތެއް ހޯދުމަށް.\nމިސަރވިސްއިން ދޭ ނަމޫނާ އެއްގޮތަށް، ކޮމިޝަންޑް އޮފިސަރުންގެ ޔުނިފޯމުތަކުގައި ބޭނުންކުރުމަށް ތިރީގައިވާ ތަކެތި ހަދައިދޭނެ ފަރާތެއް ހޯދަން ބޭނުންވެއެވެ. ވީމާ، މިތަކެއްޗަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް ހުޅުވާލަމެވެ.\nސަބް އިންސްޕެކްޓަރ ރިތް\nބީލަންތަކަށް ފައިސާ ބަލައިގަތުން އޮންނާނީ 26 ފެބުރުވަރީ 2015 އިން ފެށިގެން 2015 މާރިޗު 03 ވާ އަންގާރަ ދުވަހުގެ ނިޔަލަށް، ބަންދުނޫން ކޮންމެ ދުވަހެެއްގެ 10:00 އިން 11:00 އަށް މި ސަރވިސްގެ ފައިނޭންސް ޑިޕާޓްމަންޓް (އިސްކަންދަރު ބިލްޑިންގ، އަމީނީމަގު) ގައެވެ. ބީލަން ފޮތެއްގެ އަގަކީ -/200ރ (ދުއިސައްތަ ރުފިޔާ) އެވެ. ފައިސާ ދެއްކެވުމުން ބީލަންފޮތް، ސޮފްޓް ކޮޕީ ފޯމެޓެއްގައި މިސަރވިސްގެ ޕްރޮކިއުމަންޓް ސެކްޝަނުން ލިބިވަޑައިގަންނަވާނެއެވެ.\nމި ޕްރޮޖެކްޓްގެ ޕްރީބިޑް ބައްދަލުވުން އޮންނާނީ 2015 މާރިޗު 04 ވާ ބުދަ ދުވަހުގެ 12:30 ގައި، އިސްކަންދަރު ބިލްޑިންގައެވެ.\nއަދި ބީލަންފޮތްތައް ބައްލަވައިގެންފައި ވީނަމަވެސް މި ޕްރޮޖެކްޓްގެ ޕްރީބިޑް މީޓިންގއަށް ހާޒިރުނުވާ ފަރާތްތަކަށް ބީލަން ހުށަހެޅުމުގެ ފުރުޞަތު ދެވެން ނޯންނާނެ ވާހަކަ ދަންނަވަމެވެ.\nމި ޕްރޮޖެކްޓާ ގުޅޭގޮތުން އެއްވެސް ސުވާލެއްވާނަމަ 2015 މާރިޗު 03 ވާ އަންގާރަ ދުވަހުގެ 16:00 ގެ ކުރިން މިސަރވިސްގެ އީމެއިލް އެޑްރެސް [email protected] އަށް ފޮނުއްވުން އެދެމެވެ.\nބީލަން ހުޅުވުން އޮންނާނީ 16 މާރިޗު 2015 ވާ ބުދަ ދުވަހުގެ 12:30 ގައި މިސަރވިސްގެ ފައިނޭންސް ޑިޕާރޓްމަންޓް ގައެވެ. ބީލަންތައް ހުންނަށްވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ޚިދުމަތް ދޭ ފަރާތުގެ ނަން ލިޔެފައި އޮންނަންވާނެއެވެ.\nސުންގަޑި: 16 މާރިޗު 2015 1230


Majileehugai 30 aharu, kanditheemu dhaairaaah mifaharu dhaairaage dharieh hovamaa !\nއެޑިޓޯރިއަލް ނޯޓް: މި އާޓިކަލްއަކީ ކަނޑިތީމު ދާއިރާގެ ޒުވާނެއްގެ ލިޔުމެކެވެ.\nކުރިޔަށް ޖެހިލަން ޖެހެނީ 2008 ވަނަ އަހަރުގެ ރިޔާސީ އިންތިޚާބަށެވެ. އެދުވަސްވަރު ދިވެހިރާއްޖޭގައި ފެތުރެމުން ދިޔައީ މައިގަނޑު ދެ ޝުޢޫރެކެވެ. ” ބޭނުމީ ބަދަލެކެވެ “. “30 އަހަރު ފުދެއެވެ”. ތާރީހު އިޔާދަވެ އަނެއްކާވެސް މި ގުގުމަނީ ކޮންމެހެންވެސް “ބަދަލެއް” ގެންނަން ޖެހިއްޖެ ކަމުގެ އަޑެވެ. މިފަހަރު މި އަޑު އެންމެ ގަދައީ ކަނޑިތީމު ދާއިރާގައޭ ބުނެވިދާނެއެވެ. ސަބަބަކީ ކަނޑިތީމު ދާއިރާގެ ރައްޔިތުން ގޮވަނީ 30 އަހަރެއްގެ ޒަމާންވީ މެމްބަރު މުހައްމަދު ހުސެއިން ބަދަލު ކުރަން ޖެހިއްޖެ ވާހަކައެވެ.\nޖީލެއް ބަދަލުވެ2ވަނަ ޖީލުގެ އުމުރު ދެބައިވާއިރުވެސް ގޮނޑިކޮޅުގައި ބަހެއް ވިދާޅުނުވެ އިންނަވާތީ “މޮނިއުމަންޓް” ހުސައިން ގެ ލަގަބުވެސް ބައެއް ޒުވާނުން މިހާރު ދީފިއެވެ. މޮނިއުމަންޓަކީވެސް ދުވަސްވީ އާސާރި އެއްޗެއްކަމުން އެއްގޮތްކަމެއް މި ދެ ކަމުގައި ނެތޭވެސް ބުނެވިދާނެއެވެ. ކޮންމެއަކަށް ބަދަލުކުރުމުގެ މި ޝުޢޫރުތަކަކީ 2019 ވަނަ އަހަރުގެ މަޖިލިސް އިންތިޚާބާއި ދިމާކޮށް ކަނޑިތީމު ދާއިރާގެ ރައްޔިތުން, ޚާއްސަކޮށް ޒުވާނުން ފާޅުކުރަމުންދާ ޝުޢޫރުތަކެކެވެ. ސުވާލަކީ، އެކީއްވެގެންތޯއެވެ؟ މި ސުވާލުގެ ޖަވާބު ދިނުމަށްޓަކައި ކޮށްލަން ޖެހެނީ ސުވާލު ތަކެކެވެ. ދާއިރާގެ ޤާބިލް ދަރިން ތިއްބާ، ދާއިރާއަށް ނިސްބަތްނުވާ، އާއިލީ ގުޅުމެއް، އަހުލެއް ވަހުލެއް ނެތް ބީރައްޓެއްސެއް ހޮވުމަކީ އެންމެ ބުއްދިވެރި ގޮތްތޯއެވެ؟ ފައިސާ އަކީ ހުރިހާ ކަމަކަށް އޮތް ހައްލުތޯއެވެ؟ 30 އަހަރު ތެރޭގައި ނުވި ކަމެއްކުރަން އަނެއްކާވެސް އެއް ފުރުޞަތަށް އެދުމަކީ ޤަބޫލުކުރެވޭނެ ކަމެއްތޯއެވެ؟ މި ސުވާލުތަކުގެ ޖަވާބު ދާއިރާގެ ރައްޔިތުން ހޯދަން އެބަ ޖެހެއެވެ. އަދި ދާއިރާއެއްގެ ރައްޔިތުންގެ ހުވަފެންތައް ބިލާހަކަށް ވެގެން ދިއުމުގެ ސަބަބު ރައްޔިތުންނަށް އެނގެން ޖެހޭނެ ކަމަށް ކަނޑިތީމުގެ ޒުވާނުން ދެކެއެވެ.\nއަތްމަތި ދަތިވެ ދަރަނިވެރި ވެފައިވާ މީހަކަށް ސަތޭކަ ރުފިޔާވެސް ވާނީ ވަރަށް ބޮޑު އެއްޗަކަށެވެ. އަދި އެއީ ބައެއްގެ އިތުބާރު ހޯދަން ބޭނުންކުރެވޭނެ އެންމެ ރަނގަޅުއެއް ވަސީލަތް ވެސްމެއެވެ. މާލޭގައި ގެދޮރުވެރި، ދެތިން ޕެންޝަނާއި، ދައުލަތުގެ މަގާމުތަކުން ގާތް ބޭފުޅުން އެތައްހާސް ރުފިޔާއެއް ގެކޮޅަށް ވައްދާ ‘ބޭފުޅަކަށް” މިއީ ކައިފާ ވައެއްލުންހާ ފަސޭހަ ކަމެކެވެ. ކަނޑިތީމު ދާއިރާގެ ރައްޔިތުންގެ ތެރެއިން ނުފޫޒު ގަދަ ބޮޑެތި ބައެއް އާއިލާތައް ވަނީ މި މަޅީގައި ޖެހިފައެވެ. ދާއިރާއަށް ބީރު ކަންފަތެއް ދިނަސް އޭނާގެ ދިފާއުގައި އޭރު ދާއިރާގެ އެންމެ ޤާބިލް ބޭފުޅުން ތިބިކަންވެސް ފާހަގަކޮށްލަން ޖެހެއެވެ. ނަމަވެސް ދާއިރާގެ ސިޔާސީ ގޮތުން އެންމެ ކުރިއެރުވިދާނެ ބޭފުޅާގެ ހަމައެކަނި ޒިންމާއަކީ އަމިއްލަ އަދި އާއިލީ ހަރަދުތައް ހަމަޖެއްސުން ކަމުގައިވުން އެއީ ދާއިރާ މިހާލަތަށް ދާން ޖެހުނު މައިގަނޑު އެއް ސަބަބެވެ.\nރައްޔިތުންގެ ތެރެއިން ބަޔަކަށް މިކަން ބަލައިނުގަނެވިގެން އެންމެ ފާޅުކަން ބޮޑު ގޮތެއްގައި ދާއިރާގެ ދަރިޔަކަށް ފުރުސަތުދޭން ގޮވާލާ ނިކުތީ 2014 ވަނަ އަހަރުގެ މަޖިލިސް އިންތިހާބުގައެވެ. އެފަހަރު ރައްޔިތުން ހެއްލުމަށްޓަކައި ނެރުނީ ހިޔާލަށްވެސް ނުގެންނަފަދަ ބޮޑެތި ވައުދުތައް ހިމެނޭ މެނިފެސްޓޯއެކެވެ. ހައިރާންވާކަމަކީ 25 އަހަރު ތެރޭގައި ނުކުރެވުނު ކަމެއް5އަހަރު ތެރޭގައި ކުރުމަށްޓަކައި މެނިފެސްޓޯ ނެރުމުންވެސް ރައްޔިތުން އެމަޅީގައި ޖެހުމެވެ.\nމިއަދު ކަސްރަތުކުރާނެ ޖިމެއް ނެތުމުން އެވާހަކަވެސް ދައްކަނީ ހަމަ އެދުވަހު ވޯޓުދިން ރައްޔިތު މީހާއެވެ. އަދި ހަމަ އެހެންމެ، އަންހެނުންނަށާއި ކުޑަކުދިންނަގެ ހާއްޞަ ޑޮކްޓަރެއް ރަށަށް ޒިޔާރަތް ނުކުރާތީ، ބޮޑު އަގު ދީފައި މާލެ ދާން ޖެހުމުންވެސް މައްސަލަ ޖައްސަނީ ހަމަ އެ ރައްޔިތު މީހާއެވެ. މޯބައިލް ޑޭޓާގެ ޚަރަދު ބޮޑުވެ، ވައިފައި ހޮޓްސްޕޮޓްތައް ރަށުން ނުލިބުމުންވެސް ރުޅިގަދަވަނީ ހަމަ އެދުވަހު އޭނައަށް ވޯޓުދިން ދާއިރާގެ ޒުވާނުންނެވެ. ގިޔަރު ބަދަލުކުރަން އުޅުމުގެ ތެރޭގައި ވަނީ ގިޔަރު ތާށިވެ، ދާއިރާގެ ކުރިއެރުމުގައި ބުރެކިޖެހިފައެވެ. ކުރު ގޮތަކަށް ބުނަނީނަމަ މެމްބަރު މުހައްމަދު ހުސެއިން ދާއިރާގެ ކުރިއެރުމަށް އެޅިފައިވާ އެންމެ ބޮޑު ހުރަހެވެ. ދާއިރާއަށް ނިސްބަތްވާ ދާއިރާއަށް ކުލުނު ހުންނަ ދާއިރާގެ އިލްމީ ޒުވާނުންގެ ސިޔާސީ ކުރިމަގު ބަންދުކުރާ ސިޔާސީ ތަޖުރިބާކާރެކެވެ.\nރައްޔިތުންތަކެއް ތަމްސީލުކުރުމަށް މެމްބަރަކު ހޮވާއިރު އެއީ ކާކުކަން ރައްޔިތުންނަށް އެނގެން ޖެހެއެވެ. އެއް ބޭފުޅަކު އެތައް ދުވަހެއް ވަންދެން އެ ގޮނޑީގައި އިންނައިރުވެސް، ކަނޑިތީމު ދާއިރާގެ މެމްބަރޭ ބުނުމުން ގިނަ ބަޔަކަށް އެއީ ކާކުކަމެއް ނޭނގެއެވެ. ހިތާމާޔަކީ، ހުދު ދާއިރާގެ ރައްޔިތުންގެ ތެރެއިންވެސް ބައެއް މީހުންނަށް މެމްބަރަކީ ކާކު ކަމެއް، ކިހިނެއް ހުންނަ މީހެއް ކަމެއް ނޭނގޭތީއެވެ. މި މެމްބަރަކީ ކޮން މަސައްކަތެއްކުރާ ކޮން ޢުމުރެއްގެ ބޭފުޅެއްކަންވެސް ނޭނގޭތީއެވެ. ރައްޔިތު މީހާގެ ބޭނުންތައް ނުފުދި، އެތައް މަސައްކަތެއްކޮށް ދިރިއުޅުން ދެކޮޅު ނުޖެހޭއިރުވެސް،ގާތް ބޭފުޅުން ޔޫރަޕްގެ ގައުމުތަކަށް ފޮނުވާލާ، ތިމާ މީހާ މާލޭގެ އަރާމު ގެދޮރުގައި ބޮޑު މަންޒަރު ބަލަން އޮތުމަކީ ބަލައިގަނެވޭނެ ކަމެއް ނޫނެވެ. ކެރިގެން ރައްޔިތުންނާއި ކުރިމަތިލާން ނުކެރުނު މީހަކަށް ދާއިރާގެ ގޮނޑިއަށް ކުރިމަތިލާން ކެރުމަކީ ޤަބޫލުކުރެވޭނެ ކަމެއް ނޫނެވެ.ދާއިރާއަށް ބޭނުންވަނީ ދާއިރާގެ އަޑުއިއްވާނެ ދާއިރާއަށް ނިސްބަތްވާ މެމްބަރެކެވެ. އަމިއްލަވަންތަކަމެއް ގެންގުޅޭމީހެކެވެ. ސިއްރިޔާތުގައި ކަންކަންކުރައްވާ މީހެއް ނޫނެވެ. ރައްޔިތުން ބޭނުންވަނީ ނަތީޖާކަން މިއަދު މިދަނީ ވަރަށް ސާފުކޮށް ފެންނަމުންނެވެ.\nމިދިޔަ ދައުރުގައި ރައްޔިތުންނަށް މުހައްމަދު ހުސެއިން ވެވަޑައިގެންނެވި ބައެއް ވައުދުތައް، މި ވައުދުތައް އަދިވެސް ނުފުއްދަވާ–\nމާލޭގެ ގެދޮރުވެރި، ފައިސާވެރި މީހެއް ދާއިރާއަށް ނިސްބަތްނުވާއިރުވެސް ދާއިރާއަށް އަތް ގަދަކޮށް، ދާއިރާގެ ގޮނޑިއަށް ކުރިމަތިލައިގެން މިއުޅެނީ ކޮންކަމެއް ޙާޞިލް ކުރަންތޯ މިއީ މިއަދު ދާއިރާގެ ކޮންމެ ރައްޔިތެއްވެސް ކުރަމުންދާ ސުވާލެކެވެ. މިއީ އަދިވެސް ލިބޭވަރު މަދުވީމަތޯ ނުވަތަ ދާއިރާގެ ރައްޔިތުންނާ ޖެއްސުމަށް ކުރާ ކަމެއްތޯވެސް މިއީ މިއަދު ދާއިރާގެ ރައްޔިތުން ކުރާ ސުވާލެކެވެ. ޤާބިލް މީހެއްތޯ ޔަޤީން ކުރަން 30 އަހަރު ދުވަހަކީ ދިގު މުއްދަތެކެވެ. ޖީލެއް ކަމުގައި 25 އަހަރު ބަލާއިރު މިހާރު މި މެމްބަރުކަމުގައި 1 ޖީލު ނެތި ގޮސްފިއެވެ.2ވަނަ ޖީލުގެ ފަހުބައި ގުނަމުންދާއިރު އެއްވެސް ރައްޔިތަކަށް ސިޔާސީ ދާއިރާއިން ފުރުސަތެއް ހޯދާދެވިފައިނެތެވެ.5ރަށުގެ ތެރެއިން އެއްވެސް ރަށެއްގައި ސާފު ބޯފެން ލިބެންނެތެވެ. އެހެން މެމްބަރުންނާ ހިލާފަށް ހެލްތު ކޭމްޕެއް، ފެންވަރު ރަނގަޅު މުބާރާތެއް ބާއްވާދީފައި ނެތެވެ. މެމްބަރު މުހައްމަދުގެ ނާޤާބިލްކަން ހާމަވެގެންދާ އެންމެ ބޮޑުއެއް ހެއްކަކީ،ތިރީސް އަހަރު ދުވަހަށް ފަހުވެސް މިއަދު ނިކުމެ މިތިބީ ހަމަ އެ ތިރީސް އަހަރު ވަންދެން އޭނާއަށް ކެމްޕެއިން ކޮށްދިންމީހުންކަމެވެ.\nރައްޔިތުން މިވަނީ ގޮތެއް ނިންމަން ޖެހިފައެވެ. އަދި އޮތީވެސް ހަމަ އެންމެ ގޮތެކެވެ. ވޭތުވެ ދިޔައީ ކަޅު 30 އަހަރުކަމަށް ބުނެ ރައްޔިތުން އެ ވެރިކަމަށް ނޫނެކޭ ބުނި ފަދައިން މި މެމްބަރަށް ނޫނެކޭ ބުނުމެވެ. ދާއިރާގެ ކުރިއެރުން ވާންޖެހެނީ ހުވަފެނަކަށް ނޫނެވެ. ދާއިރާގެ ރައްޔިތުން ވާންޖެހޭނީ ކުޅޭކުޅޭ ބަޔަކަށް ނޫނެވެ. ރައްޔިތުން ބާރުވެރިކޮށްގެން ނޫނީ ދާއިރާ ކުރިއަކަށް ނާރާނެއެވެ. އެހެންކަމުން ރައްޔިތުންގެ ޙައްޤުގައި މަޖިލީހުގައި ވަކާލާތުކުރެވޭ ފެންވަރުގެ ބޭފުޅަކަށް މި މަޤާމު ދޭން އެބަޖެހެއެވެ. ސާދަވިލޭރޭގެ ހަނދުހެން މަޖިލީހަށް ފާޅުވާ މެމްބަރަކަށް މިމަޤާމު ދީގެން މިކަން ނުވާނެކަން މިހާރު ޔަޤީން ވެއްޖެއެވެ. 2019 ވަނަ އަހަރުގެ މަޖިލިސް އިންތިޚާބަށް، ދާއިރާގެ ދަރިއެއް ހޮވުމަށް ކަނޑިތީމު ދާއިރާގެ ރައްޔިތުން ތިބީ ކެތްމަދުވެފައެވެ. އެއީ ދާއިރާގެ ޙާލަތު އެންމެ ރަނގަޅަށް އެނގޭނީ ދާއިރާގެ ދަރިއަކަށެވެ. ބީރައްޓެއްސަކަށް ނޫނެވެ. މޮނިއުމަންޓް ތަޅާލާ ޒަމާނީ ބިނާއެއް ކުރަންވީ ވަގުތު މިއޮތީ އައިސް ޖެހިފައެވެ. މި ފުރުސަތުގެ ބޭނުން މިފަހަރު ހިފަމާތޯއެވެ.


vnews - BML ge internship program ifthithaahu kohfi\nބީއެމްއެލްގެ އިންޓާންޝިޕް ޕްރޮގްރާމް އިފްތިތާހުކޮށްފި\n27 ފެބްރުއަރީ 2018\nރާއްޖޭގައި މަތީ ތައުލީމް ފޯރުކޮށްދޭ މަރުކަޒުތަކުގެ ދަރިވަރުންނާއި ދަސްވެނިންނަށް އަމާޒުކޮށް ބޭންކް އޮފް މޯލްޑިވްސް (ބީއެމްއެލް) އިން ގްރެޖުއޭޓް އިންޓާންޝިޕް ޕްރޮގްރާމެއް މިއަދު އިފްތިތާހުކޮށްފި އެވެ.\nބީއެމްއެލް އިން ބުނީ މިއީ ދަސްވެނިންނަށް މަސައްކަތުގެ އަމަލީ ތަޖުރިބާ ހޯދައި ބޭންކުގެ ދާއިމީ ވަޒީފާއެއް ހޯދުމަށް ލިބިގެންދާނެ ވަރަށް ފަހި ފުރުސަތެއް ކަމަށެވެ.\nބީއެމްއެލްގެ "ބީއެމްއެލް ޕްރޮސްޕެކްޓް"ގައި ބައިވެރިވެފައިވާ މަތީ ތައުލީމް ފޯރުކޮށްދޭ މަރުކަޒުތަކުގެ ދަރިވަރުންނާއި ދަސްވެނިންނަށް އަމާޒުކޮށް 12 މަސް ދުވަހުގެ މުއްދަތަކަށް މި އިންޓަރންޝިޕް ޕްރޮގްރާމްގައި ބައިވެރިވުމުގެ ފުރުސަތުވަނީ ހުޅުވާލާފަ އެވެ.\nމި ޕްރޮގްރާމަށް ހޮވޭ ފަރާތްތަކަށް ބޭންކުގެ އެކިއެކި ޑިޕާޓްމަންޓްތަކުގައި މަސައްކަތްކުރުމުގެ ފުރުސަތު ދިނުމަށް ވަނީ ނިންމާފަ އެވެ.\nމިގޮތުން މަސައްކަތަށް ބޭނުންވާ ގިނަ މައުލޫމާތުތަކެއް ލިބި، ބައިވެރިންގެ ހުނަރުވެރިކަން އިތުރުވެގެންދާނެ ކަމަށް ބީއެމްއެލް އިން މައުލޫމާތުދެ އެވެ. އަދި މި ޕްރޮގާރާމްގައި ބައިވެރިވެ ބޭންކުގައި މަސައްކަތްކުރާ ދުވަސްތަކުގައި ކޮންމެ ބައިވެރިއަކަށްވެސް އިރުޝާދު ދޭނެ ހާއްސަ މުވައްޒަފެއް ކަނޑައެޅިގެންދާނެ ކަމަށްވެސް ބީއެމްއެލް އިން ވަނީ ބުނެފަ އެވެ.\nމި ޕްރޮގްރާމް ކާމިޔާބުކަމާއެކު ފުރިހަމަކުރާ ފަރާތްތަކަށް ބޭންކުގެ ދާއިމީ ވަޒީފާ އަށް އެދި ހުށަހެޅުމުގެ ފުރުސަތު ދިނުމަށްވެސް ބީއެމްއެލް އިން ވަނީ ނިންމާފަ އެވެ.\nމިކަމާ ގުޅޭގޮތުން ބީއެމްއެލްގެ ޕީޕަލް އެންޑް ޗޭންޖް ޑައިރެކްޓަރު ވިދާޅުވީ ގައުމީ ޔުނިވަސިޓީ އާއި ކޮލެޖްތަކުގެ ދަރިވަރުންނާއި ދަސްވެނިންނަށް މި އިންޓާންޝިޕް ޕްރޮގްރާމް ހުޅުވާލެވޭ ކަމީ ލިބޭ ވަރަށް ބޮޑު އުފަލެއް ކަމަށެވެ.\nމި ޕްރޮގްރާމްގެ ދަށުން ދަސްވެނިންނަށް މަސައްކަތުގެ އަމަލީ ތަޖުރިބާ ލިބި ރަނގަޅު އިރުޝާދުތަކެއް ލިބިގެންދާނެ ކަމަށާއި އަދި ޕްރޮގްރާމް ނިންމާ ފަރާތްތަކަށް ބޭންކުގެ ވަޒީފާ ހޯދުމަށް ފަހި ފުރުސަތެއް ލިބިގެންދާނެ ކަމަށްވެސް އޭނާ ވަނީ ވިދާޅުވެފަ އެވެ.


ރިޔާސީ އާ ދައުރެއް މިއަދު އަނެއްކާވެސް ފެށެނީ އެވެ. ކޮންމެ ފަސް އަހަރަކުން އެއް ފަހަރު އަންނަ ބޮޑު ދުވަހެވެ. ގައުމުގެ ރައީސްގެ މަގާމާ އިބްރާހިމް މުހައްމަދު ސާލިހު އަދި...\nޖޫން 9، 2004 ގައި، އިސްލާމީ މަރުކަޒުގެ ޖަލްސާކުރާ ހޯލްގައި، ރައީސް މައުމޫން އަބްދުލްގައްޔޫމްގެ އިސްލާހީ އެޖެންޑާ، ނުރަސްމީކޮށް، ރައްޔިތުންނަށް އިއުލާން ކުރެއްވި އިރު ރާއްޖޭގެ ވެރިކަމުގައި 25 އަހަރު ހޭދަކުރައްވައިފަ އެވެ. އެއީ ޚުދުމުޚުތާރު ސިފަތައް ގިނަ ވެރިކަމެކެވެ. އެ ޚުދުމުޚުތާރުކަން މައުމޫނަށް ލިބިވަޑައިގަތީ އޭރުގެ...\nއެމަނިކުފާނުގެ ވެރިކަމުގައި ސާސްކަފެއްގެ ނިމުމާއި ފެށުން ފެނުނެވެ. އެމަނިކުފާނުގެ ވެރިކަމުގައި ހިޖުރީ ޤަރުނެއްގެ ނިމުމާއި ފެށުން ފެނުނެވެ. އެމަނިކުފާނުގެ ވެރިކަމުގައި މުޅިން...\nވިލިނގިލިން ދެއްކީ މައުމޫނާއި ސައުދަށް އޮތް ލޯބި\nކުރީގެ ރައީސް މައުމޫން އަބްދުލް ގައްޔޫމު ދެކެ މި ރަށުގެ ގިނަ ބަޔަކު އިންތިހާއަށް ލޯބިވެ އެވެ. އެއީ ހަމައެކަނި މިރަށާ އޮންނަ އާއިލީ ގުޅުމުގެ ސަބަބަކުން އެކަންޏެއް ނޫނެވެ. ރަށުގެ ކޮންމެ ދިމާލަކުން ވެސް ފެންނަން ހުރީ މައުމޫންގެ ސަރުކާރުން ކޮށްދިން ކަންތައްތަކެވެ. އެހެންވެ މިއީ އަބަދުވެސް މައުމޫންގެ ރަށެކޭ ބުނެ އުޅެ އެވެ. އަދި އެކަން...\nAugust 09, 2018 63\nމައުމޫނާއި ނަޝީދާއި އިމްރާނަކީ ސިޔާސީ ކުށްވެރިންތަ؟\nސިޔާސީ ކުށްވެރިން މިނިވަން ކުރުމަށް، ރާއްޖޭގެ އިދިކޮޅު ސިޔާސީ ޕާޓީތަކުން ރައީސް އަބްދުﷲ ޔާމީންގެ ސަރުކާރަށް ގޮވައިލާތާ ކިތަންމެ ދުވަހެކެވެ. ބައިނަލްއަގުވާމީ ޖަމާއަތްތަކާއި ޖަމިއްޔާތަކުން ވެސް ސަރުކާރަށް ގޮވައިލަނީ އެކަމަށެވެ. ވިލާތުގެ އިއްތިހާދުން ރާއްޖޭގެ ބައެއް ވެރިންނަށާއި ވިޔަފާރިވެރިންނަށް ދަތިކުރުމުގެ ފިޔަވަޅު އަޅަން...


Raajeygai furathama faharah Embalming procedure kaamiyaabee aa eku Tree Top Hospital in kohffi - vNews.mv\nރާއްޖޭގައި ފުރަތަމަ ފަހަރަށް އެމްބާމިންގް ޕްރޮސީޖަރ އެއްް ޓްރީ ޓޮޕުން ހަދައިފި\nމަރްޔަމް ލީން 20 January 2020, 11:18\nރާއްޖޭގައި ފުރަތަމަ ފަހަރަށް އެމްބާމިންގް ޕްރޮސީޖަރ އެއް، ޓްރީ ޓޮޕް ހޮސްޕިޓަލުން އިއްޔެ ކޮށްފި އެވެ.\nއެމްބާމިންގްއަކީ މަރުވުމަށްފަހު، ބޭރަށް ފޮނުވުމަށް ހަށިގަނޑު ހަލާކުވެނުދާނެގޮތަށް ރައްކާތެރިކުރުމަށް ފުރިހަމަކުރާ ޕްރޮސީޖަރ އެކެވެ.\nޓްރީ ޓޮޕް ހޮސްޕިޓަލުގެ މޯޗަރީ ޙިދުމަތުގެ ދަށުން ރާއްޖޭގައި އަލަށް މި ޙިދުމަތް ތަޢާރަފްކޮށްފައި ވަނީ2ޖޫން 2019ގަ އެވެ.\nޓްރީ ޓޮޕް ހޮސްޕިޓަލުގައި ބައިނަލްއަޤްވާމީ ޤަވާއިދުތަކާއި އެއްގޮތަށް މި ޙިދުމަތް ފޯރުކޮށްދިނުމުގައި ހަރަކާތްތެރި ވަނީ ލައިސެންސް ލިބިފައިވާ ޤާބިލް ބޭފުޅުން ނެވެ. އަދި މި ޙިދުމަތާއި އެކު ބައިނަލްއަޤްވާމީ ފެންވަރުގެ އެމްބާމް ކުރެވިފައިވާ ކަމުގެ ސެޓްފިކެޓް އެއް އެމްބާމްކުރެވޭ ފަރާތަށް ދެވޭނެ އެވެ.\nއެމްބާމިންގެ މި ޙިދުމަތަކީ ރާއްޖޭގެ އަދި ދުނިޔޭގެ ގަވާއިދުތަކުގެ ދަށުން، ނިޔާވެފައިވާ ފަރާތުގެ ހަށިގަނޑަށް އިޙްތިރާމްކޮށް، ގެއްލުން ނުވާނެހެން ނަގަންޖެހޭ އެންމެހާ ރައްކާތެރި ފިޔަވަޅުތަކާއެކު ދެވޭ ޙިދުމަތެކެވެ.\nނިޔާވެފައިވާ މީހުންގެ އެމްބާމިންގ ޕްރޮސީޖަރ ހަދަނީ، މަރުވުމަށްފަހު ހަށިގަނޑު ކުނި ނުވެ ގިނަ ދުވަހު ބޭއްވުމަށެވެ. އަދި މިކަން ކުރަނީ އާއިލާގެ އެދުމުގެ މަތިން އެފަރާތުން ބޭނުން ނަމަ އެވެ. ދުނިޔޭގެ ކުރިއަރާފައިވާ ގައުމުތަކުގައި މިއީ ޕްރެކްޓިސް ކުރަމުން އަންނަ ކަމެކެވެ.


vnews - India in verikankuraa Kashmir falheegai curfew iulaankoh bandhu koffi\nއިންޑިއާއިން ވެރިކަންކުރާ ކަޝްމީރު ފަޅީގައި ކާފިއު އިޢްލާންކޮށް ބަންދުކޮށްފި\nޝްރީނަގަރުގެ މަގެއްގެ މަތިން އަންހެނަކާއި ކުޑަ ދެކުދިން މިއަދު ހިނގާފައި ދާއިރު އިންޑިއާގެ ޕެރަމިލިޓަރީ ފުލުހަކު މަގުމަތީގައި ފޯރިމަރަނީ - ފޮޓޯ: އޭ.އެފް.ޕީ\nއިންޑިއާއިން ފުލުހުންނާއި ސިފައިން ނެރެ، ކާފިއު އިޢްލާންކޮށް އިންޑިއާއިން ވެރިކަންކުރާ ކަޝްމީރުގެ ބޮޑުބައެއް ބަންދުކޮށްފިއެވެ.\nމިއީ، ކަޝްމީރުގެ މިނިވަންކަމަށް ހަނގުރާމަ ކުރަމުންދާ ޖަމާއަތެއްގެ ކޮމާންޑަރެއްގެ ގަޔަށް އިންޑިއާ ސިފައިން އިއްޔެ ބަޑިޖަހައި މަރާލުމާ ގުޅިގެން އޭގެ ބަދަލު ހިފަން އާންމުން މަގުތަކަށް ނުކުމެދާނެ ކަމުގެ ބިރަށް އެޅި ފިޔަވަޅުތަކެކެވެ. އިންޑިއާ ސިފައިންގެ ހަމަލާގައި އާންމުންގެ ދެމީހުންވެސް އިއްޔެ މަރުވެފައި ވެއެވެ.\nއިންޑިއާއިން ވެރިކަންކުރާ ކަޝްމީރު ފަޅީގެ ވެރިރަށް ޝްރީނަގަރުގެ މުސްކުޅި އަވަށްތައް ހިމެނޭ ސަރަހައްދުގެ ރައްޔިތުންނަށް އިންޑިއާގެ ސަލާމަތީ ބާރުތަކުން އަންގާފައިވަނީ ގެއިން ބޭރަށް ނުނިކުމެ ތިބުމަށާއި، ކާފިއުއަށް ބޯލެނބުމަށް އަމުރު ކޮށްފައެވެ. އަދި ހުރިހާ މަގުތަކެއްގައި ސިފައިންނާއި ފުލުހުންދަނީ ފޯރިމަރަމުންނެވެ. މަގުތަކުގައި ހުރަސްތައް ޖަހައި ކަށިނަރުތައްވެސް ވަނީ ދަމާފައެވެ.\nކާފިއު އިޢްލާންކޮށް ސްކޫލްތަކާއި، ކޮލެޖްތައްވެސް ބަންދުކުރުމަށް ވަނީ އަމުރު ކޮށްފައެވެ. މިއީ، ކިޔަވާކުދިން މުޒާހަރާއަށް މަގުތަކަށް ނުކުތުން ހުއްޓުވަން އެޅި ފިޔަވަޅެއް ކަމަށް މީޑިއައިން ބުނެއެވެ.\nކަޝްމީރުގައި އިންޑިއާގެ ވެރިކަމާ ދެކޮޅަށް އާންމުކޮށް ކިޔަވާކުދިން މުޒާހަރާ ކުރަމުން ގެންދެއެވެ. އެފަދަ މުޒާހަރާތަކުގައި ކިޔަވާކުދިން ސަލާމަތީ ބާރުތަކަށް އޮށްގަލުން ހަމަލާދީ އަދި ވަރުގަދަ ކުރިމަތިލުންތައް ހިނގައެވެ.\nކާފިއުއާ ގުޅިގެން ފިހާރަތަކާއި ބޭންކްތައްވެސް މިއަދުވަނީ ބަންދުކޮށްފައެވެ.\nއިންޑިއާގެ ސަލާމަތީ ބާރުތަކުން ބަޑިޖަހައި އިއްޔެ މަރާލީ އިންޑިއާގެ ކިބައިން ކަޝްމީރު މިނިވަންކުރުމަށް ހަނގުރާމަ ކުރަމުންދާ ލަޝްކަރޭ ތައިބާ ނަމަކަށްކިޔާ ޖަމާއަތެއްގެ ކޮމާންޑަރެއް ކަމަށްވާ އަބޫ ދުޖާނާއެވެ. އޭނާ މަރާލުމާ ގުޅިގެން ކަޝްމީރުގެ މިނިވަންކަމަށް މަސައްކަތްކުރާ އިސް ތިން ލީޑަރަކުވަނީ މުޒާހަރާއަށް ނުކުތުމަށް އާންމުންނަށް ގޮވާލާފައެވެ.\nއަބޫ ދުޖާނާ މަރާލެވުމަކީ ލިބުނު ވަރަށްބޮޑު ކާމިޔާބީއެއް ކަމަށް އިންޑިއާގެ ސަލާމަތީ ބާރުތަކުން ފާހަގަ ކޮށްފައިވާއިރު، އެ ހަމަލާއާ ގުޅިގެން ކަޝްމީރު ވާދީގައި އެތައްހާސް ބަޔަކު މަގުތަކަށް ނުކުމެ އިންޑިއާގެ ސަލާމަތީ ބާރުތަކާ ވަރުގަދައަށް ކުރިމަތިލުންތައް ހިންގާފައިވެއެވެ. މިކުރިމަތިލުންތަކުގެ ތެރޭގައި ޒުވާނަކު މަރުވެފައިވާއިރު އެތައްހާސް ބަޔަކު ޒަޚަމްވެފައި ވެއެވެ.


އުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާ 02 – Esfiya – Dhivehi Vaahaka Site\nއުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާ 02\n- by Ali Ihsaan - 21- March 15, 2019\nކީރިތި ރަސޫލާގެ އަރިހުގައި، އުއްމުލް މުއުމިނީން އައްސައްޔިދާ މައިމޫނާގެ ދިރިއުޅުއްވުން\nރަސޫލާ صلّى اللّـه عليه وسلّم، ޢުމްރަތުލް ޤަޟާއިން އެނބުރި މަދީނައަށް ވަޑައިގެން އެކަލޭގެފާނުގެ މިސްކިތްކޮޅު ކައިރީގައި އުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާ، އަށް ކޮޓަރިކޮޅެއް ބިނާކޮށް ދެއްވިއެވެ. އެކަމަނާގެ ކޮޓަރިކޮޅަކީ، މި އުއްމަތުގެ އުއްމުލް މުއުމިނީނަކަށްޓަކައި އެންމެ ފަހުން ބިނާކުރެވުނު ކޮޓަރިކޮޅެވެ. ރަސޫލާ صلّى اللّـه عليه وسلّم، އުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާ، އާ ކާވެނި ބައްލަވައިގެންނެވި އިރު އެކަލޭގެފާނުގެ އިތުރު އެހެން އަށް އަނބިއަނބިކަނބަލުން ތިއްބެވިއެވެ.\nއުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާއަކީ، ވަރަށް އަޅުވެރި ތަޤްވާވެރި ބޭކަނބަލެކެވެ. އަޅުކަމެއް ކުރައްވާއިރު އެއަޅުކަމުގެ ފުރިހަމަ ޘަވާބާއި ދަރުމަ ޙާޞިލުވާނެ ގޮތުގައި އެއަޅުކަމެއް ކުރައްވަން ޝައުޤުވެރިވެވަޑައިގަންނަވާ ބޭކަނބަލެކެވެ. އުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާ، އާދަވެގެން ނަމާދުފުޅު ކުރައްވަނީ މަސްޖިދުއްނަބަވީގައެވެ. އެހެނީ، އެހެން މިސްކިތެއްގައި ކުރާ އެއްހާސް ނަމާދުގެ ޘަވާބާއި ދަރުމަ، މަސްޖިދުއްނަބަވީގައި ކުރާ އެއް ނަމާދުން ލިބޭނެކަމަށް ރަސޫލާ صلّى اللّـه عليه وسلّم، ޙަދީޘް ކުރައްވާފައި ވާތީއެވެ.\nއެއްފަހަރަކު އުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާ، އެކަމަނާ ގެންގުޅުއްވި އަޅު އަންހެންކުއްޖަކު މާތް ﷲ ގެ ވަޖުޙުފުޅަށްޓަކައި މިނިވަން ކުރެއްވިއެވެ. ކައުސާހިބާ صلّى اللّـه عليه وسلّم، އެކަމަނާގެ އަރިހުގައި ހުންނަވާ ދުވަސް އައުމުން އެކަމަނާ އިތުރު ސާހިބާގެ އަރިހުގައި އެވާހަކަ ވިދާޅުވިއެވެ. އިތުރު އެކަލޭގެފާނު ޙަދީޘް ކުރެއްވިއެވެ. “ކަމަނާ އެ އަޅުއަންހެން ކުއްޖާ، ކަމަނާގެ މައިފުށުގެ ބޮޑުބޭބެއިންގެ ތެރެއިން މީހަކަށް ދެއްވިނަމަ މާގިނަ ޘަވާބާއި ދަރުމަ ލިބިއްޖައީހެވެ.”\nމި ޙަދީޘުގެ ޝަރަހާގައި އިމާމު ނަވަވީ ވިދާޅުވެފައިވެއެވެ. “މި ޙަދީޘުން ގާތްތިމާގެ ކަމުގެ ގުޅުން ޤާއިމުކުރުމުގެ މުހިއްމުކަމާއި ގާތްތިމާގެކަމުގެ މީހުންނަށް ޞަދަޤާތްދިނުމުގެ މުހިއްމުކަން ސާބިތުވެއެވެ. ހަމައެހެންމެ، ޞަދަޤާތްދޭއިރު، ގާތްތިމާގެ މީހުންގެ ތެރެއިން ތިމާގެ މަންމަ ފަރާތަށް އިސްކަން ދިނުމުގެ މުހިއްމުކަމާއި، ފިރިމީހާގެ ހުއްދަނެތި އަންހެން މީހާއަށް ތިމާގެ މުދަލުން ހޭދަކުރެވިދާނެކަން ސާބިތުވެއެވެ.”\nއެއްދުވަހަކު އިތުރު ސާހިބާ صلّى اللّـه عليه وسلّم، އަށް އުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާގެ ގެކޮޅުގެ ކައިރިން މަރުވެފައި އޮތް ބަކަރިއެއް ފެނިވަޑައިގެންނެވިއެވެ. އެބަކަރިއަކީ أمّ المؤمنين ގެ އަޅުއަންހެން ކުއްޖަކަށް ކޮންމެވެސް މީހަކު ޞަދަޤާތުގެ ގޮތުގައި ދީފައިވާ އެއްޗެކެވެ. އެ ބަކަރި ފެނިވަޑައިގެން އިތުރު އެކަލޭގެފާނު ޙަދީޘު ކުރެއްވިއެވެ. “ތިޔަބައިމީހުން އެބަކަރީގެ ހަން ދިބާޢުކޮށްގެން ބޭނުން ނުކުރީ ކީއްވެގެން ހެއްޔެވެ؟” އެކަލޭގެފާނަށް ދެންނެވުނެވެ. “އެ ބަކަރި މަރުވެފައިވަނީ ޠަބީޢީ މަރަކުންނެވެ. އެއީ މުޅަ އެއްޗެއް ނޫންތޯއެވެ؟” ޙަދީޘު ކުރެއްވިއެވެ. “ޙަރާމްވަނީ މުޅަތެކެތީގެ މަސްކެއުމެވެ. އެތަކެތީގެ ހަން ދިބާޢުކޮށްގެން ބޭނުން ކުރުން ޙަރާމެއް ނުވާނެއެވެ.”\nއުއްމު ޙުފައިދު ބިންތު އަލްޙާރިޘަކީ، އުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާގެ އެއް ބައްޕާފުޅު އުޚްތެކެވެ. އެކަމަނާ ކާވެނި ބައްލަވައިގެން އުޅުއްވީ ބަނީ ޖަޢުފަރު ވަންހަޔަށް ނިސްބަތްވާ ބޭކަލަކާއެވެ. އެއްފަހަރު އެކަމަނާ އުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާ އަށް ފިހެފައިވާ ޟައްބުގެ މަސް ވެދުމަށް އެރުވިއެވެ. އެއީ އެކަމަނާ ނަޖުދުން ގެންނެވި އެއްޗެކެވެ. ކައުސާހިބާ އާއި ޚާލިދު ބިން ވަލީދު ރަޟިޔަ ﷲ ޢަންހު އެކަމަނާގެ އަރިހަށް ވަޑައިގެންނެވުމުން ޟައްބުގެ މަސް ފަރީކުޅުއްވުމަށް އެކަމަނާ އޭގެ ދެކަލުންނަށް ދެއްވިއެވެ. ޟައްބުގެ މަހަކީ ކައުއިތުރު ރަސޫލާއަށް އެހާ ފަރިތަފުޅު މަހެއްނޫނެވެ. އެކަލޭގެފާނުގެ ޤައުމުގެ މީސްތަކުން އާދަވެގެން ކާބާވަތެއް ނޫނެވެ. ކައުސާހިބާއަކީ، އެކަލޭގެފާނު އާދަވެގެން ފަރީއްކުޅުއްވާ ބާވަތްތައް ފިޔަވައި އެހެން ތަކެތި ފަރިއްކުޅުއްވުމުން ދުރުހެލިވެވަޑައިގަންނަވާ ބޭކަލެކެވެ. އެފަދައެއްޗެއް ފަރިއްކުޅުއްވަނީ މަދުފަހަރަކުއެވެ.\nނަމަވެސް، އެފަހަރު އެކަލޭގެފާނު ޟައްބުގެ މަސް ފަރީއްކުޅުއްވުމަށް އެތަކެއްޗާ ދިމާއަށް އަތްޕުޅު ދިއްކޮށްލެއްވިއެވެ. އެހިނދު އުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާ، އެކަލޭގެފާނަށް އެއީ ޟައްބުގެ މަސްކަމުގައި ދެންނެވިއެވެ. ވަގުތުން އެކަލޭގެފާނުގެ އަތްޕުޅު ދަންމަވައިގެންނެވިއެވެ. ޚާލިދު ބިން ވަލީދު ދެންނެވިއެވެ. ޟައްބުގެ މަހަކީ ޙަރާމް އެއްޗެއްތޯއެވެ؟ ޙަދީޘު ކުރެއްވިއެވެ. “ނޫނެކެވެ. އެކަމަކު އެއީ ތިމަންކަލޭގެފާނުގެ ޤައުމުގެ މީސްތަކުން ކައިއުޅޭ އެއްޗެއް ނޫނެވެ. އެހެންކަމުން ތިމަންކަލޭގެފާނު އެތަކެތި ފަރީއްކުޅުއްވާ ހިތްނުވީއެވެ” ދެން ޚާލިދު ބިން ވަލީދު ރަޟިޔަ ﷲ ޢަންހު، އެކަލޭގެފާނާއި ކައިރި ފަރާތުން ޟައްބުގެ މަސް ނައްޓުވައިގެން ފަރިއްކުޅުއްވިއެވެ.\nއުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާ ވެސް އެތަކެތި ފަރިއްކުޅުއްވުމުން އެއްކިބާވެވަޑައިގެންނެވިއެވެ. އެކަމަނާ ވިދާޅުވިއެވެ. “ކައުސާހިބާ ފަރީކުޅުއްވުމުން ދުރުހެލިވެވަޑައިގެންނެވި، އެއްޗެއް އަހަރެން ނުކާނެމެވެ. އަހަރެން، ކާނީ އިތުރު ސާހިބާ ފަރީއްކުޅުއްވާ އެއްޗެކެވެ.”\nއަލް ޙާފިޒު އިބްނު ހަޖަރު ވިދާޅުވެފައިވެއެވެ. “މި ޙަދީޘުން، އުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާގެ ޙިކުމަތްތެރިކަން ހާމަވެއެވެ. ކައުސާހިބާގެ ޠަބީއަތު އެކަމަނާ ރަނގަޅަށް ދެނެވަޑައިގަންނަވައެވެ. އެތަކެތި ފަރީއްކުޅުއްވައިފިނަމަ އިތުރު ސާހިބާއަށް އުނދަގޫޅެއް އިޙްސާސް ކުރައްވަން ޖެހިވަޑައިގެންފާނެތީ އެކަމަނާ އެތަކެތި ފަރީއްކުޅުއްވުމުން ދުރިހެލިވެވަޑައިގެން އިންނެވީއެވެ.”\nކައުސާހިބާ صلّى اللّـه عليه وسلّم، އެއް ދުވަހެއްގެ ހެނދުނުގެ ވަގުތެއްގައި، އުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާ ގެ ގެކޮޅަށް ފައިންޕުޅު ބީއްސެވިއެވެ. އޭރު އެކަލޭގެފާނުގެ މާތް މޫނުފުޅުން ހިތާމެވެރިކަމާއި މޮޅިފުޅުވުމުގެ އަސަރުތައް ފާޅުވޭވެ ހުއްޓެވެ. أمّ المؤمنين ސުވާލުކުރެއްވިއެވެ. “ކަލޭގެފާނުގެ މޫނުފުޅުން ނުތަނަވަސްކަމުގެ އަސަރު ތިމަން ކަމަނާއަށް އެބަފެނެއެވެ.” އިތުރު ސާހިބާ ޙަދީޘު ކުރެއްވިއެވެ. “ތިމަންކަލޭގެފާނާ ބައްދަލުކުރެއްވުމަށް ޖިބްރީލުގެފާނު ވަނީ ވަޢުދުވެވަޑައިގެންފައެވެ. ނަމަވެސް އެކަލޭގެފާނުގެ އެއްވެސް އިޝާރަތެއް ނުވެއެވެ. ޖިބްރީލުގެފާނަކީ އެކަލޭގެފާނު ވެވަޑައިގަންނަވާ ވަޢުދާ ޚިލާފުވެވަޑައިގަންނަވާ ބޭކަލެއް ނޫނެވެ.”\nއުއްމުލް މުއުމިނީން އައްސައްޔިދާ މައިމޫނާ ރަޟިޔަ ﷲ ޢަންހާ ވިދާޅުވެފައިވެއެވެ. ރަސޫލާ އެދުވަސް ހޭދަކުރެއްވީ ޖިބްރީލުގެފާނު ވަޑައިނުގަންނަވާތީ އެކަމުގެ ހިތާމަފުޅުގައެވެ. އެހެން އުޅުއްވަނިކޮށް ކައުސާހިބާއަށް ގެކޮޅުގެ ތެރެއިން މަރުވެފައި އޮތް ކުޑަ ކުއްތާއެއް ފެނިވަޑައިގެންނެވިއެވެ. ދެން މީހަކަށް އަމުރު ކުރައްވައިގެން އޭތި އެތަނުން ނަންގަވައި ބޭރަށް އެއްލައިލެވުނެވެ. އަދި އެކަލޭގެފާނުގެ އަތްޕުޅުން ފެންނަންގަވައި އޭތި އޮތްތަނަށް ފެންވިސަވައިލެއްވިއެވެ.\nMi fadha liyunthah ginain genes dhinun edhen\nMaa sha Allah.. Vrh furihama. Maaiyy Allah thibaage thi masahkathuga barakaaiyy lavvaa thibaa ah heyo rahmaiyy lavvaashi.. Aameen..


ހެޔޮލަފާ އަނބިން – Ilm\nޖާހިލިއްޔަ ޒަމާނުގައި އަންހެނުންނަކީ ވާރުތަމުދަލުގެ ގޮތުގައި ދެކެވުނު ބައެކެވެ. އޭނާގެ ފިރިމީހާ މަރުވުމުން، ވާރުތަ މުދާ ބަހާއިރު، ވާރުތަވެރީން އެއަންހެނާވެސް ވާރުތަ މުދަލުގެ ތެރޭގައި ހިމަނައެވެ. އަދި އެމުޖުތަމަޢުގައި އަންހެން ދަރިއަކު އުފަންވިކަމުގެ ޚަބަރު ލިބިއްޖެނަމަ އެކުއްޖާގެ ބައްޕަގެ މޫނުގެ ކުލަ އޮއްސިގެންދެއެވެ. އަދި އެކުދިން ދިރިތިއްބާ ވަޅުލާނީތޯ ނުވަތަ ލިބުނު ނިކަމެތިކަން ތަޙައްމަލުކުރާނީތޯ އެބައިމީހުން އެހިނދު ފިކުރުކުރެއެވެ.\nމިފަދަ އަނދިރިކަމެއްގައި މިބައިމީހުން ދިރިއުޅެމުންދަނިކޮށް އިސްލާމްދީނުގެ ނޫރުފާޅުވެ އަންހެނުންނަށް އެބައިމީހުންގެ ޙައްޤުތައް ހޯދައިދިނެވެ. އަދި އެއަށްފަހު އަންހެނުންނަކީ ޤަދަރުވެރި ބައެއްކަމުގައި ވެގެންދިޔައެވެ. އިސްލާމްދީނުގެ އެންމެ މައިގަނޑު އެއްގޮވާލުމަކީ ކޮންމެ މީހަކިވެސް ހެޔޮލަފާ ޞާލިހު މީހަކަށްވެ އޭނާގެ ޢަމަލުތައް އިޞްލާޙުކުރުމެވެ. މިގޮތުން ފިރިހެނުންނާއި އަންހެނުންގެ ޙައްޤުގައި އެކި ޢަމަލުތައް ނުވަތަ ވަޒީފާތައް އިސްލާމްދީނުގައި ކަނޑައެޅިފައިވެއެވެ.\n‘އެންމެ ހެޔޮލަފާ އަންހެނަކީ އޭނާގެ ފިރިމީހާއަށް އެންމެ ރަނގަޅު އަދި އޯގާތެރިމީހާއެވެ. ރަސޫލުﷲ صلى الله عليه وسلم ޙަދީޘްކުރެއްވިކަމަށް އަބޫ އުޛައިނަތުއްޞަދަފީ رضي الله عنه ރިވާކުރެއްވިއެވެ. ((خَيْرُ نِسائِكُمُ الْوَلُودُ الْوَدُودُ، الْمُواسِيةُ الْمُواتِيَةُ، إذا اتَّقَيْنَ الله. وشَرُّ نِسائِكُمْ الْمُتَبرِّجاتُ الْمُتَخَيِّلاَتُ، وَهُنَّ الْمُنافِقاتُ. لا يَدْخُلُ الْجَنَّةَ مِنْهُنَّ إلا مِثْلُ الْغُرابِ الأَعْصَمِ.)) [أخرجه البيهقي في السنن وغيره وصححه الألباني في الصحيحة]\n“އަންހެނުންގެ ތެރެއިން އެންމެ ހެޔޮލަފާ މީހަކީ، ﷲ އަށް ތަޤުވާވެރިވުމާއެކު، ގިނަ ދަރިން ވިހާ، އެކަނބަލުންގެ (ފިރިންދެކެ) ނުހަނު ލޯބިވާ، އެމީހުންނަށް އެހީތެރިވެ އެއްބާރުލުންދޭ މީހުންނެވެ. އަދި އަންހެނުންގެ ތެރެއިން އެންމެ ނުބައި މީހަކީ، އެބައިމީހުންގެ ވަނާތައް ފާޅުކޮށް، އަދި ބޮޑާކަމާއެކު ހިނގާ މީހުންނެވެ. އެއީ މުނާފިޤުންނެވެ. އެބައިމީހުންގެ ތެރެއިން އެއްވެސް މީހަކު ސުވަރުގެއަށް ނުވަންނާނެއެވެ. ކާޅުތަކުގެ ތެރޭގައި ރަތްކުލައިގެ ފަޔާއި ތުންގަނޑުލީ މަދުކާޅުތައް އުޅޭފަދައިން އެފަދަ މަދު ބަޔަކު މެނުވީއެވެ.”\nރަސޫލުﷲ صلى الله عليه وسلم ޙަދީޘްކުރެއްވިކަމަށް އިބްނު ޢައްބާސް رضي الله عنهما ރިވާކުރެއްވިއެވެ. ((أَلاَ أُخْبِرُكُمْ بِرِجَالِكُمْ مِنْ أَهْلِ الجَنَّةِ ؟ النَّبِيُّ فِي الجَنَّةِ ، وَالصِّدِّيْقُ فِي الجَنَّةِ ، والشَّهِيْدُ فِي الجَنَّةِ ، وَالمولُوْدُ فِي الجَنَّةِ ، والرَّجُلُ يَزُوْرُ أَخَاهُ فِي نَاحِيَةِ المِصْرِ لاَ يَزُوْرُهُ إِلَّا لله عز وجل ، وَنِسَاؤُكُمْ مِنْ أَهْلِ الجَنَّةِ الوَدُوْد الوَلُوْد العَؤُوْد عَلَى زَوْجِهَا الَّتِي إذَا غَضِبَ جَاءَتْ حَتَّى تَضَع يَدَهَا فِي يَدِ زَوْجِهَا ، وَتَقُوْل : “لَا أَذُوْقُ غَمْضًا حَتَّى تَرْضَى.”))[أخرجه تمام الرازي وابن عساكر وغيرهما وحسنه الألباني في الصحيحة]\n“ފިރިހެނުންގެ ތެރެއިންސުވަރުގޭގެ އަހުލުވެރިން ތިމަންކަލޭގެފާނު ބުނެނުދެއްވަން ހެއްޔެވެ؟ ނަބިއްޔުން ވަނީ ސުވަރުގޭގައެވެ. ޞިއްދީޤުންވަނީ ސުވަރުގޭގައެވެ. ޝަހީދުން ވަނީ ސުވަރުގޭގައެވެ. (ބާލިޣުވުމުގެކުރިން މަރުވާ) ކުޑަ ފިރިހެން ކުއްޖާ ވަނީ ސުވަރުގޭގައެވެ. ހަމައެކަނި ﷲ عز وجل އަށްޓަކައި، ރަށުގެދުރުތަނެއްގައިވާ އޭނާގެ އަޚާއަށް، ޒިޔާރަތްކުރާމީހާ ވަނީ ސުވަރުގޭގައެވެ. އަދި އަންހެނުންގެ ތެރެއިން ސުވަރުގޭގެ އަހުލުވެރިންނަކީ: ގިނަ ދަރިން ވިހާ، އެކަނބަލުންގެ ފިރިންނަށް އެކަނބަލުންގެ ފައިދާ ޙާޞިލުވާ މީހުންނެވެ. އަދި އޭނާގެ ފިރިމީހާ ރުޅިއައިއްސިނަމަ، ފިރިމީހާގެ ގާތަށްގޮސް އޭނާގެ އަތުގެ ތެރެއަށް އަތްތިލަލާ “ތިބާ ރުހުމުން ނޫނީ އަހަރެން ނުނިދާނަން” މިހެން ބުނާ މީހުންނެވެ.”‘ 1\nގޭގައި ޤަރާރުވެ އިނދެ، ފިރިމީހާއަށް ކިޔަމަންތެރިކަންއަދާކުރާ އަންހެނަކަށް ލިބިގެންވާ ޤަދަރާއި ޢިއްޒަތާއިމެދު ވިސްނާލުމުން ދޭހަވަނީ، އަންހެނުންގެ ޙައްޤުތައް ހޯދުމަށް ވަކާލާތުކުރަމުންދާ މީހުން ނުލިބިގެން އެއުޅޭ ޙައްޤުތައް، ޙަޤީޤަތުގައި އިސްލާމްދީނުގައި ހޯދައިދީފައިވާކަމެވެ. ﷲ ތަޢާލާ އަމުރުކުރައްވާފައިވާ ފަދައިން ގޭގެ ތެރޭގެ މަސްއޫލިއްޔަތު އަދާކުރަން މަޑުކުރުމުން އުޚްތުންގެ ކޮން ޙައްޤެއްތޯ މަދުވަނީ ސުވާލުކޮށްލަންޖެހެއެވެ. ﷲ ތަޢާލާ ވަޙީކުރެއްވިއެވެ. ﴿وَقَرْنَ فِي بُيُوتِكُنَّ وَلا تَبَرَّجْنَ تَبَرُّجَ الْجَاهِلِيَّةِ الأُولَى﴾ (الأحزاب:٣٣) “އަދި ތިޔަކަނބަލުން، ތިޔަކަނބަލުންގެ ގެތަކުގައި ޤަރާރުވާށެވެ. އިހުގެ ޖާހިލީ ޒަމާނުގައި (މީސްތަކުން) ޒީނަތްތެރިކަން ފާޅުކޮށް އުޅުނު ފަދައިން، ޒީނަތްތެރިކަން ފާޅުނުކުރާށެވެ.” މިއާޔަތުގައި މުޚާޠަބުކުރެވިފައިވަނީ ނަބިއްޔާ صلى الله عليه وسلمގެ އަނބިކަނބަލުންނަށް ކަމުގައިވިޔަސް އެންމެހާ މުއުމިނު އަންހެނުންވެސް މިކަމުގައި ޝާމިލުވެއެވެ.2\nއަދުގެ އިޤްތިޞާދީ މާހިރުން ވިދާޅުވާ “ސްޕެޝަލައިޒޭޝަން”ގެ އުޞޫލުން އަނބިމީހާ ގޭތެރޭގެ އެންމެހާ ކަމެއްގައި އިސްމަޤާމު ފުރާ، ފިރިމީހާ އާމްދަނީ ހޯދުމުގެ މަސްއޫލިއްޔަތު އުފުލި ދުވަސްވަރުގައި، މުޖުތަޢުތައް ހަމަހިމޭންކަންމަތީގައި ހެޔޮގޮތުގައި ބިނާވަމުން އައެވެ. މުޖުތަމަޢުތައް ފުނޑުފުނޑުވުމުގެ ސަބަބަތަކުގެ ތެރޭގައި މައިން އެމަސްއޫލިއްޔަތުން އެކަހެރިވެ، އެކަމަށްވުރެއް ވަޒީފާއަށް އިސްކަންދީ، ދުރުހިލޭމީހުންނާއި ބިދޭސީންނަށް ދަރިން ތަރުބިއްޔަތުކުރުމާއި ގޭތެރޭގެ ކަންތައް ހަވާލުކުރުން ހިމެނެއެވެ.\nހަނގުރާމައިގެ މައިދާނުގައި ޝަހީދުވާ މީހެކޭ އެއްފަދައިން، ގޭގައި އިނދެ ފިރިމީހާއަށް ކިޔަމަންތެރިވާ އަންހެނާވެސް ވަނީ ސުވަރުގޭގައިކަން، މަތީގައި ޛިކުރުކުރެވުނު ޙަދީޘްތަކުން ދޭހަވެއެވެ. މާބުރަ މަސައްކަތްތަކެއް ނުކޮށް، ސުވަރުގެ ވަދެވޭނެމަގު ނަބިއްޔާ صلى الله عليه وسلم މިވަނީ ދައްކަވައިދެއްވާފައެވެ. އެހެންކަމުން އަޅުގަނޑުމެންނަށް އޮތީ ސުވަރުގެ އެދޭ ޙާލު ﷲ ތަޢާލާގެ އަމުރުފުޅުތަކާއި ނަބިއްޔާ صلى الله عليه وسلم ގެ އިރުޝާދުތަކާއެއްގޮތަށް ޢަމަލުކުރުމެވެ.\n އަލްކިތާބް އެންޑް އައްސުންނަތް ޕަބްލިޝިން އިން ޗާޕްކޮށްފައިވާ (ދަ ފްރެޖައިލް ވެސެލްސް…) އެފޮތުން ނަގާފައި\n ބައްލަވާ ތަފްސީރު އަލްޤުރްތުބީ


Investment kunfuneege board ah4beyfulhaku ayyan koffi | Mihaaru\nބިޒްނަސް ފޯރަމެއްގައި ބޭރުގެ ފަރާތްތަކުން ބައިވެރިވަނީ: ރާއްޖެ އަންނަ އިންވެސްޓްމަންޓުތަކަށް ހާއްސަކޮށްގެން ކުންފުންޏެއް ވަނީ އުފައްދާފައި.-- ފައިލް ފޮޓޯ\nއިންވެސްޓްމަންޓް ކުންފުނީގެ ބޯޑަށް ހަތަރު ބޭފުޅަކު އައްޔަންކޮށްފި\n17 އެޕްރީލް 2018 - 12:547comments\nޕްރައިވަޓައިޒޭޝަން ބޯޑުގެ ރައީސް މުހައްމަދު ނިޒާރު ކުރެއްވި ޓްވީޓެއްގައި ވިދާޅުވީ، ނޭޝަނަލް އިންވެސްޓްމަންޓް މެނޭޖްމަންޓް ކޮމްޕެނީގެ ބޯޑަށް ހަތަރު ބޭފުޅަކު އައްޔަން ކޮށްފައިވާ ކަމަށެވެ. އެގޮތުން އެ ކުންފުނީގެ ޗެއާމަނަކަށް އައްޔަން ކުރެއްވީ، ކުރީގެ ފިނޭންސް މިނިސްޓަރު އަދި މިހާރު ފިނޭންސް މިނިސްޓަރުގެ އެޑްވައިޒަރު ގ. ކާނިހިޔާ، މުހައްމަދު ޖަލީލެވެ.\nމި މަހުގެ ފަސް ވަނަ ދުވަހު އުފެއްދި ކުންފުނީގެ މެނޭޖިން ޑިރެކްޓަރަކީ ގުޅީފަޅު އިންވެސްޓްމަންޓް ކުންފުނީގެ ކުރީގެ މެނޭޖިން ޑިރެކްޓަރު މ. ސުހުރާ، އަބްދުﷲ ފަޒީލެވެ. އިންވެސްޓްމަންޓް ކުންފުންޏަށް ދެން އައްޔަންކުރެއްވި ދެ ޑިރެކްޓަރުންނަކީ، ހ. އޯސިސް ވިއުސް، ރުޝާހާ އަހުމަދު ޝަރީފާއި ގ. ގުލްބުލާވިލާ، އާމިނަތު ނަދާ ހުސެއިން އެވެ.\nރުޝާހާ އަކީ ރާއްޖޭގައި ހިންގާ އިންވެސްޓްމަންޓުތައް މޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ފަރާތުން ބެލެހެއްޓުމަށް ކަނޑައަޅާފައިވާ ބޭފުޅެކެވެ. ނަދާ އަކީ، ރާއްޖޭގައި ހިންގާ އިންވެސްޓްމަންޓުތަކާ ގުޅޭ ކަންކަން ބެލެހެއްޓުމަށް ރައީސް އޮފީހުގެ ފަރާތުން ކަނޑައަޅާފައިވާ ބޭފުޅެކެވެ.\nއެ ހަތަރު ބޭފުޅުންގެ އިތުރުން ނޭޝަނަލް އިންވެސްޓްމަންޓު ކުންފުނީގެ އެޑްވައިޒަރީ ކޮމެޓީއެއް ވެސް ވަނީ އުފައްދައިފަ އެވެ. އެ ކޮމެޓީގައި ހިމެނިވަޑައިގަންނަވަނީ އިކޮނޮމިކް މިނިސްޓަރު މުހައްމަދު ސައީދާއި ފިޝަރީޒް މިނިސްޓަރު ޑރ. މުހައްމަދު ޝައިނީ އަދި ރައީސް އޮފީހުގެ މިނިސްޓަ އޮފް ސްޓޭޓް އިކޮނޮމިކް ރިލޭޝަންސް މުހައްމަދު ލުވެއިޒެވެ.\nސަރުކާރުގެ 100 ޕަސެންޓް ހިއްސާވާ ގޮތަށް ރައީސް އަބްދުﷲ ޔާމީން އިންވެސްޓްމަންޓް ކުންފުނި އުފެއްދެވީ އިގްތިސޯދަށް އަންނަ ބަދަލުތައް ދެނެގަނެ ރާއްޖޭގައި ހިންގާ އިންވެސްޓްމަންޓުތައް ހިމާޔަތް ކުރުމަށެވެ. އަދި އިންވެސްޓްމަންޓުތަކުގެ ފައިދާ އިތުރު ކުރުމާއި ރާއްޖެ އަށް އިސްލާމިކް ފައިނޭންސާއި ފައިނޭންޝިއަލް ޕްރޮޑަކްޓްތައް އިތުރު ކުރުމަކީ ވެސް އެ ކުންފުނީގެ މަގުސަދެއް ކަމަށް ރައީސް އޮފީހުން ބުންޏެވެ.\nInvestmentthakah haassa kunfungneh ufahdhavaifi\nއިތުރު ލިޔުންތައް ޕްރައިވެޓައިޒޭޝަން ބޯޑު މެމްބަރު މުހައްމަދު ސައީދު (މާވަށް) ނޭޝަނަލް އިންވެސްޓްމެންޓް މެނޭޖްމެންޓް ކޮމްޕެނީ


ޝާޢިރު އަދުރޭއާއި، މެންބަރު ޣައްސާން، ނަރީޝްއާމެދު ދެއްކެވީ ތަފާތު ވާހަކަތަކެއް! - DhiDaily\nޝާޢިރު އަދުރޭއާއި، މެންބަރު ޣައްސާން، ނަރީޝްއާމެދު ދެއްކެވީ ތަފާތު ވާހަކަތަކެއް!\nލޯކަލް ކައުންސިލް އިންތިޚާބުގައި މާފަންނު މެދު ދާއިރާގެ ކައުންސިލްކަމަށް ވާދަކުރައްވާ އިދިކޮޅު ކެންޑިޑޭޓު އަޙްމަދު ނަރީޝްގެ ޤާބިލުކަމާމެދު، އިދިކޮޅު ކޯލިޝަންގެ އެކްޓިންގ ލީޑަރު ޢަބްދުއްްރަޙީމް(އަދުރޭ) ޕީޕީއެމްގެ ރައީސް އަދި ގުރައިދޫ ދާއިރާގެ މެންބަރު މުޙައްމަދު ޣައްސާން މައުމޫން ވާހަކަދައްކަވައިފިއެވެ.\nއިދިކޮޅު ކޯލިޝަންގެ އެކްޓިންގ ލީޑަރު ޢަބްދުއްްރަޙީމު ވަނީ ނަރީޝްއަށް ތަޢުރީފު ކުރެެއްވީ ވަރަށް ތަފާތު ގޮތަކަށެވެ.\nޅެންވެރިކަމުގައި ވެސް އުޅުއްވާ ޢަބްދުއްްރަޙީމު މީޑިއާގައި ހިއްސާކުރެއްވި ޅެމެއްގައި ވިދާޅުވީ ޕީއެންސީގެ ކައުންސިލް މެންބަރު ނަރީޝްއަކީ ޤައުމަށް ވަފާތެރި، ޤައުމަށް ޣައްދާރުނުވާނެ ބޭފުޅެއްކަމަށެވެ. އަދި އެއީ އެންމެންނާގުޅޭ އެކުވެރި، ކެރޭ ޒުވާނެއްކަމަށެވެ.\n”ޒުވާނެއް ކެރުންހުރި މި ޤައުމަށް ވަފާތެރި،\nހުވާކޮށް އެ ހުވަޔަށް އިހަށް ވެސް ވި ތެދުވެރިި،\nހޮވާށޭ ދަރިންނޭ ވަރަށް ވާނެ އެކުވެރިިި،\nނުވާނެ ނަރީޝެއް ޔަޤީނުން ޣަދަރުވެރި“ ޢަބްދުއްްރަޙީމު ހެއްދެވި ޅެންބައިތުގައި ވެއެވެ.\nނަރީޝްއާއި ބެހޭ ގޮތުން ޣައްސާން މިއަދު ވިދާޅުވީ ނަރީޝްއަކީ ޤައުމުދެކެ ލޯބިވާ، ރައްޔިތުންނަށް އިޚްލާސްތެރި ބޭފުޅެއް ކަމަށެވެ. އަދި ނަރީޝްއަކީ ފަސްޖެހިލައްވާނެ ބޭފުޅެއް ނޫންކަމަށް ވެސް ޣައްސާން ވިދާޅުވިއެވެ. ހަމައެހެންމެ ނަރީޝް ޙައްޤު ބަސް ވިދާޅުވާނެކަމަށާއި، އޭނާއަކީ ކެރޭ، ޤާބިލް ބޭފުޅެއްކަމަށް ވެސް ޣައްސާން ވިދާޅުވިއެވެ.\nމީގެ އިތުރުން ޣައްސާން ވަނީ ނަރީޝް އިންތިޚާބުކޮށްދިނުމަށް ވެސް އެދިވަޑައިގަންނަވާފައެވެ.


ދިވެހިރާއްޖޭގައި ރަޖިސްޓްރީކުރެވިފައިވާ ޖަމްޢިއްޔާތަކަށް އަމާޒުކޮށްގެން މިނިސްޓްރީ އޮފް ހޯމްއެފެއާޒުން ބޭއްވުމަށް ހަމަޖެހިފައިވާ ޖަމްޢިއްޔާތަކުގެ ޤައުމީ މަހާސިންތާ މާދަމާ އޮންނާނެއެވެ. މިމަހުގެ 23ން 24 ނިޔަަލަށް ކުރިއަށް ގެންދާ މިމަހާސިންތާ އޮންނާނީ މާދަމާ ހެދުނުން ފެށިގެން ދަރުބާރުގޭަގައެވެ. މިމަހާސިންތާ ޝަރަފުވެރިކޮށްދެއްވާނީ މިނިސްޓަރ ފޮރ ލީގަލް އެފެއާޒް އަލްއުސްތާޛާ ޢާއިޝަތު ޢާޒިމާ ޝަކޫރުއެވެ.\nމިމަހާސިންތާގެ މަޤްޞަދަކީ ހިލޭސާބަހަށް މަސައްކަތްކުރުމަށް ރާއްޖޭގައި އުފައްދާފައިވާ ޖަމްޢިއްޔާތަކުގެ ތަރައްޤީއަށްޓަކައި ސަރުކާރާއި ގުޅިގެން ކުރެވޭނެ ކަންތައްތައް ފާހަގަކޮށް، ޖަމްޢިއްޔާތަކުގެ ދައުރުފުޅާކުރުމުގައި ޖަމްޢިއްޔާތަކުން އިސްނަގައިގެން ކުރެވޭނެ ކަންތައްތައް ފާހަގަކުރުމެވެ. މީގެއިތުރުން ޖަމްޢިއްޔާތައް ހިންގުމުގައި މިހާރު ދިމާވެފައިވާ ގޮންޖެހުންތަކަކީ ކޮބައިތޯބަލާ މިކަންކަން ހައްލުކުރުމުގައި މިމިނިސްޓްރީން ކޮށްދެވޭނެ ކަންތައްތައް ފާހަގަކުރުންވެސް ހިމެނެއެވެ.\nމިމަހާސިންތާގައި 104 ޖަމްޢިއްޔާއަކުން ބޭފުޅުން ބައިވެރިވެ ވަޑައިގަންނަވާނެއެވެ. މީގެއިތުރުން އޮބްޒާވަރުންގެ ގޮތުގައި 43 ބޭފުޅުން ބައިވެރިވެ ވަޑައިގަންނަވައެވެ. އޮބްޒާވަރުންގެ ގޮތުގައި ބައިވެރިވެވަޑައިގަންނަވަނީ ސަރުކާރުގެ 16 އޮފީހަކުންނާއި ސަރުކާރު ހިއްސާވާ 12 ކުންފުންޏަކުންނާއި އަދި އަމިއްލަ 11 ކުންފުންޏަކުންނެވެ.\nމިމަހާސިންތާގައި ބައިވެރިވުމުގެ ފުރުޞަތު ދެއްވާފައިވަނީ ކޮންމެ ޖަމްޢިއްޔާއަކުންވެސް 1 ފަރާތަކަށެވެ. މިއީ މިގޮތަށް ބޭއްވޭ3ވަނަ މަހާސިންތާއެވެ.